c: text/html

text:
བཙན་བྱོལ་བོད་མིའི་ཆེས་མཐོའི་ཁྲིམས་ཞིབ་ཁང་།
ཁྲིམས་ཞིབ་པ་རིམ་བྱོན།
ཁྲིམས་ཞིབ་ཁང་འོག་མ།
ཁྲིམ་ཞིབ་ཁང་གི་འཛིན་སྐྱོང་།
ཁྲིམས་འཛིན་ཡར་རྒྱས།
བྱེད་སྒོའི་རྩ་འཛིན།
གཅིག བཙན་བྱོལ་བོད་མིའི་ཆེས་མཐོའི་ཁྲིམས་ཞིབ་ཁང་།
ཆེས་མཐོའི་ཁྲིམས་ཞིབ་ཁང་ནི་བོད་མིའི་སྒྲིག་འཛུགས་དང༌། མི་མང་གི་གནས་སྐབས་དམིགས་བསལ་དགོས་མཁོ་དང་འཚམས་པའི་ཁྲིམས་འཛིན་གོང་ན་མེད་པ་དེ་ཡིན།
ཀ) ཆེས་མཐོའི་ཁྲིམས་ཞིབ་ཁང་གསར་འཛུགས་དང་། འཕེལ་རིམ།
བཙན་བྱོལ་བོད་མིའི་བཅའ་ཁྲིམས་དོན་ཚན་ ༦༢ པའི་ཆ་རྐྱེན་འོག་ཕྱི་ལོ་ ༡༩༩༢ ཟླ་ ༣ ཚེས་ ༡༡ ཉིན་བཙན་བྱོལ་བོད་མིའི་ཁྲིམས་ལུགས་དབང་འཛིན་གྱི་ཆེས་མཐོའི་ཁྲིམས་ཞིབ་ཁང་འདི་ཉིད་བཞུགས་སྒར་དྷ་རམ་ས་ལར་དབུ་འཛུགས་གནང་ཡོད།
- ཆེས་མཐོའི་ཁྲིམས་ཞིབ་ཁང་ཐོག་མར་དབུ་འཛུགས་གནང་སྐབས་ཁྲིམས་ཞིབ་པ་ཆེ་བ་གཅིག་ལས་མེད་པ་དང། ཕྱི་ལོ་ ༡༩༩༧ ཟླ་ ༠༡ ཚེས་ ༢༩ ཉིན་ཁྲིམས་ཞིབ་པ་གཞན་གཉིས་བསྐོ་གཞག་དམ་འབུལ་མཛད་དེ། ད་ལྟའི་ཁྲིམས་ཞིབ་ཁང་གི་གྲུབ་ཆ་ཚང་བར་བགྱིས་ཡོད།
- ཆེས་མཐོའི་ཁྲིམས་ཞིབ་ཁང་གསར་འཛུགས་གནང་བ་ནས་ཕྱི་ལོ་ ༢༠༠༤ བར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང་། ཁྲིམས་ཞིབ་པ་གཞན་གཉིས་བཅས་༸གོང་ས་༸སྐྱབས་མགོན་ཆེན་པོས་འོས་འཛུགས་གནང་བར་སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཡན་གྱིས་མོས་མཐུན་བྱུང་ན་དེ་ལ་༸གོང་ས་༸སྐྱབས་མགོན་ཆེན་པོས་རྒྱལ་ཁབ་ཀྱི་དབུ་འཛིན་གྱི་མཚན་ཐོག་ནས་བསྐོ་གཞག་མཛད་ཡོད།
- ༢༠༠༤ ལོའི་བཅའ་ཁྲིམས་བསྐྱར་བཅོས་ ༡༥ པར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སོ་སོ་ནི་ཆེས་མཐོའི་ཁྲིམས་ཞིབ་པ་ཆེ་བ་དང༌། སྤྱི་འཐུས་ཚོགས་གཙོ་ཚོགས་གཞོན། བཀའ་བློན་ཁྲི་པ་བཅས་ནས་བསྐོ་འཛུགས་བྱས་པའི་མི་འགྲོ་གསུམ་མམ་ལྔ་ཡོད་པའི་འདེམས་སྒྲུག་ཚོགས་ཆུང་གིས་ཉིས་ལྡབ་ལས་མ་ཉུང་བའི་འཆར་ཕུལ་ལྟར་༸གོང་ས་༸སྐྱབས་མགོན་ཆེན་པོས་འོས་འཛུགས་གནང་བར་སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཡན་གྱིས་མོས་མཐུན་བྱུང་ན་དེ་ལ་༸གོང་ས་༸སྐྱབས་མགོན་ཆེན་པོས་རྒྱལ་ཁབ་ཀྱི་དབུ་འཛིན་གྱི་མཚན་ཐོག་ནས་བསྐོ་གཞག་མཛད་ལམ་བཟོས།
- ༢༠༡༡ ལོའི་བཅའ་ཁྲིམས་བསྐྱར་བཅོས་ ༢༥ པར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སོ་སོའི་གོ་ཡུལ་སྟོང་པ་ནམ་ཐོན་ལ་ཆེས་མཐོའི་ཁྲིམས་ཞིབ་པ་ཆེ་བ་དང༌། སྤྱི་འཐུས་ཚོགས་གཙོ་ཚོགས་གཞོན། བཀའ་བློན་ཁྲི་པ་(སྐབས་ ༡༥ པའི་གྲོས་ཚོགས་ཚོགས་དུས་ ༤ པར་སྲིད་སྐྱོང་ཞེས་བསྐྱར་བཅོས་གཏན་འབེབས་གནང་།) བཅས་ནས་སྐབས་དེའི་འོས་མི་འདེམས་སྒྲུག་ཁོ་ནའི་ཆེད་བསྐོ་འཛུགས་བྱས་པའི་མི་འགྲོ་གསུམ་མམ་ལྔ་ཡོད་པའི་འདེམས་སྒྲུག་ཚོགས་ཆུང་གིས་ཉིས་ལྡབ་ལས་མ་ཉུང་བའི་འཆར་ཕུལ་ལྟར་སྤྱི་འཐུས་ལྷན་ཚོགས་སུ་འོས་བསྡུའི་ལམ་ནས་མང་མོས་ཐོབ་པ་དེར་ཁྲིམས་ཞིབ་པ་ཆེ་བའམ་ཁྲིམས་ཞིབ་པར་འོས་ཐོན་བྱུང་བར་ངོས་འཛིན་བྱ་རྒྱུ་ཞེས་བསྐྱར་བཅོས་གཏན་འབེབས་གནང་།
- ཕྱི་ལོ་ ༢༠༡༡ ལོའི་བཅའ་ཁྲིམས་བསྐྱར་བཅོས་ ༢༥ པ་གཏན་འབེབས་མ་གནང་གོང་། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང་ཁྲིམས་ཞིབ་པ་གཞན་གཉིས་བཅས་སུ་བསྐོ་གཞག་མཛད་པའི་སྐྱེ་བོ་དེ་དག་གིས་ལས་ཁུར་དུ་མ་ཞུགས་གོང་ྋགོང་ས་༸སྐྱབས་མགོན་ཆེན་པོ་མཆོག་གི་སྐུ་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའ་འབུལ་བཞེས་མཛད་སྲོལ་ཡོད་ཀྱང་། བཅའ་ཁྲིམས་བསྐྱར་བཅོས་ ༢༥ པ་གཏན་འབེབས་གནང་རྗེས། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བར་འོས་ཐོན་བྱུང་འཕྲལ་ལས་ཁུར་དུ་མ་ཞུགས་གོང་འཁྱུར་ཉེའི་ཁྲིམས་ཞིབ་པ་ཆེ་བའམ་ལས་ཚབ་ཀྱི་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་ཞུ་དགོས། ཁྲིམས་ཞིབ་པ་གཞན་གཉིས་འོས་ཐོན་བྱུང་འཕྲལ་ཁྲིམས་ཞིབ་པ་ཆེ་བའི་མདུན་ལས་ཁུར་དུ་མ་ཞུགས་པའི་གོང་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་ཞུ་དགོས་ཞེས་བསྐྱར་བཅོས་གནང་བ་མ་ཟད། སྤྱི་འཐུས་ཚོགས་གཙོ་ཚོགས་གཞོན་དང་། སྲིད་སྐྱོང་དང་བཀའ་བློན་རྣམ་པ། རང་དབང་ཅན་གྱི་སྡེ་ཚན་གསུམ་གའི་འགན་འཛིན་དང་ཚོགས་གཙོ། འགན་འཛིན་ལས་འཕར་དང་ཚོགས་མི་བཅས་པས་ཀྱང་ཁྲིམས་ཞིབ་པ་ཆེ་བའམ་ལས་ཚབ་ཀྱི་མདུན་དུ་ལས་འཁུར་དམ་འབུལ་ཞུ་དགོས་པ་ཡིན། ( ༢༠༠༦ ལོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་རྩ་ཁྱབ་བསྒྲགས་གནང་བ་ལྟར། བཅའ་ཁྲིམས་བསྐྱར་བཅོས་ ༢༠ པར་༸གོང་ས་༸སྐྱབས་མགོན་ཆེན་པོ་མཆོག་མཛད་ཁོམ་མ་གྱུར་པའི་སྐབས། སྤྱི་འཐུས་ཚོགས་གཙོ་ཚོགས་གཞོན་ནས་ཁྲིམས་ཞིབ་པ་ཆེ་བའམ་ཁྲིམས་ཞིབ་པ་གཞན་གང་རུང་གི་མདུན་དུ་ལས་ཁུར་དམ་འབུལ་ལེན་ཆོག་པའི་གཏན་འབེབས་མཛད།)
ཁ) ཁྲིམས་ཞིབ་ཁང་གི་རྩ་འཛིན་ཁྲིམས་ཡིག
བཙན་བྱོལ་བོད་མིའི་བཅའ་ཁྲིམས་ཀྱི་དོན་ཚན་ ༦༧ པར། ཆེས་མཐོའི་ཁྲིམས་ཞིབ་ཁང་ནས་བཙན་བྱོལ་བོད་མིའི་ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་བཅས་བཟོ་འགོད་ཆོག་པའི་འགན་དབང་ཡོད་ཅེས་གསལ་བའི་དགོངས་དོན་ལྟར། ཕྱི་ལོ་ ༡༩༩༡ ལོར་ཆེས་མཐོའི་ཁྲིམས་ཞིབ་ཁང་གི་གོ་སྒྲིག་འོག་ཁྲིམས་ཡིག་ཟིན་བྲིས་ཚོགས་ཆུང་ཆེད་འཛུགས་བསྐྱངས་ཏེ། ཁྲིམས་ཡིག་ཟིན་བྲིས་ཚོགས་ཆུང་གི་གཙོ་འཛིན་ཁྲིམས་ཞིབ་པ་ཆེ་བ་གྲ་ཕྱི་ཕུན་རབ་བློ་བཟང་དར་རྒྱས་མཆོག་དང༌། ཚོགས་མི་ཁྲིམས་དོན་སློབ་སྟོན་པ་ས་སྐྱ་ཕུན་ཚོགས་ཕོ་བྲང་གི་གདུང་སྲས་ཨ་ནནྡ་བཛྲ་རིན་པོ་ཆེ། དྲུང་ཡིག་ཆེན་མོ་རྣམ་རྒྱལ་ཚེ་རིང༌། དྲུང་ཆེ་ལས་འཕར་བྲེ་སྲང་ཚེ་རིང༌། ཁྲིམས་ལུགས་རིག་པ་བ་ཕུར་བུ་རྡོ་རྗེ། ཟུང་འབྲེལ་དྲུང་ཆེ་ཚེ་རིང་དོན་གྲུབ། དྲུང་ཆེ་གཞོན་པ་བློ་བཟང་རྡོ་རྗེ་བཅས་ཀྱིས་གཙོ་བོ་བཅའ་ཁྲིམས་ཀྱི་དོན་ཚན་ཁག་གཞིར་བཟུང་ཐོག གནས་ཡུལ་ཕྱིའི་རྒྱལ་ཁབ་སོ་སོའི་ཁྲིམས་དང་མ་འགལ་ཞིང༌། རང་རེ་བཙན་བྱོལ་བོད་གཞུང་མང་སྤྱི་སྒེར་གྱི་གནས་སྟངས་དང་དགོས་མཁོ་སོགས་ལའང་འོས་ཤིང་འཚམས་པ་གཙོ་བཟུང་གིས་ལེགས་ཆ་སྡུད་སྒྲིག་གནང་ཞིང༌། དེ་ཡང་བོད་མིའི་སྲོལ་རྒྱུན་ཁྲིམས་ལུགས་དང༌། འགྲོ་སྟངས། གཞན་ཡང་ཕྱིའི་མང་གཙོའི་རྒྱལ་ཁབ་ཁག་གི་གནའ་དེང་ཁྲིམས་ལུགས་རྩ་འགྲེལ་འདྲ་མིན་གྱིས་གཙོས་འབྲེལ་ཡོད་ཡིག་ཆ་སོགས་ལ་ཞིབ་འཇུག་གིས་ལེགས་ཆ་བླངས་མཐར། བཙན་བྱོལ་བོད་མིའི་ཁྲིམས་ཞིབ་ཁང་གི་ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག་དང༌། སྤྱི་མང་གཏུག་བཤེར་འགྲོ་ལུགས་རྩ་འཛིན་ཁྲིམས་ཡིག དཔང་རྟགས་རྩ་འཛིན་ཁྲིམས་ཡིག་བཅས་ཁྲིམས་ཡིག་གསུམ་བཟོ་འགོད་གནང་སྟེ། སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ལ་འཆར་འབུལ་ཞུས་དོན་ལྟར། ཕྱི་ལོ་ ༡༩༩༦ ཟླ་ ༣ ཚེས་ ༢༨ ཉིན་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་གིས་ཆོག་མཆན་བཀའ་འཁྲོལ་ཕྱག་རྟགས་རིན་པོ་ཆེ་སྩལ་སྨིན་བྱུང་སྟེ་ཁྲིམས་ཡིག་ཏུ་གཏན་ལ་ཕབ་ཡོད།
༡) ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག
ཁྲིམས་ཡིག་འདིར་ལེའུ་ ༩ དང༌། ནང་གསེས་དོན་ཚན་ ༨༣ ། ཟུར་སྣོན་ཡིག་ཆ་ ༥ བཅས་ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ནི་ཁྲིམས་ཡིག་གི་ཁྱབ་ཚད། ཆེས་མཐོའི་ཁྲིམས་ཞིབ་ཁང་དང༌། ཁྲིམས་ཞིབ་ཁང་འོག་མ་ཁག་གི་ངོ་བོ་དང༌། གྲུབ་ཆ། འགན་དབང༌། ཁྲིམས་ཁོངས་ཁྱབ་ཚད། ཁྲིམས་ཞིབ་པའི་ཐོབ་ཐང༌། འཛིན་སྐྱོང། ཁྲིམས་ཞིབ་ཁང་གོང་འོག་གི་ལས་བྱེད་བསྐོ་གཞག་བཀོད་སྒྲིག་དང་དེ་དག་གི་བླང་དོར་ཐོབ་ཐང་། ཁྲིམས་འཛིན་ཡར་རྒྱས་ཁང༌། གཏུག་བཤེར་བྱ་རིམ། སྣ་ཚོགས། ཁྲིམས་ཡིག་བསྐྱར་བཅོས་ཀྱི་ཆ་རྐྱེན་བཅས་ཀྱི་གནད་དོན་ཞིབ་ཕྲ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༧ ཟླ་ ༥ ཚེས་ ༢༩ བར་བསྐྱར་བཅོས་ཐེངས་ ༨ གནང་ཡོད།
༢) སྤྱི་མང་གཏུག་བཤེར་འགྲོ་ལུགས་རྩ་འཛིན་ཁྲིམས་ཡིག
ཁྲིམས་ཡིག་འདིའི་ནང་ལེའུ་ ༡༥ དང༌། ནང་གསེས་དོན་ཚན་ ༨༩ ། ཟུར་སྣོན་ཡིག་ཆ་ ༢༢ བཅས་ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ནི་ཁྲིམས་ཡིག་གི་ཁྱབ་ཚད་དང༌། ཁྲིམས་ཞིབ་ཁང་གོང་འོག་སོ་སོའི་ཁྲིམས་ཁོངས་ཁྱབ་ཚད། ཁ་མཆུའི་འགྲོ་གྲོན། གྱོད་ཡ་ཉམ་ཐག་ལ་མཐུན་རྐྱེན། གྱོད་ཡ་དོ་བདག་གི་ཞུ་སྒོ་ཁག་དང༌། གྱོད་ཡའི་འཐུས་མི་དང་། གྱོད་ཡའི་ངོ་ཚབ། ཁྲིམས་རྩོད་པ་བསྐོ་གཞག་བཅས་ཀྱི་སྐོར། ཁ་མཆུ་ཞུ་གཏུག་གི་སྙན་ཞུ་དང་བརྡ་སྦྱོར། ཁ་མཆུ་ཉན་ཞིབ་དང་ཞིབ་གཅོད། ཁ་མཆུ་ཐག་གཅོད་ཀྱི་བཅད་ཁྲ། གོང་ཞུ། བསྐྱར་ཞིབ་དང༌། དོགས་གཅོད། བཟོ་བཅོས། ཁ་མཆུ་བྱེ་བྲག་པ། སྣ་ཚོགས། ཁྲིམས་ཞིབ་ཁང་ལ་ཁྱད་གསོད། རང་ཆས་སུ་ཡོད་པའི་དབང་ཆ། བསྐྱར་བཅོས་བཅས་ཁ་མཆུ་ཞུ་གཏུག་སྐབས་ཀྱི་བྱ་རིམ་ཞིབ་ཕྲ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༩ ཟླ་ ༡༠ ཚེས་ ༡༤ བར་བསྐྱར་བཅོས་ཐེངས་ ༥ གནང་ཡོད།
༣) དཔང་རྟགས་རྩ་འཛིན་ཁྲིམས་ཡིག
ཁྲིམས་ཡིག་འདིའི་ནང་ལེའུ་ ༡༤ དང༌། ནང་གསེས་དོན་ཚན་ ༨༣ ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ནི་ཁྲིམས་ཡིག་གི་ཁྱབ་ཚད་དང༌། དགོས་དམིགས། དཔང་རྟགས་སྤྱིར་སྟངས་ཀྱི་འགྲེལ་བཤད། དཔང་རྟགས་སུ་བླང་བྱ་ཡིན་མིན་གྱི་འགྲོ་ལུགས། འབྲེལ་ཆགས། དཔང་པོ་བྱེད་འཕེར། དཔང་པོར་བརྟག་ཞིབ། བསམ་ཚུལ་གྱི་དཔང་རྟགས། གཟུགས་ཕུང་ལས་གྲུབ་པའི་དཔང་རྟགས། ངག་ཐོག་དཔང་རྟགས། གསང་ཉར་ཐོབ་དབང༌། གཞན་བརྗོད་དཔང་རྟགས། ཁུངས་སྐྱེལ་མ་དགོས་པའི་དངོས་གནས། ཁུངས་སྐྱེལ་གྱི་འགན་ཁུར། བསྐྱར་བཅོས་བཅས་ཀྱི་སྐོར་བྱ་རིམ་གསལ་པོ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༣ གནང་ཡོད།
༡) ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག
- ཁྲིམས་ཡིག་འདིར་ལེའུ་ ༩ དང༌། ནང་གསེས་དོན་ཚན་ ༨༣ ཟུར་སྣོན་ཡིག་ཆ་ ༣ བཅས་ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ཁྲིམས་ཡིག་གི་ཁྱབ་ཚད། ཆེས་མཐོའི་ཁྲིམས་ཞིབ་ཁང་དང༌། ཁྲིམས་ཞིབ་ཁང་འོག་མ་ཁག་གི་ངོ་བོ་དང༌། གྲུབ་ཆ། འགན་དབང༌། ཁྲིམས་ཁོངས་ཁྱབ་ཚད། ཁྲིམས་ཞིབ་པའི་ཐོབ་ཐང༌། འཛིན་སྐྱོང། ཁྲིམས་ཞིབ་ཁང་གོང་འོག་གི་ལས་བྱེད་བསྐོ་གཞག་བཀོད་སྒྲིག་དང་དེ་དག་གི་བླང་དོར་ཐོབ་ཐང་། ཁྲིམས་འཛིན་ཡར་རྒྱས་ཁང༌། གཏུག་བཤེར་བྱ་རིམ། སྣ་ཚོགས། ཁྲིམས་ཡིག་བསྐྱར་བཅོས་ཀྱི་ཆ་རྐྱེན་བཅས་ཀྱི་གནད་དོན་ཞིབ་ཕྲ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༦ གནང་ཡོད།
༢) སྤྱི་མང་གཏུག་བཤེར་འགྲོ་ལུགས་རྩ་འཛིན་ཁྲིམས་ཡིག
- ཁྲིམས་ཡིག་འདིའི་ནང་ལེའུ་ ༡༥ དང༌། ནང་གསེས་དོན་ཚན་ ༨༩ ཟུར་སྣོན་ཡིག་ཆ་ ༢༠ བཅས་ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ཁྲིམས་ཡིག་གི་ཁྱབ་ཚད་དང༌། ཁྲིམས་ཞིབ་ཁང་གོང་འོག་སོ་སོའི་ཁྲིམས་ཁོངས་ཁྱབ་ཚད། ཁ་མཆུའི་འགྲོ་གྲོན། གྱོད་ཡ་ཉམ་ཐག་ལ་མཐུན་རྐྱེན། གྱོད་ཡ་དོ་བདག་གི་ཞུ་སྒོ་ཁག་དང༌། གྱོད་ཡའི་འཐུས་མི་དང་། གྱོད་ཡའི་ངོ་ཚབ། ཁྲིམས་རྩོད་པ་བསྐོ་གཞག་བཅས་ཀྱི་སྐོར། ཁ་མཆུ་ཞུ་གཏུག་གི་སྙན་ཞུ་དང་བརྡ་སྦྱོར། ཁ་མཆུ་ཉན་ཞིབ་དང་ཞིབ་གཅོད། ཁ་མཆུ་ཐག་གཅོད་ཀྱི་བཅད་ཁྲ། གོང་ཞུ། བསྐྱར་ཞིབ་དང༌། དོགས་གཅོད། སྣ་ཚོགས། ཁྲིམས་ཞིབ་ཁང་ལ་ཁྱད་གསོད། རང་ཆས་སུ་ཡོད་པའི་དབང་ཆ། བསྐྱར་བཅོས་བཅས་ཁ་མཆུ་ཞུ་གཏུག་སྐབས་ཀྱི་བྱ་རིམ་ཞིབ་ཕྲ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༢ གནང་ཡོད།
༣) དཔང་རྟགས་རྩ་འཛིན་ཁྲིམས་ཡིག
- ཁྲིམས་ཡིག་འདིའི་ནང་ལེའུ་ ༡༤ དང༌། ནང་གསེས་དོན་ཚན་ ༨༣ ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ཁྲིམས་ཡིག་གི་ཁྱབ་ཚད་དང༌། དགོས་དམིགས། དཔང་རྟགས་སྤྱིར་སྟངས་ཀྱི་འགྲེལ་བཤད། དཔང་རྟགས་སུ་བླང་བྱ་འོས་མིན་གྱི་འགྲོ་ལུགས། འབྲེལ་ཆགས་དཔང་པོ་འཕེར་ཚད། དཔང་པོར་བརྟག་ཞིབ། བསམ་ཚུལ་གྱི་དཔང་རྟགས། གཟུགས་ཕུང་ལས་གྲུབ་པའི་དཔང་རྟགས། ངག་ཐོག་དཔང་རྟགས། གསང་ཉར་ཐོབ་དབང༌། གཞན་བརྗོད་དཔང་རྟགས། ཁུངས་སྐྱེལ་མ་དགོས་པའི་དངོས་གནས། ཁུངས་སྐྱེལ་གྱི་འགན་ཁུར། བསྐྱར་བཅོས་བཅས་ཀྱི་སྐོར་བྱ་རིམ་གསལ་པོ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༣ གནང་ཡོད།
ག) ཆེས་མཐོའི་ཁྲིམས་ཞིབ་ཁང་གི་ངོ་བོ་དང༌། འགན་དབང༌།
༡) བོད་མིའི་སྒྲིག་འཛུགས་དང༌། མི་མང་ལ་ཡུལ་དུས་གནས་སྐབས་སུ་དམིགས་བསལ་དགོས་མཁོ་དང་འཚམས་པའི་ཁྲིམས་ལུགས་དབང་འཛིན་གྱི་ཆེས་མཐོའི་ཁྲིམས་ཞིབ་ཁང་ནི་བཙན་བྱོལ་བོད་མི་སྤྱི་སྒེར་ཡོངས་ཀྱི་གྱོད་གཏུག་གོང་ཞུ་བྱ་ཡུལ་མཐར་ཐུག་གི་ཁྲིམས་ཞིབ་ཁང་དང༌། བོད་མིའི་ཁྲིམས་དང་ལམ་སྲོལ་རྣམ་པ་འདྲ་མིན་གྱི་ཁྲིམས་ཞིབ་སྟངས་འཛིན་བཀོད་ཁྱབ་ལག་བསྟར་བཅས་བྱ་རྒྱུའི་འགན་དབང་ཡོད་པའི་བོད་མིའི་སྒྲིག་འཛུགས་ཀྱི་ཁྲིམས་འཛིན་གོང་ན་མེད་པ་དེ་ཡིན།
༢) ཁྲིམས་ཞིབ་ཁང་ནང་དུ་གཏུག་བཤེར་གྱི་བྱ་རིམ་གང་བྱུང་བ་རྣམས་ཡིག་ཐོག་གམ། སྒྲ་འཛིན་འཕྲུལ་ཆས་གང་རུང་ཐོག་གཏན་འཇགས་སུ་རྩ་འཛིན་ཉར་འཇོག་བྱེད་པའི་ཆེས་མཐོའི་ཁྲིམས་ཞིབ་ཁང་ཡིན།
༣) ཆེས་མཐོའི་ཁྲིམས་ཞིབ་ཁང་ནས་བཙན་བྱོལ་བོད་མིའི་ཁྲིམས་དང་ལམ་ལུགས་ཀྱི་ཁྲིམས་རྩོད་པའི་བླང་དོར་ཞུ་སྒོའི་སྒྲིག་གཞི་དང་། ཁྲིམས་ཞིབ་ཁང་འོག་མ་ཁག་གི་སྒྲིག་གཞི་དང་ལམ་སྟོན་ཇི་དགོས་སྐབས་བསྟུན་བཟོ་འགོད་ཀྱིས་ལག་བསྟར་བྱེད་ཆོག་པ་ཡིན།
༤) ཆེས་མཐོའི་ཁྲིམས་ཞིབ་ཁང་ནས་བཙན་བྱོལ་བོད་མིའི་བཅའ་ཁྲིམས་དང༌། སྤྱི་འཐུས་ལྷན་ཚོགས་ནས་གཏན་ལ་ཕབ་པའི་ཁྲིམས་ལུགས་ཁག་གཞིར་བཟུང་ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་བཅས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སྤྱི་མོས་ཀྱིས་བཟོ་འགོད་དང་འབྲེལ་གཏན་འབེབས་བྱུང་མཚམས་ནས་ལག་ལེན་བསྟར་ཆོག
༥) ཆེས་མཐོའི་ཁྲིམས་ཞིབ་ཁང་ནས་གཏན་འཇགས་སམ་འཕྲལ་སེལ་གང་རུང་གི་ཁྲིམས་ཞིབ་ཁང་འོག་མ་ཁག་གསར་འཛུགས་དང༌། ཕྱིར་བསྡུ་བྱེད་ཆོག
༦) ཁྲིམས་ཞིབ་ཁང་འོག་མ་རྣམས་དང༌། ཁྲིམས་དོན་དང་འབྲེལ་བའི་ལས་ཁུངས་ཁག་གི་ལས་དོན་བྱེད་ཕྱོགས་དང༌། འཛིན་སྐྱོང་གི་བྱ་བར་ཞིབ་འཇུག་ལམ་སྟོན་དང་སྟངས་འཛིན་བྱེད་ཆོག
༧) གཞན་ཡང་རང་རེའི་གནས་བབས་ལ་བསྟུན་ཏེ་ཁྲིམས་ཞིབ་བྱེད་འོས་པའམ། རང་རེས་ཁྲིམས་ཞིབ་བྱ་རྒྱུར་གནས་ཡུལ་རྒྱལ་ཁབ་ཀྱི་ཁྲིམས་དབང་ཐོག་ནས་དགག་པ་མེད་པའི་སྤྱི་སྒེར་གྱི་རྩོད་གཞི་ཁག་བཅས་ལ་ཆེས་མཐོའི་ཁྲིམས་ཞིབ་ཁང་ནས་བོད་མིའི་ཁྲིམས་དང༌། ལམ་སྲོལ་རྣམ་པ་འདྲ་མིན་གྱི་ཁྲིམས་ཞིབ་དང༌། བཀོད་འདོམས་བྱེད་ཆོག
༨) བོད་ཀྱི་ཡུལ་མིའི་གཞི་རྩའི་རང་དབང་དང་ཐོབ་ཐང་ཁག་སྲུང་སྐྱོབ་ཆེད་དགོས་ངེས་ཀྱི་བཀོད་འདོམས་བྱེད་ཆོག
༩) བོད་མིའི་སྒྲིག་འཛུགས་ཀྱི་ཁྲིམས་ལུགས་དང༌། ཆབ་སྲིད་དབང་འཛིན་གྱི་བཀའ། སྒྲིག་གཞི་བཅས་གང་ཡང་བཅའ་ཁྲིམས་ཀྱི་དོན་ཚན་གང་རུང་དང་འགལ་ཚེ། ཆེས་མཐོའི་ཁྲིམས་ཞིབ་ཁང་ནས་འགལ་བའི་ཆ་དེ་རྩ་འཛིན་མེད་པའི་ཐག་གཅོད་བྱེད་ཆོག
ང) ཆེས་མཐོའི་ཁྲིམས་ཞིབ་ཁང་གི་གྲུབ་ཆ།
༡) ཆེས་མཐོའི་ཁྲིམས་ཞིབ་ཁང་ལ་ཁྲིམས་ཞིབ་པ་ཆེ་བ་གཅིག་དང༌། སྤྱི་འཐུས་ལྷན་ཚོགས་ནས་ཁྲིམས་ཞིབ་པའི་གྲངས་སྤར་དགོས་པའི་ཁྲིམས་ལུགས་མ་བཟོས་བར་ཁྲིམས་ཞིབ་པ་གཞན་གཉིས་བཅས་དགོས་པ་ཡིན།
༢) ཆེས་མཐོའི་ཁྲིམས་ཞིབ་ཁང་དུ་ཚོགས་མི་གསུམ་ལས་མི་མང་བའི་བཤེར་དཔང་ལྷན་ཚོགས་ཤིག་དགོས་གལ་བྱུང་ན་འཛུགས་ཆོག་པ་ཡིན།
༣) གྱོད་གཞི་གལ་ཆེའི་རིགས་ཀྱི་ཁྲིམས་ཞིབ་ལ་དགོས་གལ་ནམ་བྱུང་མཚམས་གྱོད་གཞིའི་གནད་དོན་ལ་ཉམས་མྱོང་ཡོད་པའི་གཟུ་དཔང་ཚོགས་མི་གྲངས་དགུ་ལས་མ་བརྒལ་བ་ཞིག་བཤེར་དཔང་ཡོད་མེད་ལ་མ་ལྟོས་པར་བསྐོ་གཞག་བྱེད་ཆོག་པ་ཡིན།
ཅ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ།
༡) ཆེས་མཐོའི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སོ་སོའི་གོ་ཡུལ་སྟོང་པ་ནམ་ཐོན་ལ་ཆེས་མཐོའི་ཁྲིམས་ཞིབ་པ་ཆེ་བ་དང༌། སྤྱི་འཐུས་ཚོགས་གཙོ་ཚོགས་གཞོན། སྲིད་སྐྱོང་བཅས་ནས་སྐབས་དེའི་འོས་མི་འདེམས་སྒྲུག་ཁོ་ནའི་ཆེད་བསྐོ་འཛུགས་བྱས་པའི་མི་འགྲོ་གསུམ་མམ་ལྔ་ཡོད་པའི་འདེམས་སྒྲུག་ཚོགས་ཆུང་གིས་ཉིས་ལྡབ་ལས་མ་ཉུང་བའི་འཆར་ཕུལ་ལྟར་སྤྱི་འཐུས་ལྷན་ཚོགས་སུ་འོས་བསྡུའི་ལམ་ནས་མང་མོས་ཐོབ་པ་དེར་ཁྲིམས་ཞིབ་པ་ཆེ་བའམ་ཁྲིམས་ཞིབ་པར་འོས་ཐོན་བྱུང་བར་ངོས་འཛིན་བྱ་རྒྱུ།
༢) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བར་འོས་ཐོན་བྱུང་འཕྲལ་ལས་འཁུར་དུ་མ་ཞུགས་གོང་འཁྱུར་ཉེའི་ཁྲིམས་ཞིབ་པ་ཆེ་བའམ་ལས་ཚབ་ཀྱི་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་བྱེད་དགོས། ཁྲིམས་ཞིབ་པ་གཞན་གཉིས་འོས་ཐོན་བྱུང་འཕྲལ་ཁྲིམས་ཞིབ་པ་ཆེ་བའི་མདུན་ལས་ཁུར་དུ་མ་ཞུགས་པའི་གོང་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་བྱེད་དགོས།
༣) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སུ་རུང་སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཡན་གྱིས་འཕོ་འགྱུར་དགོས་པའི་གྲོས་ཆོད་བཞག་སྟེ་འཕོ་འགྱུར་བྱ་དགོས་བྱུང་བའམ། དོ་བདག་ནས་དགོངས་ཤོག་ཕུལ་ན་ལས་དེ་མིན་ཁྲིམས་ཞིབ་པ་ཆེ་བའི་ལས་རྒྱུན་ལོ་ལྔའམ། རང་ལོ་དྲུག་ཅུ་རེ་ལྔ་ཧྲིལ་པོ་ལོན་པ་གང་སྔའི་བར་ཡིན། ཁྲིམས་ཞིབ་པ་གཞན་གཉིས་རང་ལོ་དྲུག་ཅུ་རེ་ལྔ་མ་ལོན་བར་ལས་ཁུར་རྒྱུན་འཛིན་བྱ་རྒྱུ།
ཆ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་རིམ་བྱོན།
གཉིས། ཁྲིམས་ཞིབ་ཁང་འོག་མ།
ཆེས་མཐོའི་ཁྲིམས་ཞིབ་ཁང་གི་གཤམ་འོག་ཏུ་སྐོར་སྐྱོད་ཁྲིམས་ཞིབ་ཁང༌དང་། དེའི་འོག་ཏུ་ས་གནས་ཁྲིམས་ཞིབ་ཁང་བཅས་ཁྲིམས་ཞིབ་ཁང་རིམ་པ་གཉིས་ཡོད།
ཀ) སྐོར་སྐྱོད་ཁྲིམས་ཞིབ་ཁང་།
༡) ས་གནས་ཁྲིམས་ཞིབ་ཁང་ཁག་ནས་ཐག་གཅོད་བྱས་པའི་བཅད་ཁྲ་གོང་ཞུ་དང་། སྐོར་སྐྱོད་ཁྲིམས་ཞིབ་ཁང་གི་ཐོག་མའི་གཏུག་བཤེར་གྱི་ཁྲིམས་ཁོངས་ཁྱབ་ཚད་དུ་ཡོད་པའི་ཁ་མཆུ་རིགས་ཞུ་གཏུག་ཆེད། ཕྱི་ལོ་ ༢༠༢༠ ཟླ་ ༨ ཚེས་ ༢༨ ཉིན་རྒྱ་གར་བྱང་ཕྱོགས་བདེ་སྐྱིད་གླིང་གཞིས་ཆགས་སུ་བཙན་བྱོལ་བོད་མིའི་སྐོར་སྐྱོད་ཁྲིམས་ཞིབ་ཁང་གསར་འཛུགས་བྱས་ཡོད།
ཁ) ས་གནས་ཁྲིམས་ཞིབ་ཁང་།
ཕྱི་ལོ་ ༢༠༡༨ ཟླ་ ༢ ཚེས་ ༣ ཉིན། ཆེས་མཐོའི་ཁྲིམས་ཞིབ་ཁང་ནས་ས་གནས་ཁྲིམས་ཞིབ་ཁང་ཁག་གི་ས་ཁོངས་ཁྱབ་ཚད་དང་། གཏན་འཇགས་དང་འཕྲལ་སེལ་ཁ་མཆུ་ཞུ་གཏུག་བྱ་ཡུལ་གཏན་འབེབས་ཀྱི་ཡོངས་ཁྱབ་གསལ་བསྒྲགས་གནང་སྟེ། ཕྱི་ལོ་ ༢༠༡༢ ཟླ་ ༡༡ ཚེས་ ༢༡ ཉིན་ས་གནས་ཁྲིམས་ཞིབ་ཁང་ཁག་གི་འཕྲལ་སེལ་ཁ་མཆུ་ཞུ་གཏུག་བྱ་ཡུལ་བཀོད་སྒྲིག་གནང་བའི་ས་ཁོངས་ཁྱབ་ཚད་ལ་བསྐྱར་བཅོས་གནང་ཡོད།
༡) བྱང་ཕྱོགས་བོད་མིའི་ས་གནས་ཁྲིམས་ཞིབ་ཁང་ནི་ཕྱི་ལོ་ ༢༠༠༡ ཟླ་ ༡༡ ཚེས་ ༡༩ ཉིན་སྡེ་ར་ལྡུན་བདེ་སྐྱིད་གླིང་གཞིས་ཆགས་སུ་ཟུར་འཛུགས་གནང་བ་དང་། བྱང་ཕྱོགས་བོད་མིའི་ས་གནས་ཁྲིམས་ཞིབ་ཁང་གི་ཁྱབ་ཁོངས་སུ། ༡། སྡེ་ར་ལྡུན། ༢། ར་ཇ་སྤུར་བུད་མེད་མཉམ་ལས། ༣། ཧར་པ་སྤུར་འདོད་རྒུ་གཡུལ་རྒྱལ་གླིང་། ༤། སྤོན་ཊ་ཆོལ་གསུམ། ༥། སྤུར་ཝ་ལ་ས་སྐྱ་གཞིས་ཆགས། ༦། ས་ཊོན་ཀཿཐོག ༧། ཀུམ་རའོ། ༨། སྦིར་བོད་ཚོགས། ༩། སྦིར་སྡེ་དགེ ༡༠། ཅོན་ཏ་ར་ནང་ཆེན། ༡༡། བཀྲ་ཤིས་ལྗོངས། ༡༢། མན་ཌི། ༡༣། ཀུ་ལུ་དཔལ་རབ་གླིང་། ༡༤། སིམ་ལ་སྤྱི་ཁྱབ་ལས་ཁུངས། ༡༥། ཌོ་ལན་ཇི་བོན་གཞིས། ༡༦། ཌལ་ཧོར་ཕུན་ཚོགས་གླིང་། ༡༧། དྷ་རམ་ས་ལ། ༡༨། ལྡི་ལི་བསམ་ཡས་གླིང་། ༡༩། ཝ་ར་ཎ་སི། ༢༠། འབུམ་སྡེ་ལ། ༢༡། བསྟན་འཛིན་སྒང་། ༢༢། ཏི་ཛུ་དར་རྒྱས་གླིང་། ༢༣། ཀྲུ་ཀྲིང་། ༢༤། མེའོ་ཆོས་འཕེལ་གླིང༌། ༢༥། ཤི་ལོང་། ༢༦། འབྲུག ༢༧། འཇོ་ཁེལ་བསམ་འགྲུབ་གླིང༌། ༢༨། བལ་ཡུལ་རྒྱལ་ས་དང་འཕགས་ཤིང་། ༢༩། མཆོད་རྟེན་དང་འཇོར་སྤ་ཊི། ༣༠། ར་སོ་བ་དགེ་རྒྱས་གླིང་། ༣༡། ཤར་ཁུམ་བདེ་ལེགས་གླིང་། ༣༢། ཝ་ལུང་བསམ་འཕེལ་གླིང་། ༣༣། གློ་ཚེ་རོགས་རྣམ་རྒྱལ་གླིང་། ༣༤། གློ་སྒྲིག ༣༥། སྤོག་ར་བཀྲ་ཤིས་དཔལ་འཁྱིལ། ༣༦། སྤོག་ར་བཀྲ་ཤིས་གླིང་། ༣༧། རྡོར་པ་ཀྲན་ནོར་འཛིན་གླིང་། ༣༨། རྡོར་གླིང་། ༣༩། ཀ་སྦུག ༤༠། སྒང་ཏོག ༤༡། ར་ཝང་ལ་ཀུན་ཕན་གླིང༌། ༤༢། སོ་ན་རྡ་བཀྲ་ཤིས་གླིང་བཅས་ས་གནས་འགོ་འཛིན་སོ་སོའི་ཁྱབ་ཁོངས་དང་། འདབས་འབྲེལ་ཁ་འཐོར་བོད་མི་ཡོངས་རྫོགས་ཚུད་ཡོད།
༢) ལྷོ་ཕྱོགས་བོད་མིའི་ས་གནས་ཁྲིམས་ཞིབ་ཁང་ནི་ཕྱི་ལོ་ ༢༠༠༣ ཟླ་ ༥ ཚེས་ ༡༡ ཉིན་སྦེལ་ཀོབ་ལུགས་བསམ་གཞིས་ཆགས་སུ་ཟུར་འཛུགས་གནང་བ་དང་། ལྷོ་ཕྱོགས་བོད་མིའི་ས་གནས་ཁྲིམས་ཞིབ་ཁང་གི་ཁྱབ་ཁོངས་སུ། ༡། ལུགས་ཟུང་བསམ་གྲུབ་གླིང་། ༢། བདེ་སྐྱིད་སླར་གསོ། ༣། ཧོན་སུར་རབ་རྒྱས་གླིང༌། ༤། ཀོ་ལི་གལ་དོན་ལྡན་གླིང༌། ༥། མོན་གོ་འདོད་རྒུ་གླིང༌། ༦། བྷེང་ལོར་ལྷོ་སྤྱི། ༧། བྷན་རྡ་ར་ནོར་རྒྱས་གླིང་། ༨། མན་སྤར་ཕན་བདེ་གླིང༌། ༩། ཨོ་ལྡི་ཤ་ཕུན་ཚོགས་གླིང༌བཅས་ས་གནས་འགོ་འཛིན་སོ་སོའི་ཁྱབ་ཁོངས་དང་། འདབས་འབྲེལ་ཁ་འཐོར་བོད་མི། ༡༠། བྱང་ཨ་རི། ༡༡། ལྷོ་ཨ་རི། ༡༢། སུད་སི། ༡༣། དབྱིན་ལན། ༡༤། ཕ་རན་སི། ༡༥། བྷེལ་ཇེམ། ༡༦། རུ་སོག ༡༧། ཉི་ཧོང༌། ༡༨། ཨོ་སི་ཀྲི་ལི་ཡ། ༡༩། ཐའེ་ཝན། ༢༠། ཨ་ཕི་རི་ཀ་བཅས་སྐུ་ཚབ་དོན་གཅོད་སོ་སོའི་ཁྱབ་ཁོངས་དང་། འདབས་འབྲེལ་ཁ་འཐོར་བོད་མི་ཡོངས་རྫོགས་ཚུད་ཡོད།
༣) ལ་དྭགས་བོད་མིའི་ས་གནས་ཁྲིམས་ཞིབ་ཁང་ནི་ཕྱི་ལོ་ ༢༠༡༢ ཟླ་ ༨ ཚེས་ ༡༣ ཉིན་ལྕོག་ལམ་སར་བསོད་ནམས་གླིང་གཞིས་ཆགས་སུ་ཟུར་འཛུགས་གནང་བ་དང་། ལ་དྭགས་བོད་མིའི་ས་གནས་ཁྲིམས་ཞིབ་ཁང་གི་ཁྱབ་ཁོངས་སུ། བསོད་ནམས་གླིང་ལ་སྤྱི་ལས་ཁུངས་ཀྱི་ཁྱབ་ཁོངས་དང་། འཇའ་མུ་ཀ་ཤི་མིར་མངའ་ཁུལ་ཁ་འཐོར་བོད་མི་ཡོངས་རྫོགས་ཚུད་ཡོད།
༤) ཕྱི་ལོ་ ༢༠༡༢ ཟླ་ ༨ ཚེས་ ༡༣ ཉིན་འབྲས་ལྗོངས་ལྷོ་ཕྱོགས་ར་ཝང་ལ་ཀུན་ཕན་གླིང་གཞིས་ཆགས་སུ་ཤར་ཕྱོགས་བོད་མིའི་ས་གནས་ཁྲིམས་ཞིབ་ཁང་ཟུར་འཛུགས་གནང་ནའང་། ལོ་ངོ་གསུམ་ལྷག་རིང་ཁྱབ་ཁོངས་ས་གནས་ནས་ཁ་མཆུ་ཞུ་གཏུག་བྱེད་མཁན་བྱུང་མེད་སྟབས། ཕྱི་ལོ་ ༢༠༡༦ ཟླ་ ༣ ཚེས་ ༣༡ ནས་ཕྱིར་བསྡུ་གནང་སྟེ། ཤར་ཕྱོགས་ས་གནས་ཁྲིམས་ཞིབ་ཁང་གི་ཁྱབ་ཁོངས་ས་གནས་རྣམས་བྱང་ཕྱོགས་ས་གནས་ཁྲིམས་ཞིབ་ཁང་དུ་ཟླ་བསྒྲིལ་བཏང་།
གསུམ། ཁྲིམས་ཞིབ་ཁང་གི་འཛིན་སྐྱོང༌།
ཆེས་མཐོའི་ཁྲིམས་ཞིབ་ཁང་དང༌། ཁྲིམས་ཞིབ་ཁང་འོག་མ་ཁག་ལ་འགན་འཛིན་སྡེ་ཚན་དང་ལས་བྱའི་སྡེ་ཚན་བཅས་ཀྱི་ས་མིག་ཇི་དགོས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ལྷན་ཚོགས་སུ་གོ་བསྡུར་གཏན་འབེབས་ཀྱིས་བཀའ་ཤག་བརྒྱུད་ལས་བྱེད་འདེམས་བསྐོ་ལྷན་ཁང་ལ་འབུལ་རྒྱུ།
ཀ) ཆེས་མཐོའི་ཁྲིམས་ཞིབ་ཁང་གི་ཁྲིམས་དྲུང་དང་ལས་བྱེད།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ལྷན་ཚོགས་སུ་ཁྲིམས་དྲུང་གི་མི་འགྲོའི་སྐོར་གོ་བསྡུར་བྱས་ཏེ་བོད་མིའི་སྒྲིག་འཛུགས་ཀྱི་ལས་བྱེད་པ་སྤྱིའི་སྒྲིག་སྲོལ་ལྟར་གནས་སྤོ་དང༌། གནས་སྤར། ཞབས་གཡར་གང་རུང་གི་ཐོག་ཁྲིམས་ཞིབ་པ་ཆེ་བས་བཀའ་ཤག་ལ་གོ་བསྡུར་གྱིས་བསྐོ་གཞག་བྱ་རྒྱུ།
༢) ཆེས་མཐོའི་ཁྲིམས་ཞིབ་ཁང་དང་ཁྲིམས་ཞིབ་ཁང་འོག་མ་ཁག་བཅས་ཀྱི་ལས་བྱེད་པ་རྣམས་ལས་བྱེད་པ་སྤྱིའི་སྒྲིག་སྲོལ་ལྟར་གསར་བསྐོ་དང་། གནས་སྤོ། གནས་སྤར། ཞབས་གཡར། ཆོད་གན་བཅས་གང་རུང་གི་ཐོག་ནས་བསྐོ་གཞག་བྱ་རྒྱུ།
བཞི། ཁྲིམས་འཛིན་ཡར་རྒྱས།
ཀ) ཁྲིམས་འཛིན་ཚོགས་འདུ།
༡) ཆེས་མཐོའི་ཁྲིམས་ཞིབ་ཁང་གིས་ས་གནས་དང༌། དུས་ཚེས་བཀོད་སྒྲིག་བྱས་ཏེ་ལོ་གསུམ་རེའི་མཚམས་སམ། དགོས་གལ་ནམ་བྱུང་བོད་མིའི་ཁྲིམས་ཞིབ་ཁང་གི་ཁྲིམས་ཞིབ་པ་རྣམས་དང༌། བཤེར་དཔང་བཅས་ཀྱི་ཚོགས་འདུ་སྐོང་འཚོགས་བྱ་རྒྱུ་དང༌། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བས་ཚོགས་འདུ་དེའི་གཙོ་སྐྱོང་བྱ་རྒྱུ།
༢) དགོས་གལ་མཆིས་ཚེ་ཆེས་མཐོའི་ཁྲིམས་ཞིབ་ཁང་ནས་བཀོད་སྒྲིག་བྱས་པའི་ས་གནས་དང༌། དུས་ཚོད་ཐོག་དམིགས་བསལ་ཚོགས་འདུ་ཡང་སྐོང་འཚོགས་བྱེད་ཆོག་པ་ཡིན།
ཁ) ཁྲིམས་འཛིན་ཡར་རྒྱས་ཁང༌།
བོད་མིའི་སྒྲིག་འཛུགས་ཀྱི་ཁྲིམས་འཛིན་སྡེ་ཚན་ནང་ཁྲིམས་ཞིབ་ཁང་ཁག་གི་ཁྲིམས་ལས་འཛིན་སྐྱོང་ཡར་རྒྱས་གོང་སྤེལ་དང༌། ལེགས་ཆ་ཕྱོགས་བསྡུའི་ཆེད་ཁྲིམས་འཛིན་ཡར་རྒྱས་ཁང་ཞིག་འཛུགས་ཆོག་པ་ཡིན།
(ད་བར་ཁྲིམས་འཛིན་ཡར་རྒྱས་ཁང་འཛུགས་དགོས་བྱུང་མེད།)
ཀ) སྐད་ཡིག་དང་། ཆས་གོས།
༡) བོད་མིའི་ཁྲིམས་ཞིབ་ཁང་གི་སྐད་ཡིག་ནི་བོད་སྐད་དང༌། བོད་ཡིག་ཡིན།
༢) དཔང་རྟགས་ཀྱིས་མཚོན་ཐོག་མ་ཉིད་ནས་སྐད་ཡིག་གཞན་ནང་ཡོད་པ་ཕུད། དེ་མིན་ཡིག་ཆ་ཁག་བོད་ཡིག་ནང་དགོས་པ་ཡིན།
༣) ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་བཅས་སྐད་ཡིག་གཞན་ཐོག་གཞུང་འབྲེལ་ཕབ་སྒྱུར་བྱས་པའི་ཚིག་དོན་འགྲེལ་བརྗོད་བྱེད་ཕྱོགས་ལ་རྩོད་གླེང་བྱུང་ཚེ་བོད་ཡིག་ཐོག་བྲིས་པའི་ཡིག་གཞིར་རྩ་འཛིན་བྱ་རྒྱུ།
༤) ཁྲིམས་དུས་ཚུགས་སྐབས་ཁྲིམས་ཞིབ་ཁང་ནང་ཁྲིམས་ཞིབ་པ་དང༌། བཤེར་དཔང༌། ཁྲིམས་དྲུང༌། ཁྲིམས་རྩོད་པ་བཅས་ནས་རང་ལུགས་བོད་ཆས་གྱོན་དགོས་རྒྱུ་བཅས་སོ། །

robotstxt: allowed

filter: keep


text:
རཏ་གླིང་ཐུགས་སྒྲུབ་མཆོད་ཕྲེང་ཉེར་བསྡུས།
― RTZ041_Page_0095 ―
[མ་དཔེ་གཟིགས་ན་འདིར་གནོན།]
རཏ་གླིང་ཐུགས་སྒྲུབ་མཆོད་ཕྲེང་སྐབས་མེ་ཏོག་མ་ནས་རྫ་རྔ་མ་རྫོགས་ཀྱི་བར་གྱི་ཚིག་དེ་དག་བསྡུས་པ་ལ་དགའ་ན་འདི་ལྟར་སྦྱར་ཏེ། ཧཱུྃ། ལྷ་མོ་སྣ་ཚོགས་རབ་མཛེས་ངང་ཚུལ་ཅན། །མེ་ཏོག་སྤོས་ཆབ་ཞལ་ཟས་རོལ་མོའི་སྒྲ། །སྒེག་མོའི་ཕྱག་ན་ཉེར་སྤྱོད་དཔག་མེད་བསྣམས། །བླ་མ་ཡི་དམ་མཁའ་འགྲོའི་ཚོགས་ལ་འབུལ། །ཨཱོྃ་ཨཱཿཧཱུྃ་བཛྲ་པུཥྤེ་ཧཱུྃ། དེ་བཞིན་དུ། དྷཱུ་པེ་ནས་ཤབྡའི་བར་སྦྱར། ཧཱུྃ། སྲིད་པར་གཏོགས་པའི་འཇིག་རྟེན་རབ་འབྱམས་ན། །གཟུགས་སྒྲ་དྲི་རོ་རེག་བྱ་ཇི་སྙེད་ཀུན། །རྡོ་རྗེ་འདོད་མའི་ཚོགས་སུ་ཀུན་སྤྲུལ་ནས། །བླ་མ་ཡི་དམ་མཁའ་འགྲོའི་ཚོགས་ལ་འབུལ། །ཨཱོྃ་ཨཱཿབཛྲ་རཱུ་པ་ཧཱུྃ། དེ་བཞིན་དུ། ཤབྡ་ གནྡྷེ་ ར་ས་ སྤརྴེ་སྦྱར། ཧཱུྃ། གསང་མཆོག་བདེ་ཆེན་རྣམ་ལྔའི་རིག་མ་ནི། །སྐུ་མདོག་རབ་མཛེས་རང་རྟགས་ཕྱག་རྒྱ་བསྣམས། །བདེ་བ་མཆོག་གིས་རྒྱལ་བ་མཉེས་པར་མཛད། །གསང་མཆོག་བདེ་བའི་མཆོད་པ་བཞེས་སུ་གསོལ། །ཨཱོྃ་བཛྲ་ཨཱ་དརྴ་ཨཱཿཧཱུྃ། དེ་བཞིན་དུ། མུ་རཉྫེ་ ཝཱི་ཎི་ ཝཾ་སེ་ དྷརྨེ་སྦྱར་ལ་ཕྱི་ནང་གསང་མཆོད་འབུལ་ལོ། །གཏེར་གཞུང་རྒྱས་པ་མི་ལྕོགས་དུས་བསྡུས་པ་འདིའང་གུ་ཎས་བཏུས་པའོ།། །།


text:
ཕྱི་ལོ་༢༠༢༡་ཟླ་༡༠་ཚེས་༧ཉིན། སྐབས་བཅུ་བདུན་པའི་འདེམས་ཐོན་སྤྱི་འཐུས་ཀྱི་སྐུ་ཚབ་རྣམ་གཉིས་ཀྱིས་གསར་འགོད་གསལ་བསྒྲགས་སྤེལ་སྐབས། ༸གོང་ས་མཆོག་གིས། སྐབས་བཅུ་བདུན་པའི་གྲོས་ཚོགས་ཆེད་དབུས་འོས་བསྡུ་ལས་ཁང་གིས་ཁྲིམས་མཐུན་འོས་བསྡུ་བྱས་ཏེ་ཁུངས་སོ་སོའི་སྤྱི་འཐུས་འོས་ཐོན་པར་གསལ་བསྒྲགས་ཟིན་པ་ཚང་མས་བཅའ་ཁྲིམས་ཀྱི་འབྲུ་དོན་གཞིར་བཟུང་དམ་འབུལ་བྱ་རྒྱུ། ཞེས་བཀའ་ཕེབས་པ་བཞིན། སང་ཉིན་ཏེ་ཟླ་འདིའི་ཚེས་༨་ཉིན། འོས་འདེམས་བྱུང་བའི་སྐབས་བཅུ་བདུན་པའི་སྤྱི་འཐུས་ཡོངས་རྫོགས་ཀྱིས་བར་བརྒལ་ཚོགས་གཙོའི་མདུན་ནས་དམ་འབུལ་ཞུ་འཆར་ཡོད་པ་དང་། དེ་ནས་ཚོགས་གཙོ་དང་ཚོགས་གཞོན་གདམ་རྒྱུ་ཡིན་སྐོར་གསུངས་སོང་།
དེ་ཡང་། གོང་ཚེས་ཉིན་གྱི་ཆུ་ཚོད་༡༢:༣༠་ཐོག བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་ཁང་དུ། སྐབས་བཅུ་བདུན་པའི་འདེམས་ཐོན་སྤྱི་འཐུས་ཀྱི་སྐུ་ཚབ་བསོད་ནམས་བསྟན་འཕེལ་ལགས་དང་སྒྲོལ་མ་ཚེ་རིང་ལགས་ཀྱིས་སྐབས་བཅུ་བདུན་པའི་སྤྱི་འཐུས་རྣམ་པའི་དམ་བཅའ་འབུལ་ཕྱོགས་ཀྱི་རྙོག་གླེང་དང་འབྲེལ་ཐད་གསར་འགོད་གསལ་བསྒྲགས་ཤིག་སྤེལ་གནང་སོང་། གསལ་བསྒྲགས་དེའི་ནང་དུ་འདི་ལྟར་འཁོད་འདུག ༄༅། །སྐབས་བཅུ་བདུན་པའི་སྤྱི་འཐུས་རྣམ་པའི་དམ་བཅའ་འབུལ་ཕྱོགས་ཀྱི་རྙོག་གླེང་དང་། ཚོགས་གཙོ་ཚོགས་གཞོན་འོས་བསྡུ་བྱེད་མ་ཐུབ་པར་བརྟེན་བཙན་བྱོལ་བོད་པའི་སྤྱི་ཚོགས་ནང་དུ་དཀའ་རྙོག་མང་དག་ཅིག་འཕྲད་ཡོད་པ་དང་། ད་ལན་ཕྱི་ཟླ་༩ ཚེས་༢༧ ནས་༢༩ བར་གངས་སྐྱིད་སྲིད་སྐྱོང་ཚོགས་ཁང་དུ་ནང་མོལ་ཚོགས་འདུ་ཞིག་འཚོགས་ནས་ཐག་གཅོད་གང་དང་གང་གནང་ཡོད་མེད། ལྷག་པར་དུ་བོད་མི་མང་སྤྱི་འཐུས་ལྷན་ཚོགས་ཀྱི་ལས་དོན་བསྐྱར་གསོ་མ་ཐུབ་པར་ཟླ་བཞི་ལ་ཉེ་བས། འདི་མུར་གནས་ན་བོད་མིའི་སྒྲིག་འཛུགས་ཀྱི་གནས་བབ་ཀྱང་སེམས་འཚབ་ཀྱི་རང་བཞིན་དུ་འགྱུར་ཉེན་ལ་བརྟེན། ཕྲུ་གུ་ངུ་ས་ཕ་མ་ཞེས་པ་བཞིན་སྤྱི་ནོར་༧གོང་ས་༧སྐྱབས་མགོན་པོ་མཆོག་ལ་བཙན་བྱོལ་བོད་མིའི་བཅའ་ཁྲིམས་དོན་ཚན་དང་པོའི་ནང་གསེས་༢ པའི་དགོངས་དོན་ལྟར་གསོལ་འདེབས་ཞུས་པར། ཐུགས་བརྩེའི་གཟིགས་པ་ཆེན་པོས་བཀའ་ཡིག་རིན་པོ་ཆེ་སྤྱི་དུ་བཀའ་དྲིན་ཆེ་སྩལ་མཛད་པ་བཅས་ཀྱི་སྐོར་རྒྱ་ཆེའི་མི་མང་ལ་གསལ་བསྒྲགས་ཞུ་རྒྱུར།
ཕྱི་ལོ་༢༠༢༡ ཟླ་༩ ཚེས་༢༧ ནས་༢༩ བར་ཉིན་གསུམ་རིང་ཕྱི་རྒྱལ་གྱི་སྤྱི་འཐུས་རྣམ་པ་ལྔས་འབྲེལ་མཐུད་དང་གོ་སྒྲིག་བྱས་པ་ལྟར། སྤྱི་འཐུས་གྲངས་༤༤་གངས་སྐྱིད་སྲིད་སྐྱོང་ཚོགས་ཁང་དུ་ནང་མོལ་ཚོགས་འདུ་ཞིག་འཚོགས་ཤིང་། ཚོགས་འདུའི་ནང་དཀའ་སེལ་ཐབས་ལམ་མི་འདྲ་བ་གྲངས་བརྒྱད་གཏན་འབེབས་ཀྱིས། ཐབས་ལམ་གང་ཡིན་ཡང་མཐའ་མའི་ཐག་གཅོད་བྱེད་སྟངས་ནི་བྱུང་ན་སྤྱི་མོས་དང་། མ་བྱུང་ན་གསང་བའི་འོས་བསྡུའི་ཐོག་ནས་ངོ་ཡོད་གསུམ་ཆ་གཉིས་ཡན་གྱིས་མོས་མཐུན་ཐག་གཅོད་ངེས་པར་དུ་དགོས་པའི་གཏན་འབེབས་སྔོན་བྱས་ལྟར། ཐབས་ལམ་དོན་ཚན་༡ ནས་༦ བར་དགོས་ངེས་ཀྱི་བརྒྱ་ཆ་མ་ལོངས་པར་བརྟེན། ཐབས་ལམ་དོན་ཚན་༧ པ། གཞིས་བྱེས་བོད་འབངས་ཡོངས་ཀྱི་མགོན་དཔུང་། ཚེ་འདི་ཕྱི་གཉིས་ཀྱི་རེ་ལྟོས་ཉག་གཅིག་ཏུ་གྱུར་པ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་བཅའ་ཁྲིམས་དོན་ཚན་དང་པོའི་ནང་གསེས་༢ པའི་དགོངས་དོན་ལྟར་གསོལ་འདེབས་སྐྱབས་འཇུག་ཞུ་རྒྱུ་སྤྱི་མོས་གཏན་འབེབས་བྱུང་བ་དང་། གུས་འབངས་སྤྱི་འཐུས་རྣམ་པས་མགོན་པོ་གང་ཉིད་ཀྱི་ཐུགས་རེ་དང་། རྒྱ་ཆེའི་མི་མང་གི་ཡིད་ཆེས་དང་རེ་བ་ཇི་བཞིན་མ་འགྲུབ་པར་སྙིང་ནས་མཐོལ་བཤགས་དང་འབྲེལ། བླང་དོར་བཀའ་སློབ་གང་གནང་ལ་ཡིད་གཉིས་ཐེ་ཚོམ་གང་ཡང་མེད་པར་ཤར་བསྐྱོད་ཞུ་རྒྱུའི་དམ་བཅའ་བརྟན་པོ་སྙིང་བཅངས་ཞུས་ཡོད་པ་མ་ཟད། བོད་མིའི་སྒྲིག་འཛུགས་དང་བཙན་བྱོལ་བོད་མིའི་སྤྱི་ཚོགས་ལ་འཕྲད་པའི་དཀའ་རྙོག་འདི་སེལ་བའི་ཐབས་གཞན་གཏན་ནས་མ་མཆིས་པས་མགོན་པོ་གང་ཉིད་ཀྱིས་ཇི་དགེའི་བླང་དོར་བཀའ་སློབ་རིན་པོ་ཆེ་སྤྱི་བོའི་གཙུག་རྒྱན་དུ་ཅི་ནས་ཀྱང་སྩོལ་གནང་ཡོང་བའི་སྐྱབས་འཇུག་ཕྱི་ལོ་༢༠༢༡ ཟླ་༩ ཚེས་༢༩ ཉིན་ཞུས་པར།
ཕྱི་ཟླ་༡༠ ཚེས་༦ ཉིན་ཐུགས་བརྩེའི་གཟིགས་པ་ཆེན་པོས་བཀའ་ཡིག་རིན་པོ་ཆེ་སྤྱི་བོའི་གཙུག་རྒྱན་དུ་བཀའ་དྲིན་ཆེ་སྩལ་གནང་བའི་སྙིང་དོན། “གནད་དོན་འདི་དག་གཞི་རྩར་བཟུང་སྐབས་ད་ལམ་གྱི་རྙོག་འཛིང་འདིའི་སྐོར་ངོས་ལ་རེ་སྐུལ་བྱ་རྒྱུར་བཅའ་ཁྲིམས་དོན་ཚན་དང་བོའི་ཁྱབ་ཁོངས་སུ་ཡོད་མིན་ཐེ་ཚོམ་དང་། གལ་ཏེ་ངོས་ནས་ལམ་སྟོན་བྱེད་དབང་དུ་བཏང་རུང་བཅའ་ཁྲིམས་ཀྱི་རྒྱ་ལས་བརྒལ་བ་ཞིག་བྱེད་ཐབས་མེད་པ་དངོས་དོན་རེད། ངོས་ཀྱི་བསམ་ཚུལ་འདི་དག་བར་སྐབས་མང་ཚོགས་སུ་ལན་མང་བརྗོད་ཟིན་བས་མ་ཤེས་པ་མེད་རེ་ཡིན་མོད། ད་དུང་ངོས་ལ་ལམ་སྟོན་ཁ་གསལ་དགོས་པའི་རེ་འདུན་ཡོད་ན་གཤམ་གསལ།
༡། སྐབས་བཅུ་བདུན་པའི་གྲོས་ཚོགས་ཆེད་དབུས་འོས་བསྡུ་ལས་ཁང་གིས་ཁྲིམས་མཐུན་འོས་བསྡུ་ བྱས་ཏེ་ཁུངས་སོ་སོའི་སྤྱི་འཐུས་འོས་ཐོན་བར་གསལ་བསྒྲགས་ཟིན་བ་ཚང་མས་བཅའ་ཁྲིམས་ཀྱི་ འབྲུ་དོན་གཞིར་བཟུང་དམ་འབུལ་བྱ་རྒྱུ།
༢། དེ་ལྟར་མ་བྱུང་ཚེ་སྤྱི་འཐུས་ལྷན་ཚོགས་ཀྱི་གྲུབ་ཆ་གང་མྱུར་ལོངས་ཆེད་འོས་བསྡུ་ལས་ཁང་ནས་བཅའ་ཁྲིམས་གཞིར་བཟུང་བྱེད་སྒོ་གང་ཡོད་ལག་བསྟར་བྱ་རྒྱུ་བཅས་ཡིད་འཇགས་གྱིས།” ཞེས་སྤྱི་ཕེབས་ལྟར་དོན་ཚན་དང་པོའི་དགོངས་དོན་ཤར་བསྐྱོད་བྱ་རྒྱུར་སྤྱི་མོས་བྱུང་བ་བཞིན་འབྲེལ་ཡོད་ཚོགས་དྲུང་ལས་ཁུངས་སུ་ལས་རིམ་འཆར་སྒྲིག་ཡོང་བའི་བཀོད་མངགས་ཞུས་ཡོད། གནད་དོན་འདི་ཉིད་ཐག་གཅོད་གཙང་མ་བྱུང་ཟིན་པར་བརྟེན་སླད་ཕྱིན་རྒྱ་ཆེའི་མི་མང་གི་ངོས་ནས་ཀྱང་དེ་ལུགས་ངོས་འཛིན་གྱིས་མ་འོངས་པར་སྤྱི་པའི་རྩ་དོན་ཐོག་ནུས་པ་མཉམ་སྤུངས་དང་རྡོག་རྩ་གཅིག་སྒྲིལ་དགོས་པའི་གསར་འགོད་གསལ་བསྒྲགས་སུ།
སྐབས་༡༧ པའི་སྤྱི་འཐུས་འོས་ཐོན་པ་༤༥ ཐུན་མོང་གི་ནང་མོལ་ཚོགས་ཐོག་ནས་ཕྱི་ལོ་ ༢༠༢༡ ཟླ་ ༡༠ ཚེས་ ༠༧ ལ།། ཞེས་བཀོད་འདུག


text:
༄༅། །ཕྱི་ལོ་ ༢༠༢༡ ཟླ་ ༩ ཚེས་ ༢༤ རེས་གཟའ་པ་སངས་ཉིན་རྡ་ས་གངས་སྐྱིད་སྲིད་སྐྱོང་ཚོགས་ཁང་ནང་དཔལ་ལྡན་བཀའ་ཤག་ནས་རྒྱ་གར་གྲོས་ཚོགས་འོག་མའི་ཚོད་དཔག་ཚོགས་ཆུང་གི་སྐུ་ཚབ་བཞུགས་སྒར་རྡ་སར་ཕེབས་པར་ཕེབས་བསུའི་མཛད་སྒོ་ཞིག་ཚོགས་སོང་།
དེ་ཡང་གོང་ཚེས་ཉིན་གྱི་ཕྱི་དྲོ་ཆུ་ཚོད་ ༦ ཙམ་ལ་རྒྱ་གར་གྲོས་ཚོགས་འོག་མའི་འཐུས་མི་པི་པི་ཅོ་དི་རི་ (P. P. Chaudhary) ལགས་ཀྱིས་སྣེ་ཁྲིད་པའི་རྒྱ་གར་གྲོས་ཚོགས་འོག་མའི་ཚོད་དཔག་ཚོགས་ཆུང་གི་སྐུ་ཚབ་གྲོས་ཚོགས་འཐུས་མི་གྲངས་བརྒྱད་བོད་མིའི་སྒྲིག་འཛུགས་ཀྱི་བསྟི་གནས་རྡ་ས་གངས་ཅན་སྐྱིད་གཤོངས་སུ་ཕེབས་སྐབས་དཔལ་ལྡན་སྲིད་སྐྱོང་སྤེན་པ་ཚེ་རིང་མཆོག་གིས་འཚམས་འདྲི་གནང་སྟེ་གྲོས་ཚོགས་ཀྱི་ཚོགས་ཁང་ནང་གཟིགས་སྐོར་འཁྲིད་གནང་རྗེས་སྲིད་སྐྱོང་ཚོགས་ཁང་ནང་ཆེད་ཕེབས་ཀྱི་ཐོག་མར་དཔལ་ལྡན་སྲིད་སྐྱོང་སྤེན་པ་ཚེ་རིང་མཆོག་གིས་ཕེབས་བསུའི་གསུང་བཤད་གནང་དོན། རྣམ་པ་ཚོ་བཞུགས་སྒར་རྡ་སར་ཕེབས་པར་སྙིང་ཐག་པ་ནས་དགའ་བསུ་ཞུ་རྒྱུ་ཡིན། རྣམ་པ་ཚོས་མཁྱེན་གསལ་ལྟར་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་མ་སུ་རིར་ལོ་གཅིག་རིང་བཞུགས་བཞག་མཛད་རྗེས་ཕྱི་ལོ་ ༡༩༦༠ ཟླ་ ༥ ཚེས་ ༡ ཉིན་ནས་བཟུང་ད་བར་བཞུགས་སྒར་རྡ་སར་བཞུགས་བཞག་མཛད་ཡོད།འདས་པའི་ལོ་རྒྱུས་ནང་བོད་མིར་དཀང་ངལ་ཧ་ཅང་འཕྲད་བཞིན་པའི་སྐབས་དང་། ལྷག་པར་ང་ཚོ་རྒྱ་གར་ནང་བཙན་བྱོལ་དུ་འབྱོར་བའི་སྐབས་རྒྱ་གར་གྱི་སྲིད་བློན་དམ་པ་ཇཝཱ་ཧར་ལལ་ནེ་རུ་མཆོག་ནས་དབུ་བཙུགས་ཏེ་རྒྱ་གར་གཞུང་མང་གཉིས་ནས་ད་བར་བོད་མིར་སྡོད་གནས་སོགས་ཀྱི་མཐུན་འགྱུར་རྒྱ་ཆེ་གནང་ཡོད་པ་མ་ཟད། རྒྱ་གར་གྲོས་ཚོགས་ནང་དུའང་གཞུང་འཛིན་དང་ཕྱོགས་འགལ་ཆབ་སྲིད་ཚོགས་པ་ཚང་མས་བོད་དོན་ལ་རྒྱབ་སྐྱོར་གནང་དང་གནང་བཞིན་ཡོད། དེ་བཞིན་ཨ་རིར་མཚོན་ནའང་མང་གཙོ་ཆབ་སྲིད་ཚོགས་པ་དང་སྤྱི་མཐུན་ཆབ་སྲིད་ཚོགས་པ་ཐུན་མོང་གིས་བོད་དོན་སླད་རྒྱབ་སྐྱོར་གནང་ཡོད་པ་མ་ཟད། ཨ་རིའི་གྲོས་གོང་འོག་གཉིས་ནས་ཀྱང་བོད་དོན་ཆེད་དུ་རྒྱབ་སྐྱོར་གནང་དང་གནང་བཞིན་ཡོད།གལ་ཏེ་རྒྱ་གར་དང་ཨ་རིའི་གཞུང་གིས་དེ་ལྟར་རྒྱབ་སྐྱོར་གནང་མེད་ཚེ་ང་ཚོའི་གནས་སྟངས་ད་ལྟ་ནང་བཞིན་ཡོང་དཀའ། ཞེས་སོགས་ཀྱི་གསུང་བཤད་གནང་རྗེས་བོད་ཀྱི་ཟློས་གར་ཚོགས་པས་སྲོལ་རྒྱུན་གྱི་གཞས་སྣ་འཁྲབ་སྟོན་ཞུས་གྲུབ་མཚམས་དཔལ་ལྡན་སྲིད་སྐྱོང་མཆོག་གིས་གྲོས་ཚོགས་འཐུས་མི་རྣམ་པར་ལེགས་གསོལ་ཕྱག་རྟགས་གནང་ཡོད། སྐབས་དེར་རྒྱ་གར་གྲོས་ཚོགས་འོག་མའི་འཐུས་མི་པི་པི་ཅོ་དེ་རི་ལགས་ཀྱིས་རྒྱ་གར་གཞུང་ནས་བོད་མིའི་ཆོས་དང་རིག་གཞུང་། སྐད་ཡིག་བཅས་པར་མི་ཉམས་རྒྱུན་འཛིན་སླད་མཐུན་འགྱུར་རྒྱབ་སྐྱོར་མུ་མཐུད་གནང་རྒྱུའི་སྐོར་གསུངས་པ་དང་འབྲེལ། རྒྱ་གར་ནི་མང་གཙོའི་རྒྱལ་ཁབ་ཆེ་ཤོས་ཤིག་ཡིན་པར་བརྟེན་མང་གཙོའི་གཞུང་དང་སྒྲིག་འཛུགས་ལ་མཐུན་འགྱུར་དང་རྒྱབ་སྐྱོར་གནང་རྒྱུ་ནི་ང་ཚོའི་ལས་འགན་གཙོ་བོ་ཞིག་ཡིན་སྐོར་སོགས་ཀྱི་གསུང་བཤད་གནང་ཡོད་པ་བཅས། །


text:
སྟོད་ཀྱི་སྟེང་གཉིས་ཀྱི་བང་སོ།
གྲི་གུམ་བཙན་པོ་དང་སྤུ་དེ་གུང་རྒྱལ་གཉིས་ལ་སྟོད་ཀྱི་སྟེང་གཉིས་ཟེར་ཞིང་། དེ་གཉིས་ཀྱི་བང་སོ་ནི《མཁས་པའི་དགའ་སྟོན》 དུ་སྟེང་གཉིས་བང་སོ་རྫ་དང་གཡའ་ལ་བཏབ”ཅེས་པ་དང་། 《རྒྱལ་རབས་གསལ་བའི་མེ་ལོང》དུ“སྟེང་གཉིས་བང་སོ་གཡའ་དང་སྤང་ལ་བཏབ། ཅེས་པ་ཅུང་ཟད་མི་འདྲ་བར་འབྱུང་ཡང་། གང་ལྟར་རི་བོའི་མཐོ་སར་བཏབ་ཡོད་པར་བཤད་པ་འདྲའོ།
ས་ཡི་ལེགས་དྲུག་གི་བང་སོ།
ཨེ་ཤི་ལེགས་དང་། དེ་ཤོ་ལེགས། ཐི་ཤོ་ལེགས། གུ་རུ་ལེགས། འབྲོང་ཞི་ལེགས། ཨི་ཤོ་ལེགས་བཅས་ལ་ས་ཡི་ལེགས་དྲུག་ཟེར་ཞིང་། དེ་དག་གི་བང་སོ་ནི་གཡའ་དང་སྤང་གི་མཚམས་སུ་བཏབ་ཅིང་། སྤང་ལ་འཇའ་ཚོན་རྒྱས་པ་འདྲའོ་ཞེས་གྲགས།
ལྡེ་བརྒྱད་ཀྱི་བང་སོ།
ཟ་ནམ་ཟིན་ལྡེ་དང་། ལྡེ་འཕྲུལ་ནམ་གཞུང་བཙན། སེ་སྣོལ་གནམ་ལྡེ། སེ་སྣོལ་པོ་ལྡེ། ལྡེ་སྣོལ་ནམ། ལྡེ་རྣོན་པོ། ལྡེ་རྒྱལ་པོ། ལྡེ་སྤྲིན་བཙན་བཅས་ལ་བར་གྱི་ལྡེ་བརྒྱད་ཟེར་ཞིང་། དེ་རྣམས་ཀྱི་བང་སོ་ནི་ཆུ་བོའི་གཞུང་ལ་བཏབ་སྟེ། མཚོ་ལ་ཁ་བ་བབས་པ་འདྲའོ་ཞེས་གྲགས།
ཙན་ལྔའི་བང་སོ།
བཙན་ལྔའི་བང་སོ་འཕྱིང་ཡུལ་དུ་བཏབ་ཅིང་། སའི་ཕུང་པོ་སྤུངས་ནས་སྦྲ་ཕུབ་པ་ལྟ་བུའི་བང་སོ་བཏབ་པར་གྲགས། འདིར་སྔོན་བྱོན་གྱི་མཁས་པ་ལོ་རྒྱུས་སྨྲ་བ་རྣམས་ལ་བཞེད་ཚུལ་མི་མཐུན་པ་མཆིས་པ་ནི། རྒྱལ་ཏོ་རི་ལོང་བཙན་དང་། ཁྲི་བཙན་ནམ། ཁྲི་སྒྲ་དཔུང་བཙན། ཁྲི་ཐོག་རྗེ་མཚན། ལྷ་ཐོ་ཐོ་རི་གཉན་བཙན་བཅས་ལ་འོག་གི་བཙན་ལྔ་ཟེར་བ་ནི《མཁས་པའི་དགས་སྟོན》དང《དེབ་ཐེར་སྔོན་པོ》《དཔྱིད་ཀྱི་རྒྱལ་མོའི་གླུ་དབྱངས》སོགས་ཀྱི་བཞེད་པ་མཚུངས་ཤིང་། 《རྒྱལ་རབས་གསལ་བའི་མེ་ལོང》དུ། ཁྲི་བཙན་ནམ་དང་། ཁྲི་སྒྲ་དཔུང་བཙན། ཁྲི་ཐོག་རྗེ་བཙན་བཅས་གསུམ་ལ་འོག་གི་བཙན་གསུམ་ཟེར་ཏེ“བཙན་གསུམ་བང་སོ་གངས་དཀར་རྩེ་ལ་བཏབ། དེ་ཡང་གངས་ལ་ན་བུན་ཆགས་པ་འདྲ”ཅེས་ཞེས་བཙན་གསུམ་དུ་འདོད་ཅིང་། ལྷ་ཐོ་ཐོ་རི་གཉན་བཙན་ལོགས་སུ་འཆད་འདུག་པས། གནད་འགག་ནི་རྒྱལ་ཏོ་རི་ལོང་བཙན་མི་འབྱུང་བས་ན། རྩོམ་པ་པོ་འཁྲུལ་བའམ་ཡང་ན་འབྲི་བཤུ་དང་པར་བརྐོས་སོགས་ཀྱི་སྐབས་སུ་ཆད་པ་འདྲ་ཡིན་ནམ་སྙམ། གང་ལྟར་མི་མཐུན་པ་ཞིག་འདུག བློ་ལྡན་རྣམས་ཀྱིས་དཔྱད་པར་འཚལ།
ཅ། ཁྲི་གཉན་གཟུང་བཙན་གྱི་བང་སོ།
བཙན་པོ་དེ་ཉིད་ཀྱི་བང་སོ་དོན་མཁར་མདའ་རུ་བརྩིགས་ཤིང་། དེ་ནི་འཕུལ་མེད་པ་ས་ཕུང་བརྡལ་བ་སྟེ་བཀྲམ་པ་ལྟ་བུའི་བང་སོའོ།
ཆ། འབྲོ་གཉན་ལྡེའུའི་བང་སོ།
བཙན་པོ་དེ་ཉིད་ལ་ཀླུ་ནད་དམ་མཛེ་ནད་བྱུང་བས་ཞང་མདར་བང་སོ་བརྩིགས་པར་ཡབ་ཡུམ་གསོན་པོར་བང་སོར་བཞུགས་སྐད་དོ། བང་སོའི་མིང་ལ་གསོན་མཆད་ཟླུམ་པོར་གྲགས།
ཇ། སྟག་རི་གཉན་གཟིགས་ཀྱི་བང་སོ།
བཙན་པོ་དེ་ཉིད་ཀྱི་བང་སོ་དོན་མཁར་མདའ་རུ་བརྩིགས་ཏེ། དེ་ཡང་འཕུལ་མེད་པ་ས་ཕུང་བརྡལ་བ་ལྟ་བུའི་བང་སོའོ།
ཉ། གནམ་རི་སྲོང་བཙན་གྱི་བང་སོ།
བཙན་པོ་དེ་ཉིད་ཀྱི་བང་སོ་ནི་གྲུ་བཞིར་བརྩིགས་ཤིང་། མིང་དུ་གུང་རི་སོགས་ཀར་བཏགས་པར་གྲགས།
ཏ། སྲོང་བཙན་སྒམ་པོའི་བང་སོ།
བང་སོའི་དཀར་ཆག་ནང་།“སྲོང་བཙན་གྱི་བང་སོ་མཆིང་ཕུར་བཏབ། ཕྱི་དབྱིབས་གྲུ་བཞི། ནང་དུ་རེའུ་མིག་དགུ། ལྷ་ཁང་ལྔ། དབུས་སུ་རིང་ཚད་ཁྲེ་ཙེ་བརྒྱད་ཙམ་ཡོད་པའི་བྱུ་རུའི་སྡོང་པོ་རྒྱུན་བཀང་གི་མཚོན་བྱེད་དུ་བྱས། ཟུར་བཞིའི་མཆོད་ཁང་རིན་པོ་ཆེ་སྣ་ཚོགས་ཀྱིས་བཀང་། ནང་སྐྱ་རྡོ་ལེབ་གྲུ་བཞི་མ་ཀུན་ནས་བསྒྲིགས་པ། ཕྱི་སྐྱ་གྱང་ས་མཐུག་པོ་བསླངས། བང་སོའི་སྒོ་མོ་ནུབ་ལ་གཏད། བང་སོའི་ཕྱིར་ས་སྨུག་པོ་དང་རྡོ་ཧྲུག་གིས་བཤབ་ནས་དེའུ་འབུར་ཞིག་ཏུ་གྱུར། མུ་མཐའ་སོ་སོར་ཞེང་ཚད་གོམ་པ་བརྒྱ་ལྷག་ཙམ་དང་མཐོ་ཚད་གཞུ་འདོམ་བཅུ་གཉིས་ཙམ་ཡོད། བང་སོའི་ཡང་སྟེང་དུ་ལྷ་ཁང་ཆུང་ངུ་བཞེངས” ཞེས་འཁོད་འདུག ཡང་དེ་ཉིད་ལས། སྲོང་བཙན་བང་སོ་འཕྱོང་ཕུའི་མདའ་རུ་ཡོད། ། ཆེ་ཆུང་ཚད་ནི་དཔའ་ཆེན་མདའ་རྒྱང་གང༌།། ཞེང་གི་ཚད་ནི་ཉང་གི་རྡོ་རྒྱང་གང༌། ། ནང་ན་ལྷ་ཁང་ལྔ་ཡང་བཞུགས་སུ་གསོལ།། བང་སོ་ནང་རྒྱན་ཅན་དུ་གྲགས་པ་ཡིན།། གསང་བའི་མཚན་ནི་སྨུ་རི་སྨུག་པོ་ཞེས།། འཛམ་བུ་གླིང་གི་ནོར་ཕུད་ལན་གསུམ་བསྡུས། །ཞེས་གསུངས་པས་འཕྱོང་བོའི་མདའ་རུ་བརྩིགས་པའི་བང་སོ་ལས་ཆེ་བ་སྔ་བ་སྲོང་བཙན་གྱི་བང་སོ་ཡིན་ཞིང་མིང་གཞན་ལ་བང་སོ་དམར་པོ་ཞེས་ཀྱང་བྱ། ཁ་དོག་གི་ངོས་ནས་བཤད་ན་མདོག་དམར་པོ་ནི་བོད་རིག་པས་འདོད་པའི་ཞི་རྒྱས་དབང་དྲག་གི་ལས་བཞི་ལས་དབང་གི་ལས་མཚོན་ཞིང་། བཙན་པོ་སྲོང་བཙན་སྟོབས་ཀྱི་འཁོར་ལོའི་བསྒྱུར་བའི་རྒྱལ་པོ་ལྟ་བུ་ཞིག་ཡིན་པར་མཚོན་པར་སེམས།
ཐ། གུང་སྲོང་གུང་བཙན་གྱི་བང་སོ།
བཙན་པོ་དེ་ཉིད་ཀྱི་བང་སོ་ནི་དོན་མཁར་མདའ་རུ་བརྩིགས་ཤིང་། གྲལ་ནི་གནམ་རི་སྲོང་བཙན་གྱི་བང་སོའི་གཡོན་ན་ཡོད་དེ། བང་སོའི་མིང་ལ་གུང་ཆེན་རི་ཞེས་བཏགས་པར་གྲགས།
ད། ཁྲི་མང་སྲོང་མང་བཙན་གྱི་བང་སོ།
བཙན་པོ་དེ་ཉིད་གཙང་གི་བར་སྣང་སྒང་དུ་འདས་ནས། བང་སོ་སྲོང་བཙན་གྱི་བང་སོའི་གཡོན་དུ་བརྩིགས་ཤིང་། ནང་དུ་རིན་ཆེན་ནོར་གྱིས་བཀང་སྟེ། མིང་ལ་སྔོ་གཞེར་ཧྲལ་པོ་བཏགས་པར་གྲགས།
ན། ཁྲི་འདུས་སྲོང་གི་བང་སོ།
བཙན་པོ་དེ་ཉིད་འཇང་གི་ཡུལ་དུ་འདས་ནས་བང་སོ་ཁྲི་མང་སྲོང་མང་བཙན་གྱི་བང་སོའི་གཡོན་དུ་བརྩིགས་ཤིང་། མིང་ལ་ལྷ་རི་ཅན་ཞེས་བཏགས་པ་དང་། བང་སོ་དེ་ལ་ལྕགས་རི་ཡོད་པ་ཧོར་གྱི་མི་སྡེས་བརྩིགས་པར་གྲགས། འདིར་ཧོར་གྱི་མི་སྡེ་ཞེས་པའི་ཧོར་ནི་ལི་ཡུལ་དང་། གྲུ་གུ་སོགས་ལ་གོ་དགོས་ཤིང་། དེར་བལྟས་ན་དེའི་དུས་ནས་བོད་དང་མི་རིགས་དེ་དག་བར་གྱི་འབྲེལ་བ་དམ་པོ་ཡོད་པས་མ་ཚད་ཁོ་ཚོས་ཁྲི་འདུས་སྲོང་ལ་བརྩི་བཀུར་ཆེན་པོ་བྱེད་པར་མངོན།
པ། ཁྲི་ལྡེ་གཙུག་བརྟན་གྱི་བང་སོ།
ཁྲི་ལྡེ་གཙུག་བརྟན་ཏེ་མེས་ཨག་ཚོམ་ནི་ཡར་འབྲོག་སྦ་ཚལ་མཁར་དུ་འདས་ཤིང་། བང་སོ་མུ་ར་རི་ལ་བརྩིགས་ཏེ། ཁྲི་འདུས་སྲོང་གི་བང་སོའི་གཡོན་ན་ཡོད་ཅིང་། མིང་ལ་ལྷ་རི་གཙུག་ནམ་ཞེས་བྱ་བར་བཏགས་ཞེས་གྲགས།
ཕ། རྒྱལ་པོ་ཁྲི་སྲོང་ལྡེ་བཙན་གྱི་བང་སོ།
རྒྱལ་པོ་དེ་ཉིད་འཚོ་བཞུགས་ཀྱི་སྐབས་ནས། རྒྱལ་སྲིད་ལྷ་སྲས་ཐུ་བོ་མུ་ནེ་བཙན་པོ་ལ་གཏད་དེ། རང་ཉིད་ཟུར་མཁར་སྨྱུག་མའི་ཚལ་དུ་བྱོན་ཏེ་བཞུགས་སྐབས་འདས་ཤིང་། བང་སོ་མུ་ར་རི་ལ་བརྩིགས་ཏེ། གྲལ་ནི་ཡབ་མེས་ཨག་ཚོམ་གྱི་བང་སོའི་རྒྱབ་ངོས་གཡས་ན་ཡོད་ཅིང་། གཞན་དང་མི་འདྲ་བའི་ཁྱད་ཆོས་ནི། བང་སོ་དེ་བཙན་པོ་རང་ཉིད་མ་འདས་གོང་ནས་བརྩིགས་པ་ཞིག་ཡིན་ཞིང་། ནང་དུ་གསེར་དངུལ་རིན་ཆེན་གྱིས་བཀང་སྟེ། མིང་ལ་འཕྲུལ་རི་གཙུག་སྣང་ཞེས་བྱ་བར་བཏགས། ལྷག་པར་དུ་བང་སོ་དེའི་རྩ་བར་རྡོ་རིང་ཡི་གེ་ཅན་ཞིག་ཀྱང་བཙུགས་པར་གྲགས།
བ། མུ་ནེ་བཙན་པོའི་བང་སོ།
བཙན་པོ་དེ་ཉིད་ཕོ་བྲང་ཡུམ་བུར་འདས་ཤིང་། བང་སོ་ནི་མེས་ཨག་ཚོམ་གྱི་བང་སོའི་གཡས་ངོས་མདུན་དུ་བརྩིགས་ཤིང་། མིང་ལ་ལྷ་རི་ལྡེམས་པོ་ཞེས་བཏགས་པར་གྲགས།
མ། ཁྲི་ལྡེ་སྲོང་བཙན་གྱི་བང་སོ།
ཁྲི་ལྡེ་སྲོང་བཙན་ཏེ་སད་ན་ལེགས་མཇིང་ཡོན་གྱི་བང་སོ་ནི། བཙན་པོ་དེ་ཉིད་སྦྲགས་ཀྱི་ཕུར་འདས་ཤིང་། བང་སོ་ཁྲི་འདུས་སྲོང་གི་བང་སོའི་མདུན་དུ་བརྩིགས། ཡུམ་གྱི་ཆག་གང་བསྐོངས་བས་ནངས་ཀྱི་མཐོ་ཟེར། ནང་དུ་རིན་ཆེན་ནོར་གྱིས་བཀང་སྟེ། མིང་ལ་རྒྱལ་ཆེན་འཕྲུལ་རི་ཞེས་བཏགས་པར་གྲགས།
ཙ། ཁྲི་གཙུག་ལྡེ་བཙན་གྱི་བང་སོ།
ཁྲི་གཙུག་ལྡེ་བཙན་ཏེ་རྒྱལ་པོ་ཁྲི་རལ་པ་ཅན་ནི། མལ་གྲོ་ཞམ་པའི་ཕོ་བྲང་དུ་བཀྲོངས་ཤིང་། བང་སོ་དོན་མཁར་མདའི་གཡོན་ཟུར་དུ་བརྩིགས་ཏེ་ནང་དུ་རིན་ཆེན་ནོར་གྱིས་བཀང་། མིང་ལ་ཁྲི་སྟེང་རྨང་རི་ཞེས་བཏགས་པར་གྲགས།
ཚ། རྒྱལ་པོ་གླང་དར་མའི་བང་སོ།
དར་མ་འུ་དུམ་བཙན་ལྷ་ལུང་དཔལ་གྱི་རྡོ་རྗེས་ལྷ་སར་བཀྲོངས་ཏེ་བང་སོ་ཁྲི་འདུས་སྲོང་གི་བང་སོ་དང་སད་ན་ལེགས་མཇིང་ཡོན་གྱི་བང་སོའི་བར་དུ་བརྩིགས། མིང་ལ་བང་རིམ་འཁོར་ལོ་ཅན་ཞེས་བཏགས་ཏེ་རྩིག་འཕྲོར་ལུས་པར་གྲགས།
མདོར་ན་རྗེ་གྲི་གུམ་བཙན་པོ་ནས་གླང་དར་མའི་བར་དུ་སྟོད་ཀྱི་སྟེང་གཉིས། ས་ལ་ལེགས་དྲུག བར་གྱི་ལྡེ་བརྒྱད། འོག་གི་བཙན་ལྔ། སྐྱིད་པའི་གདུང་རབས་བརྒྱད། ཤིན་ཏུ་སྐྱིད་པའི་གདུང་རབས་ལྔ། སྨད་ཀྱི་སྟེང་གཅིག་བཅས་བཙན་པོ་སུམ་ཅུ་སོ་ལྔ་རིམ་པར་བྱོན་པ་ཀུན་ལ་བང་སོ་མཆིས་ཀྱང་། དེ་དག་དུས་སྐབས་དང་སོ་སོའི་མཛད་འཕྲིན་ཆེ་ཆུང་སོགས་ལ་བརྟེན་ནས་ཁྱད་ཆོས་མི་འདྲ་བ་དུ་མ་སྣང་སྟེ། 《མཁས་པའི་དགའ་སྟོན》 དུ“ སྟེང་གཉིས་བང་སོ་རྫ་དང་གཡའ་ལ་བཏབ”ཅེས་རི་སྒང་གི་ཆེས་མཐོ་སར་བཏབ་པ་དང་། “ལེགས་དྲུག་བང་སོ་གཡའ་སྤང་མཚམས་སུ་བཏབ”ཅེས་སྔ་མ་ལས་ཅུང་ཟད་ཕབ་སྟེ་བཏབ་པ་དང་། “ལྡེ་བརྒྱད་བང་སོ་ཆུ་བོའི་གཞུང་ལ་བཏབ”ཅེས་ཆུ་ནང་བསྐྱུར་པ་དང་། “བཙན་ལྔ་མན་ཆད་བང་སོ་འཕྱིང་ཡུལ་བཏབ”ཅེས་ས་འོག་ཏུ་སྤས་པ་སོགས་འདིར་བཙན་པོ་རྣམས་ཀྱི་བང་སོ་མཐོ་ས་ནས་དམའ་སར་རིམ་བཞིན་ཕབ་པའི་གོ་རིམ་མ་འཁྲུལ་པ་ཞིག་བྱུང་བ་དེ་ནི་སྟབས་ལེགས་ཀྱིས་འཁེལ་བ་ཞིག་མིན་པར། དེ་ནི་དེའི་དུས་སུ་བོན་པོའི་ཆོས་ལུགས་དར་བས། བོན་པོ་རྣམས་ཀྱིས་བཙན་པོ་རྣམས་ནི་གནམ་ནས་བབས་པའི་ལྷའི་བུ་ཡིན་ཟེར་བས་ན། བཙན་པོ་རྣམས་ཀྱི་བང་སོ་ཡང་ཐོག་མར་གནམ་ལ་བཏབ་ཟེར།དེ་ནས་རི་མཐོ་སར་བཏབ། དེ་ནས་མར་ཕབ་ནས་མཐར་ས་འོག་ཏུ་སྦས་པ་ཡིན་པར་མངོན་ནོ།བང་སོའི་བཟོ་དབྱིབས་ལ་ཡང་སྣ་ཚོགས་ཡོད་པ་ནི《མཁས་པའི་དགའ་སྟོན》 དུ“བཙན་ལྔའི་མཆད་པ་ས་ཕུང་སྦྲ་འདྲར་ཡོད། འཕུལ་མེད་མཆད་པ་གྲུ་བཞི་མི་ཤེས་སྐད”ཅེས་གྲུ་བཞི་བརྩིགས་མི་ཤེས་པས་ས་ཕུང་སྤུངས་ནས་སྦྲ་ཕུབ་པ་ལྟ་བུའི་བང་སོ་དང་། “ཁྲི་གཉན་མཆད་པ་དོན་མཁར་མདའ་རུ་བརྩིགས། དེ་ཡང་འཕུལ་མེད་ས་ཕུང་བརྡལ་བ་འདྲ”ཞེས་ཁྲི་གཉན་གཟུང་བཙན་གྱི་བང་སོ་ནི་ས་ཕུང་བརྡལ་བ་སྟེ་བཀྲམ་པ་ལྟ་བུའི་བང་སོ་དང་། “ཞང་མདའི་བང་སོ་གསོན་མཆད་ཟླུམ་པོར་གྲགས”ཞེས་འབྲོ་གཉན་ལྡེའུའི་བང་སོ་ནི་དབྱིབས་ཟླུམ་པོའི་བང་སོ་དང“བང་སོ་གྲུ་བཞིར་བརྩིགས་པ་དེ་ནས་བྱུང”ཞེས་གནམ་རི་སྲོང་བཙན་གྱི་བང་སོ་ནི་གྲུ་བཞི་མའི་བང་སོ་དང་། “བང་སོ་གྲུ་བཞིར་རེའུ་མིག་དགུ་ཅན”ཞེས་སྲོང་བཙན་སྒམ་པོའི་བང་སོ་ནི་རེའུ་མིག་དགུ་ཅན་གྱི་བང་སོ་ལ་སོགས་པའོ། དེ་དག་ཐོག་མར་སྟབས་བདེ་ཙམ་དང་། དེ་ནས་རིམ་བཞིན་ཟླུམ་པོ་དང་གྲུ་བཞི་དང་རེའུ་མིག་ཅན་སོགས་བཟོ་དབྱིབས་ངོ་མཚར་ཅན་བྱུང་བ་དེའི་ཐོག་ནས། སྐབས་དེའི་བོད་ཀྱི་སྤྱི་ཚོགས་ཀྱི་འཕེལ་རྒྱས་དེ་དུས་རིམ་ངེས་ཅན་ཞིག་གི་ཐོག་ཏུ་སླེབས་པར་མཚོན་པ་དང་། ལྷག་པར་དུ་དུས་སྐབས་དེར་བོད་ཀྱི་ས་ཆར་བཟོ་ལས་དང་ཞིང་ལས་སོགས་ཀྱི་ཐད་འཕེལ་རྒྱས་ཆེན་པོ་ཞིག་བྱུང་བ་ནི། བོད་ཡུལ་འཕྲུལ་བློན་མཛངས་པའི་མི་བདུན་གྱི་ཐོག་མར་གྱུར་པ་རུ་ལས་སྐྱེས་དེ་ཉིད་ཀྱིས་མཛངས་པའི་ལས་སུ་ཤིང་བསྲེགས་ནས་སོལ་བ་ཕུད། དེ་ཡིས་གཏེར་རྡོ་བཞུས་ནས་གསེར་དངུལ་ཟངས་ལྕགས་ཕྱུང་། ཤིང་ལ་མིག་ཕུག་སྟེ་གཤོལ་མདའ་དང་གཉའ་ཤིང་བཟོས། ས་གཞི་བརྐོས་ནས་ཕུ་ཆུ་ཡུར་དུ་དྲངས། རྨོ་ཟོག་གི་དོར་སྡེབས་ནས་སྤང་ཐང་ཞིང་དུ་རྨོས། བརྒལ་བས་མི་ཐར་བའི་ཆུ་ལ་ཟམ་པ་བཙུགས་པ་སོགས་ཐོན་སྐྱེད་ཀྱི་བྱ་བ་མགྱོགས་མྱུར་གོང་འཕེལ་བྱུང་བ་དང་། ལྷག་པར་ངོ་མཚར་བ་ཞིག་ལ། ལྕགས་རིགས་བཞུ་བར་མ་མཐར་ཡང་དྲོད་ཚད་ཏུའུ་ཉིས་སྟོང་ཡན་ལ་མེད་ན་མི་འགྲུབ་པས་རང་ཅག་གི་མེས་པོ་རྣམས་ཀྱིས་ལོ་ངོ་ཉིས་སྟོང་གི་ཡར་སྔོན་ནས་གསེར་དངུལ་ཟངས་ལྕགས་བཞུ་བའི་ལག་རྩལ་ཁོང་དུ་ཆུད་པ་དེ་ནི་མིའི་རིགས་ཀྱི་ཤེས་རིག་འཕེལ་བའི་ལོ་རྒྱུས་ཐོག་གི་འོད་ཟེར་འཕྲོ་བའི་ལེའུ་ཞིག་ལགས་སོ།


text:
སྨོན་ལམ་ཉིན་གསུམ་པའི་གསུང་ཆོས།
- ཕྱི་ལོ་ 2020 ཟླ་ 2 ཚེས་ 4 ཉིན།
བཀའ་བརྒྱུད་སྨོན་ལམ་ཆེན་མོ་ཐེངས་སོ་བདུན་པའི་དངོས་གཞི་ཉིན་གསུམ་པའི་གསུང་ཆོས།
ཞོགས་པའི་ཚོགས་ཐུན་སྔ་མའི་སྐབས་སུ་༸སྐྱབས་རྗེ་ཟུར་མང་གར་དབང་རིན་པོ་ཆེས་ཐེག་ཆེན་གསོ་སྦྱོང་གི་སྡོམ་ལུང་སྩལ། སྔར་རྒྱུན་ལྟར་ཚོགས་ཐུན་སྔ་མ་གྲོལ་རྗེས་ཚོགས་ཐུན་ཕྱི་མར་སྤོས་རྒྱའི་ཕེབས་བསུ་བཅས་སྐྱབས་རྗེ་གཽ་ཤྲཱི་རྒྱལ་ཚབ་རིན་པོ་ཆེ་བཞུགས་ཁྲིར་གདན་དྲངས། བཀའ་བརྒྱུད་སྨོན་ལམ་གྱི་བྱང་འདྲེན་ཆེན་མོས་དབུ་མཛད་དེ་གསུང་ཆོས་ཀྱི་སྔོན་འགྲོ་རྣམས་གྲུབ་རྗེས་རིན་པོ་མཆོག་ནས་བློ་སྦྱོང་ཨང་ཡིག་བདུན་ཅུ་པའི་གསུང་ཆོས་དངོས་སུ་དབུ་ཚུགས། འདིར་གཙང་ཁ་རག་སྒོམ་ཆུང་གིས་མཛད་པའི་བློ་སྦྱོང་ཨང་ཡིག་བདུན་ཅུ་པ་ཞེས་པ་འདི་ལ་མཆོད་བརྗོད་བསྡོམས་པའི་ཚིགས་བཅད་བདུན་ཅུ་རྩ་གསུམ་ཡོད་ཀྱང་མཆོད་བརྗོད་མ་བརྩིས་པའི་བློ་སྦྱོང་ཨང་ཡིག་བདུན་ཅུ་རྩ་གཉིས་པ་ཞེས་ཞུ་ཡང་ཡོངས་གྲགས་སུ་བློ་སྦྱོང་ཨང་ཡིག་བདུན་ཅུ་པ་ཞེས་པ་དེ་སྔར་ཉིན་གཉིས་ཀྱི་རིང་ཚིག་བཅད་བཅུ་བཞི་པ་ཡན་གསུངས་ཟིན་པས་དངོས་གཞི་ལ་འཇུག་པར་མཛད། རིན་པོ་ཆེ་མཆོག་ནས། ནམ་མཁའ་དང་མཉམ་པའི་སེམས་ཅན་ཐམས་ཅད་རྣམ་མཁྱེན་བླ་ན་མེད་པ་ཡང་དག་པ་རྫོགས་པའི་སངས་རྒྱས་ཀྱི་གོ་འཕང་ལ་ཅི་ནས་ཀྱང་འགོད་པར་བྱ། དེའི་ཆེད་དུ་དམ་པའི་ཆོས་ཟབ་མོ་ཉན་པར་བགྱིའོ་སྙམ་པའི་བསམ་པ་བྱང་ཆུབ་མཆོག་ཏུ་སེམས་བསྐྱེད་པ་དང་མངོན་དུ་མཛད་ནས་གསན་པར་ཞུ། ཞེས་ཆོས་ཉན་པ་པོའི་ཀུན་སློང་གསལ་འདེབས་གནང་། དེ་ལ་གང་གསན་པར་བྱ་བའི་ཆོས་ནི་ཁ་རག་སྒོམ་ཆུང་གིས་མཛད་པའི་བློ་སྦྱོང་ཨང་ཡིག་བདུན་ཅུ་པ་འདི་ཉིད་ཞུ་བ་ལ་ཐོག་མར་དགེ་བ་བར་དུ་དགེ་བ་མཐའ་མར་དགེ་བ་རྣམ་པ་གསུམ་ལས་དང་པོ་ལེགས་པར་གྲུབ་ནས་བར་དུ་དགེ་བ་གཞུང་དངོས་ལ། ཞེས་གོང་དུ་གསུངས་ཟིན་པ་ཚིགས་བཅད་བཅུ་བཞི་པའི་འཕྲོས་ཚིག་བཅད་་བཅོ་ལྔ་པ་སྣང་བ་ཡུལ་གྱི་འདོད་ཡོན་ལ། ། ཞེན་པ་གཏིང་ནས་མ་ལོག་པའི། ། བཙུན་དུ་རེ་བའི་ཚུལ་འཆོས་ཀྱིས། ། མི་ནག་བསླུ་རྡོ་མ་བྱེད་ཨང་། ། ཞེས། ད་འདོད་ཡོན་ལྔའི་སྣང་བ། མིག་གིས་ཡུལ་གྱི་གཟུགས། རྣ་བས་ཡུལ་གྱི་སྒྲ་སྙན་པོ་ལ་དགའ། སྣས་དྲི་ཞིམ་པོ་ལ་དགའ། ལྕེས་རོ་ཞིམ་པོ་ལ་དགའ། ལུས་ཀྱིས་རེག་བྱ་བདེ་བ་ལ་དགའ་བ་སོགས་འདོད་ཁམས་པ་ཡིན་ནས་བཟུང་སྣང་བ་ཡུལ་གྱི་འདོད་ཡོན་ལྔ་པོ་དེ་ལ་དགའ་ཞིང་ཆགས་ཏེ་དེ་ལ་བསམ་བློ་བཏང་སྟེ་བསྡད་པ་ཤ་སྟག་རེད། ང་རང་ཚོས་ཁ་སང་བཤད་པ་བཞིན་དམ་པའི་ཆོས་དེ་ཕྱི་མ་ཕན་ཆེད་མ་གཏོགས་བསམ་བློ་མེད་པ། འཆི་ཆོས་ཡང་དག་ཅིག་གི་ལས་འགན་གནང་སྟེ་འདོད་པའི་ཁམས་ལ་བསྡད་ཡོད། ཡིན་ན་འདོད་ཡོན་ལྔ་ལ་ཞེན་པ་གཏིང་ནས་ལོག་དགོས་ཤིང་། འདོད་ཡོན་ལྔ་སྡུག་བསྔལ་ཡིན་པ་ཤེས། མི་རྟག་པ་ཡིན་པ་ཤེས་ནས་ཞེན་པ་གཏིང་ནས་ལོག་དགོས། ཡིན་ཡང་འགའ་ཤས་འདོད་ཡོན་ལྔ་ལ་ཞེན་ཆགས་ཧ་ཅང་ཆེ་ཞིང་དེའི་གཉེན་པོ་རྟོགས་པ་དེ་རྒྱུད་ལ་མ་སྐྱེས་ནས་འདོད་ཡོན་ལྔ་ལ་འཇིག་རྟེན་ཕལ་དང་བཅས་པའི་ཞེན་པ་མ་ལོག་པ་དེ་འདྲ་ཡོང་གི་རེེད། དེ་ལྟ་བུའི་ཉོན་མོངས་པ་ཞེན་པ་ཧ་ཅང་ཆེ་བའི་རྐྱེན་གྱིས་མི་མང་པོའི་ནང་ནས་འདོད་ཡོན་ལ་ཞེན་པ་མེད་མདོག་ཁ་པོ། བཙུན་པ་ཡིན་མདོག་ཁ་པོ་ཚུལ་འཆོས་བྱས་ཏེ་ཡིན་མདོག་ཁ་པོ་བྱེད་བཞིན་ཡོད། མི་ནག་ཟེར་ན་ཆོས་ལ་སློབ་སྦྱོང་ཧ་ཅང་བྱེད་མ་མྱོང་ཞིང་དགེ་སློང་དགེ་ཚུལ་ཡང་མ་ཡིན་པ། དགེ་རྒན་ཡང་མ་ཡིན་པའི་འཇིག་རྟེན་ཆོས་སྒོ་ལ་མ་ཞུགས་པའི་འཇིག་རྟེན་ཕལ་པ་ལ་མི་ནག་ཟེར་བ་རེད། ཅེས་དང་། རྒྱལ་བས་གསུངས་པའི་མདོ་སྔགས་ཀྱི། ། ངེས་ཤེས་བློ་ལ་མ་ཤར་བར། །
ཐ་སྙད་ཚིག་ལ་ཞེན་པ་ཡི། ། མངོན་པའི་ང་རྒྱལ་མ་ཆེ་ཨང་། ། རྒྱལ་བས་གསུངས་པའི་མདོའི་ཆོས་དང་གསང་སྔགས་ཀྱི་ཆོས་ཀྱི་དོན་ལ་ཐོས་པ། བསམ་པ། སྒོམ་པའི་སྒོ་ནས་ངེས་ཤེས་བློ་ལ་མ་ཤར་བར་ཐ་སྙད་ཏོག་ཙམ་ལྟ་མྱོང་བ། བློ་སྦྱོང་དེ་ཀློག་མྱོང་ཡང་ཐ་སྙད་ཚིག་ལ་ཞེན། ཚིག་ཙམ་ཞིག་ངག་ནས་བཀླགས་ཤིང་ཚིག་ཙམ་ཞིག་ངག་ནས་སྐྱོར་རྒྱུ་ཡོད་པ། མདོ་སྔགས་ཐམས་ཅད་ཚིག་ལ་ཞེན་ཅིང་དོན་མ་རྟོགས་པར་ད་ང་མཁས་པ་ཡིན་སྙམ། ཡོན་ཏན་མེད་པ་ལ་ཡོན་ཏན་ཡོད་བསམ་པ་དེ་ནོར་བའི་ང་རྒྱལ་ལམ་མངོན་པའི་ང་རྒྱལ་རེད། དེ་ལྟ་བུའི་ང་རྒྱལ་མ་སྐྱེས་ཤིག་གསུངས། དེ་ལྟར་མངོན་པའི་ང་རྒྱལ་སྐྱེས་པ་ཡིན་ན་དད་པ་ཡང་ཡག་པོ་མི་སྐྱེ། དད་པ་མེད་པའི་གཉེན་པོ་ལ་སངས་རྒྱས་ཀྱི་སྐྱེས་རབས་ལ་སོགས་པ་བལྟས་ནས་ངེས་ཤེས་སྐྱེ་བ་བྱེད་དགོས། དེ་ལྟ་བུའི་ཚིག་ལ་ཞེན་ནས་བརྩོན་འགྲུས་མེད་པ་ལ་མི་རྟག་པ་བསམ་པ་ཙམ་མ་ཡིན་པར་སྒོམ་ནས་མི་རྟག་པ་རྒྱུད་ལ་སྐྱེ་བ་བྱེད་དགོས་རེད། ཚིག་མ་གཏོགས་དོན་མ་ཤེས་ཀྱང་མཁས་པ་ཡིན་སྙམ་ང་རྒྱལ་སྐྱེས་པ་དེ་ཆེས་སྡུག་པོ་ཡིན། ང་རྒྱལ་ཆེན་པོའི་རི་བོས་ངན་འགྲོར་མནན་ཞེས་གསུངས་པ་ལྟར་ང་རྒྱལ་གྱི་དབང་གིས་ངན་འགྲོ་ལ་སྐྱེ་བར་བྱེད། ངན་འགྲོའི་ནང་ནས་ཀྱང་འབུ་སྲིན་ལ་སོགས་པ་ལ་སྐྱེ་ཡི་རེད་བསམ་ནས་དེའི་གཉེན་པོ་བསྟེན་དགོས། དེ་ལྟ་བུའི་བློའི་སྐྱོན་དེ་དག་སྤངས་ནས་སེམས་ཀྱི་ཡོན་ཏན་གོང་ནས་གོང་དུ་འཕེལ་བའི་ཆེད་དུ་འདི་ནས་ཐོག་མེད་ནས་མར་གསུང་བཞག་པ་རེད། ཅེས་དང་།
ཚིགས་བཅད་བཅུ་དགུ་པ། རང་གི་བློ་ལ་མ་ཤར་བའི། ། གཞན་ལ་བཤད་པའི་ཕན་པ་མེད། ། སླར་ཡང་བདག་ལ་ཞེ་ཁྲེལ་གྱི། ། རྙེད་ཕྱིར་དམ་ཆོས་མ་འཚོང་ཨང་། །ཞེས་པ་ལ་འགྲེལ་བཤད་གནང་སྐབས། ཞི་གནས་དང་ལྷག་མཐོང་གི་ཁྲིད་ཡིག་ལྟ་བུ་དང་པོ་རང་ལ་ཉམས་མྱོང་ཡག་པོ་དགོས། རང་ལ་ཉམས་མྱོང་ཡོད་ན་ཚིག་མཁས་པ་མེད་ཀྱང་ཚིག་ཉུང་ཉུང་བཤད་ཀྱས་སློབ་མའི་རྒྱུད་ལ་ཕན་ཐོགས་ཡོང་གི་རེད། རང་གི་རྒྱུད་ལ་ཉམས་མྱོང་གང་ཡང་མེད་ན་མང་པོ་བཤད་ཀྱང་སློབ་མ་ལ་ཕན་ཐོགས་གང་ཡང་མི་ཡོང་། མི་ལ་མང་པོ་བཤད་ཀྱང་ཉིན་ཞིག་རང་ལ་བལྟ་དུས་ངས་མི་ལ་ཁྲིད་མང་པོ་བཤད་པ་ཡིན་ཏེ་རང་ལ་ཁྲིད་གང་ཡང་མེད་ང་རང་གི་བསམ་བློ་དེ་ཡག་པོ་རེད་མི་འདུག་བསམ་ནས་ངོ་ཚ་དགོས་པའམ་ཞེ་ཁྲེལ་བ་འབྱུང། རྙེད་པ་དང་བཀུར་སྟི་ཡི་ཆེད་དུ་དམ་པའི་ཆོས་འཚོང་རྒྱུ་ཡོད་མ་རེད། སྡིག་པ་ཆེན་པོ་ཡོད་རེད་ཅེས་གསུངས་པ་རེད། ཅེས་དང་། ཚིགས་བཅད་སོ་བཞི་པ། བསམ་འཕེལ་ཡིད་བཞིན་རིན་ཆེན་ལྟར། ། བྱིན་རླབས་རང་སེམས་གུས་ལས་འབྱུང་། ། ལྷ་དང་བླ་མ་དཀོན་མཆོག་ལ། ། མོས་གུས་དྲག་པོ་གྱིས་ཤིག་ཨང་། ། བླ་མ་ལ་དད་པ་བྱས་ན་དེ་ཡི་ཡོན་ཏན་ཐོབ་ཅིང་། དད་པ་མ་བྱས་ན་ཐོབ་ཀྱི་མ་རེད། དེས་ན་བླ་མ་ལ་དད་པ་དང་མོས་གུས་གྱིས་ཤོག་གསུངས་པ་རེད།
བདག་ལ་མ་ནོར་ལམ་སྟོན་པའི། ། ས་མཁན་དགེ་བའི་བཤེས་གཉེན་གྱིས། ། རྗེས་སུ་བསྟན་པའི་གདམས་ངག་ལ། ། སྒྲུབ་པ་སྙིང་པོ་གྱིས་ཤིག་ཨང་། ། རང་གི་བླ་མ་དེ་རང་ཉིད་ཐར་པའི་གནས་སུ་ཁྲིད་མཁན་དེ་ཡིན། དེའི་གསུང་པའི་དོན་དེ་དག་སྒྲུབ་པ་སྙིང་པོ་གྱིས་ནས་སྒོམས་ཤོག་ཨང་གསུངས་པ་རེད།
རྒྱལ་བས་གསུངས་པའི་སྡེ་སྣོད་ལ། ། བློ་གྲོས་ལེགས་པར་སྦྱངས་པ་ཡིས། ། མི་ཤེས་ཐེ་ཚོམ་དང་བྲལ་བ། ། གཞོན་པའི་དུས་ན་སློབས་ཤིག་ཨང་། སངས་རྒྱས་ཀྱིས་གསུང་བའི་སྡེ་སྣོད་གསུམ་ལ་རང་གི་བློ་ཤེས་རབ་ཀྱིས་ལེགས་པར་སྦྱང་དགོས་པ་རེད། དེ་སྦྱང་བ་དེ་ཡང་ལོ་གཞོན་པ་དབང་པོ་ལ་སྐྱོན་མེད་པ་རིག་པ་གསལ་བོ་ཡོད་པའི་སྐབས་སུ་སྦྱོངས་ཤིག་ཨང་གསུངས་པ་རེད།
གཤེས་གཉེན་དམ་པས་མ་ཟིན་ན། ། སྣོད་ངན་ཞབས་ནས་ཟག་པ་ལྟར། ། ཟག་བཅས་ཤེས་པ་བརྗེད་ངེས་པའི། ། ཐོས་པ་བསམ་པའི་སྐྱོངས་ཤིག་ཨང་། ང་རང་ཚོའི་ཆོས་ཐོས་པའི་སྐབས་སུ་ཉོན་མོངས་པ་ཅན་གྱི་ཤེས་པ་དེས་དམ་པའི་ཆོས་བདེན་པའི་དོན་དེ་ཐོས་ན་ཡང་བརྗེད་འགྲོ་གི་ཡོད་རེད། དེ་ཡིན་དུས་བཤེས་གཉེན་དམ་པ་བསྟེན་ནས་ཆོས་ཐོས་པའི་སྟེང་དུ་བསམ་པ། བསམ་པའི་ཤེས་རབ་ཀྱིས་བརྟག་ཅིང་དཔྱད་དེ་བརྗེད་རྒྱུ་མེད་པ་བཟོ་དགོས་ཞེས་གསུངས་པ་རེད།
ཞེས་སྤྱིེར་ཚིགས་བཅད་སོ་བདུན་གྱི་བར་དང་དེ་རིང་ཚིགས་བཅད་བཅོ་ལྔ་པ་ནས་དབུ་བཟུང་ཚིགས་བཅད་སོ་བདུན་བར་ཚིགས་བཅད་ཉེར་གསུམ་བཀའ་ཁྲིད་གནང་བ་དེ་ཡང་ཚིག་དང་དོན་གྱི་གནད་བཀྲོལ་ཅིང་ཁ་གསལ་ལ་གོ་བདེ་བར་་སྩལ།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་


text:
Bible Study – Gospel of John #044
ཡོ་ཧ་ནན། 12:44-50 – John 12:44-50
ཡོ་ཧ་ནན། 12:44-50
44 དེ་ནས་ཡེ་ཤུས་སྐད་ཆེན་པོས་ “སུས་ང་ལ་དད་པ་བྱས་ཀྱང་དེས་ང་དང་ང་མངགས་མཁན་ཏེ་དཀོན་མཆོག་ལའང་དད་པ་བྱེད་པས།
45 སུས་ང་མཐོང་ཡང་དེས་ང་མངགས་མཁན་དེའང་མཐོང༌།
46 ང་ལ་དད་པ་བྱེད་མཁན་ཐམས་ཅད་མུན་པའི་ནང་དུ་མི་ལུས་པའི་ཕྱིར་ང་ནི་འོད་ལྟར་འཇིག་རྟེན་དུ་ཡོང༌།
47 མི་སུ་ཞིག་ངའི་བཤད་པའི་བཀའ་ཐོས་ནས་མ་མཉན་ན་ངས་མི་དེ་ལ་ཁྲིམས་གཅོད་མི་བྱེད། ང་ནི་འཇིག་རྟེན་ལ་ཁྲིམས་གཅོད་བྱེད་དུ་མ་ཡོང་བར། འཇིག་རྟེན་སྐྱོབ་པའི་ཆེད་དུ་ཡོང་བ་ཡིན་ནོ།
48 མི་སུ་ཞིག་གིས་ང་དོར་ནས་ངའི་བཀའ་ལ་མི་ཉན་མཁན་ལ་ཁྲིམས་གཅོད་པ་ཞིག་ཡོད། ངས་བཤད་པའི་བཀའ་དེ་ཉིད་ཀྱིས་དུས་ཀྱི་མཐའ་མའི་ཉིན་མོར་དེར་ཁྲིམས་གཅོད་པ་ཡིན།
49 རྒྱུ་མཚན་ནི་ངས་ང་རང་ཐོག་ནས་གཏམ་མ་བཤད་དེ། ང་མངགས་མཁན་ཡབ་དཀོན་མཆོག་ཉིད་ཀྱིས་ང་ལ་གང་ཞིག་ཟེར་དགོས་པ་གནད་འཁེལ་པོར་བཀའ་གནང་བྱུང༌།
50 ངས་ཁོང་གིས་གནང་བའི་བཀའ་དེ་དཔག་ཏུ་མེད་པའི་ཚེ་ཡིན་པ་ཤེས་པས། དེའི་ཕྱིར་ངས་གང་ཤོད་པ་དེ་ཡབ་དཀོན་མཆོག་གིས་ང་ལ་ཅི་གསུངས་པ་དེ་རང་ཡིན་ནོ་” ཞེས་གསུངས་སོ།།
Study Points
. Jesus’ spoken words represented the authority of God over life and death
. The way to salvation and eternal life is to trust and obey what Jesus had spoken about the Father and the kingdom of God


text:
༢༠༠༩ ཕྱི་ཟླ་ ༥ ཚེས་ ༦ རེས་གཟའ་ལྷག་པ།
༄༅། ཉེ་ཆར་རྒྱ་ནག་གཞུང་གི་ཀྲུང་གོའི་བོད་ལྗོངས་དྲ་བ་ཟེར་བའི་ཐོག ཕྱི་ལོ་ ༢༠༠༩ ཟླ་ ༣ ཚེས་ ༢༠ ཉིན་བཙན་བྱོལ་བོད་གཞུང་ཕྱི་དྲིལ་ལས་ཁུངས་ནས་བོད་ནང་སྔ་ལོའི་ཟླ་ ༣ ཚེས་ ༡༤ ཉིན་ཞི་བའི་ལས་འགུལ་ནང་ཞུགས་མཁན་གྱི་བོད་མི་ཁག་གཅིག་ལ་རྒྱ་ནག་གཞུང་གི་སྤྱི་བདེ་ཉེན་རྟོག་པ་དང་དྲག་ཆས་དམག་མིས་མི་ཆོས་ལས་འདས་པའི་རྡུང་རྡེག་མནར་གཅོད་བཏང་བའི་དངོས་བྱུང་བརྙན་འཕྲིན་དུམ་བུ་ཐུང་ངུ་ཞིག་རྒྱལ་སྤྱིའི་ནང་ཡོངས་གྲགས་བྱས་པར་བརྟེན་རྒྱ་ནག་གཞུང་ངོ་ཚ་ཁ་སྐྱེངས་ཀྱི་གནས་སུ་གྱུར་ནས་མངོན་གསལ་དེ་ཙམ་མེད་པའི་ཐོག་ནས་རྒོལ་གཏམ་སྤེལ་བ་མ་ཟད། བཙན་བྱོལ་བོད་གཞུང་གིས་དངོས་བྱུང་བརྙན་འཕྲིན་དེ་བཞིན་དྲ་གནས་ཐོག་བཞག་མ་ཐག་དྲ་གནས་དེ་ཚོའི་ཁ་བྱང་བཀག་འགོག་བྱས་པ་མ་ཟད། གཡུ་ཊབ་ (Youtube)དྲ་གནས་བརྙན་འཕྲིན་བརྒྱུད་ལམ་ཡང་འཕྲལ་མར་རྒྱ་ནག་ནང་བཀག་འགོག་བྱ་དགོས་པའི་འཇིགས་སྣང་དེ་ཚོས་རྒྱ་ནག་ནང་གཞུང་གིས་བྱས་ཉེས་ཡོངས་རྫོགས་རྦད་དེ་བཀབ་ཐབས་བྱ་གི་ཡོད་པ་རྒྱལ་སྤྱིའི་ཐོག་ཧ་ཅང་གསལ་པོ་ཆགས་ཡོད་པས་རྒྱལ་སྤྱིའི་གསར་འགྱུར་བརྒྱུད་ལམ་ཁག་གི་ཁ་རྡུང་ནན་པོ་ཕོག་ཡོད།
ལར་ནས་བརྙན་འཕྲིན་དེ་རྒྱལ་སྤྱིའི་ཐོག་ཁྱབ་སྤེལ་བྱུང་མ་ཐག་རྒྱ་ནག་གཞུང་གིས་གཞུང་འབྲེལ་གྱི་མངོན་གསལ་དོད་པོས་ལན་འདེབས་ཁ་གསལ་ཞིག་བྱ་མ་ཐུབ་པའི་ངོ་གནོངས་ངོས་ལེན་གྱིས་དྲ་རྒྱའི་བརྒྱུད་ལམ་བཀག་དགོས་ཆགས་པ་དེ་ནས་ར་འཕྲོད་གསལ་པོ་ཆགས་ཡོད།
གལ་སྲིད་རྒྱ་ནག་གཞུང་ཕྱོགས་ལ་གདེངས་སྤོབས་ཡོད་ཚེ་བརྙན་འཕྲིན་དེའི་ནང་ཉེས་རྡུང་གཏོང་མཁན་གྱི་དམག་མི་རེ་གཉིས་ཀྱི་གདོང་པའང་མངོན་གསལ་དོད་པོ་ཡོད་པས་རྒྱལ་སྤྱིའི་ཐོག་ཞིབ་འཇུག་བྱེད་རིན་ཡོད་པ་ཞིག་ཡིན་སྟབས། རྒྱ་ནག་གཞུང་གི་དབང་འཛིན་པ་ཚོས་དྲན་དགོས་པ་དེ་ནི་བཙན་བྱོལ་བོད་གཞུང་ངོས་ནས་སྔ་ལོའི་བོད་ནང་ངོ་རྒོལ་གྱེན་ལངས་བྱུང་མ་ཐག་ནས་བཟུང་རྒྱལ་སྤྱིའི་རང་དབང་ལྟ་རྟོག་ཚོགས་པ་ཞིག་བོད་ནང་གཏོང་དགོས་ཞེས་འབོད་སྐུལ་བྱས་པར་དང་ལེན་ཞུ་རྒྱུའི་བློ་སྟོབས་མེད་པ་དེའང་རང་སྐྱོན་འགེབས་ཐབས་བྱས་པའི་དཔང་རྟགས་ཤིག་ཆགས་ཡོད།
བརྙན་འཕྲིན་དེའི་ནང་དྲག་ཆས་ཉེན་རྟོག་དམག་དང་སྤྱི་བདེ་དམག་མི་དེ་ཚོས་བོད་མི་ཞི་རྒོལ་བ་དེ་དག་ལ་ལག་གཉིས་བསྡམས་བཀྱིགས་དང་ས་ལ་འགྱེལ་བའི་སྟེང་ཚད་ལས་འདས་པའི་ཉེས་རྡུང་གཏོང་སྐབས་འཁྲིས་སུ་ཡོད་པའི་ཉེན་རྟོག་པ་དེ་ཚོས་ད་འགྲིག་སོང་ཟེར་བའི་སྒྲ་སྐད་ཧ་ཅང་གསལ་པོ་ཐོས་རྒྱུ་ཡོད་ལ། ཁོང་ཚོའི་གྱོན་ཆས་དང་དངོས་སུ་འགུལ་བསྐྱོད་ཀྱིས་ཉེས་རྡུང་གཏོང་བའི་བརྙན་འཕྲིན་དུམ་བུ་དེར་ལྷད་རྩ་བ་ནས་མེད་པའི་བདེན་པ་བདེན་རྐྱང་ཞིག་ཡིན་པ་ཤེས་ཐུབ།
བཙན་བྱོལ་བོད་གཞུང་ངོས་ནས་རྒྱལ་སྤྱིའི་སྤྱི་ཚོགས་ལ་མགོ་སྐོར་གཏོང་རྒྱུའི་དམིགས་ཡུལ་མེད་ལ་མགོ་སྐོར་གཏོང་ཐུབ་ཐབས་ཀྱང་མེད་པས་བརྙན་འཕྲིན་དེ་རྒྱལ་སྤྱིའི་སྟེང་ཁྱབ་མ་ཐག་གསར་འགྱུར་བརྒྱུད་ལམ་ཁག་ནས་གཅིག་མཇུག་གཉིས་མཐུད་དུ་རྒྱ་ནག་གཞུང་ལ་བོད་ནང་དངོས་ཡོད་གནས་སྟངས་ཤེས་རྟོགས་སླད་རྒྱལ་སྤྱིའི་གསར་འགོད་པ་གཏོང་གི་མེད་པའི་ཁ་རྡུང་ཕོག་ཡོད།
ང་ཚོས་ཧ་ཅང་གསལ་པོ་ཤེས་ཐུབ་པ་ཞིག་ལ་ཕྱི་ལོ་ ༢༠༠༨ ཟླ་ ༣ ཚེས་ ༡༠ ནས་བཟུང་བོད་ཁྱོན་ཡོངས་སུ་ཞི་རྒོལ་བྱུང་རྗེས་རྒྱལ་སྤྱིའི་གསར་འགོད་པ་ཁག་གཅིག་ཡོངས་གྲགས་སུ་གཏོང་ཐེངས་གཉིས་ལ་བོད་མི་ཚོས་དངོས་ཡོད་ཀྱི་དཀའ་སྡུག་གང་འདྲ་བཤད་ཀྱི་ཡོད་པ་ད་ལྟའང་རྒྱལ་སྤྱིའི་གསར་འགྱུར་ཐོག་ཁྲ་ལྷམ་མེར་གསལ་བཞིན་ཡོད་པས་བོད་ནང་གིས་བོད་མིས་མྱངས་པའི་སྡུག་སྦྱོང་མནར་གཅོད་འཕྲལ་དུ་མཚམས་འཇོག་བྱེད་པ་དང་། ཁོང་ཚོའི་སེམས་ནང་གི་གཏམ་བརྗོད་དེ་ཚོར་ངེས་པར་བདག་སྤྲོད་བྱེད་དགོས་པ་ལས། སྔ་ལོའི་ཟླ་ ༣ ཚེས་ ༡༤ གོང་གི་གནས་ཚུལ་རྣམས་རྦད་དེ་ནག་བསུབ་ཏུ་བཏང་སྟེ་རྒྱ་ནག་གཞུང་གིས་འཆར་གཞི་དང་སྒྲིག་འཛུགས་ཡོད་པའི་སྒོ་ནས་དཔར་ལེན་འཁྲབ་འཁྲིད་བྱས་པའི་ཟླ་ ༣ ཚེས་ ༡༤ ཉིན་གྱི་བརྙན་དཔར་དེ་དག་ཁོ་ནས་ནམ་ཡང་བོད་ནང་གི་སྔ་ལོའི་བོད་མི་ཚོས་སྤེལ་བའི་ཞི་བའི་གྱེན་ལངས་ཀྱི་སྟོབས་ཤུགས་དང་བདེན་པ་བཀབ་མི་ཐུབ་པས་ཧམ་གཏམ་བརྒྱ་ཙམ་བཤད་དེ་བདེན་པ་གཅིག་ཏུ་གྱུར་རྒྱུའི་རེ་ངན་གྱིས་དུས་ཡུན་རིང་པོར་ཁུངས་འཁྱོལ་མི་ཐུབ་པའི་བསླབ་བྱ་སེམས་ལ་བཞག་སྟེ་དུས་རྟག་ཏུ་རྫུན་གཏམ་འབའ་ཞིག་བཤད་དེ་བདེན་པ་ཐོབ་ཐབས་མ་བྱས་པར། གཞན་ལ་ལྟ་བའི་མིག་ཡོད་ཀྱང་། རང་ཉིད་ལྟ་ན་མེ་ལོང་དགོས་ཞེས་པའི་ལེགས་བཤད་ལས་དཔེ་བླངས་ཏེ་རང་ཉིད་ཀྱི་ཉེས་སྐྱོན་འགེབས་ཐབས་ཆེད་མི་གཞན་ལ་མགོ་སྐོར་གཏོང་རྒྱུའི་ཐབས་བྱུས་དེ་ག་དུས་ཡིན་ནའང་ལམ་དུ་རྒྱུགས་མི་སྲིད་པས་སྔ་ཙམ་རྟ་ཁ་གཡང་ས་ནས་འཐེན་ཏེ་འཛམ་གླིང་འདིར་དྲང་བདེན་ལ་དགའ་བའི་སྐྱེ་བོ་ཀུན་གྱི་སེམས་ཁོངས་སུ་ཕོག་ཐུག་གཏོང་མཚམས་འཇོག་དགོས་ལ། གང་ལྟར་བདེན་པ་ནི་ནམ་ཞིག་མཐའ་གསལ་རྒྱུ་ཡོད་པ་ཞིག་ཡིན་པ་འདི་ཁས་ལེན་བྱ་དགོས་པའི་དུས་ལ་བབས་ཡོད།།
འབྲེལ་ཡོད་གནས་ཚུལ།
བོད་གཞུང་ཕྱི་དྲིལ་ལས་ཁུངས་ནས་བོད་ནང་གི་དོན་རྐྱེན་གཉིས་སྐོར་ལ་བརྙན་ཕབ་ཐོག་ནས་བདེན་དཔང་གསལ་སྟོན་གྱི་གསར་འགོད་ལྷན་ཚོགས་སྐོང་ཚོགས་གནང་བ།


text:
2018-03-22
སའི་གོ་ལའི་ཡང་རྩེར་གནས་པའི་མཚོ་བོད་མཐོ་སྒང་ནི་སྔར་ནས་ད་བར་རང་བྱུང་ཆ་རྐྱེན་ཞན་པའི་ཚད་དུ་འཇོག་གི་ཡོད་རུང་། དེ་གའི་མི་རྣམས་ནི་བློ་རིག་བཀྲ་ལ་ཁོག་རྒྱ་ཆེ་བ་དང་། དཔའ་སྟོབས་ལྡན་པ། ཐང་ཤ་དོད་པ། གཟི་མདངས་དང་ལྡན་པའི་ངང་འཛམ་གླིང་གི་ཡང་རྩེར་མི་རབས་ནས་མི་རབས་བརྒྱུད་ནས་འཚོ་བཞིན་ཡོད། ཡ་མཚན་གྱི་སྣང་ཚུལ་དེའི་རྒྱུ་དང་རྐྱེན་རྩ་འདེད་དགོས་བྱུང་ན། དཀར་ཆུའི་འཚོ་ཟས་དང་ཡང་སྒོས་ཞོའི་རིག་གནས་དང་འབྲེལ་བ་དམ་ཟབ་ཡོད།
མཚོ་བོད་ས་མཐོའི་མི་རྣམས་ཀྱིས་གདོད་མའི་འཚོ་བ་སྐྱེལ་སྟངས་སྒྱུར་ནས་ཡུན་རིང་མ་སོང་བར་རི་དྭགས་འདུལ་ཐབས་དང་འོ་མ་འཇོ་བའི་བློ་ཐབས་རྙེད་ཐུབ་པ་བྱུང་ཞིང་། རྒྱའི་ཆེས་སྔ་མོའི་ཡིག་ཚང་ནང་དུ་ཡང་བོད་རིགས་ཀྱིས་གཙོ་བོར་གྱུར་བའི་ནུབ་བྱང་མི་རིགས་རྣམས་ལ་ཆའང་ཞེས་འབོད་པའི་མཇུག་ཏུ་གནའ་བོའི་ཆའང་གི་མི་ཚོའི་ཟས་རིགས་གཙོ་བོ་ནི་རྩམ་པ་དང་། འོ་མ། ཆང་སོགས་ཡིན་ལུགས་འཁོད་པར་གཞིགས་ན། རང་རེའི་མེས་པོ་ཚོས་ཞོ་དང་། འོ་མ། མར་བཅས་ལོངས་སྤྱོད་བྱས་ནས་ལོ་རྒྱུས་ཧ་ཅང་རིང་པོ་སོང་ཡོད། ལྷག་དོན་དུ་སྒོ་ཟོག་སེམས་ཅན་མ་བྱུང་སྔོན་ནས་ས་མཐོའི་མི་ཚོས་རི་དྭགས་བཟུང་ནས་འོ་མ་བཞོས་པའི་ལོ་རྒྱུས་ཀྱི་རྗེས་ཤུལ་ཡོད་ལ། ཐ་ན་དུས་རབས་བདུན་པ་ཙམ་ལ་བློན་པོ་མགར་སྟོང་བཙན་སོགས་ཀྱིས་རྒྱ་བཟའ་བོད་དུ་གདན་དྲངས་སྐབས་ཀྱི་སྐོར་ལ། ཕུང་པོ་རི་ལ་ཕྱག་ཕེབས། ལ་ལ་འཕྲེད་ལམ་བཅོས། རི་དྭགས་བཟུང་ནས་འོ་མ་བཞོས། དེ་ཡང་བློན་པོ་མ་བྱོན། ཞེས་པར་གཞིགས་ན། རྒྱ་བཟའ་ཀོང་ཇོ་བོད་དུ་གདན་དྲངས་པའི་ལམ་བར་དུའང་རི་དྭགས་བཟུང་ནས་འོ་མ་འཇོ་བ་དང་ཞིང་ཁ་བཏབ་པ་སོགས་ཀྱི་ལོ་རྒྱུས་དག་རྒྱ་བོད་ཡིག་ཚང་ནང་གསལ་བོར་འཁོད་ཡོད།
ཞོའི་བྱུང་བ།
འོ་མར་དབྱེ་ན་འབྲིའི་འོ་མ་དང་། མཛོ་མོའི་འོ་མ། བ་ཕྱུགས་ཀྱི་འོ་མ། ད་དུང་ར་མོ་དང་མ་མོའི་འོ་མ་བཅས་ཡོད། སྤྱིར་འོ་མའི་རིགས་སོ་སོར་དམིགས་བསལ་གྱི་དགེ་མཚན་ཡོད་པ་ཕུད། འོ་མའི་རིགས་གང་འདྲ་ཞིག་ཡིན་རུང་། ཞིམ་མངར་འཛོམས་ལ། རོ་བཅུད་ཆེ་བ། འཚོ་བཅུད་ཕུན་སུམ་ཚོགས་པ་བཅས་ཀྱི་བཏུང་བ་རྨད་དུ་བྱུང་བ་ཞིག་རེད།
སྤྱིར་འོ་མ་ལ་འབྲོག་པ་ཚོས་འོ་རློན་དང་། འོ་སྐྱ། དར་བ་གསུམ་དུ་ཕྱེ་ཡི་ཡོད། འོ་རློན་ནི་བཞོས་མ་ཐག་པའི་འོ་མ་འོ་སྤྲིས་དང་ལྡན་པ་དེ་ལ་ཟེར་བ་དང་། འོ་སྐྱའམ་འོ་ཤང་ནི་འོ་རློན་གྱི་ཁ་ནས་སྤྲིས་མ་བླངས་ཤུལ་དེ་ལ་ཟེར། དར་བ་ནི་འོ་སྤྲིས་དཀྲུགས་ནས་མར་དཀར་བླངས་ཤུལ་དེ་ལ་ཟེར། དར་བ་གདུས་ནས་ཆགས་པའི་ཕྱུར་བ་བཙགས་ཤུལ་གྱི་གཤེར་ཁུ་དེ་ལ་ཕྱུར་ཁུའམ་སྔོ་ཁུ་ཟེར། མི་རྣམས་ཀྱིས་འོ་མ་ཐད་ཀར་བསྐོལ་ནས་འཐུང་གི་ཡོད་ལ། ཇ་ལ་བླུགས་ནས་འོ་ཇ་བཟོ་བ་དང་ཇ་མངར་མོར་ཡང་བླུགས་སྲོལ་ཡོད། ཡང་འབྲས་ཐུག་སོགས་ལ་བླུགས་ནས་འོ་ཐུག་ཀྱང་བསྐོལ་སྲོལ་ཡོད། ལྷག་དོན་དུ་འོ་མར་ཆུ་ཁུའམ་ཆང་གི་སྐྱུར་རྩི་སྟེ་རུ་མ་བླུགས་ནས་བསྙལ་བའི་ཞོ་ནི་མིའི་ལུས་ཁམས་གསོ་བའི་བཏུང་བ་མཆོག་ཏུ་གྱུར་བ་ཞིག་ཡིན་པས་འབྲོག་ཕྲུག་འོ་མས་གསོས་འདྲ་ཞེས་པ་ཡང་འོ་མ་ལེགས་ཤོས་སུ་བརྩི་བའི་འབྲིའི་འོ་མས་གསོས་པའི་བྱིས་པ་རྣམས་ལག་གཏོང་མགྱོགས་ཤིང་ལུས་ཁམས་བཤང་ལ། རྣམ་རིག་དྭངས་པ། ལུས་ཚོ་ཞིང་གྲང་ངར་ཐེག་མཁན་ཤ་སྟག་ཡིན་པ་བསྟན་ཡོད། དེང་དུས་ཀྱི་འོ་ཕྱེ་ལ་ཡང་འབྲིའི་འོ་མས་བཟོས་པའི་འོ་ཕྱེ་ཡིན་ན་ཕྱུགས་རིགས་གཞན་གྱི་འོ་མས་བཟོས་པའི་འོ་ཕྱེ་ལས་གཙང་ཞིང་བཅུད་ཆེ་བ་ཡོད། ད་དུང་དར་བ་ལ་རུ་མ་བཏང་ནས་དར་ཞོ་བསྙལ་ཆོག་པ་དང་ཇ་ལའང་ལྡུག་ཆོག་པ་ཡིན། ལྷག་དོན་ཞོ་དཀྲོགས་ནས་སྙིང་པོ་མར་དཀར་འདོན་པའི་ལག་ཐབས་ནི་མཚོ་བོད་ས་མཐོའི་མེས་པོ་ཚོའི་བློ་གྲོས་ཀྱི་སྙིང་བཅུད་གནས་ས་ཞིག་ཡིན་ལ་འཚོ་བཅུད་ལེགས་ཤིང་གྲང་ངར་འགོག་པའི་ཇ་བསྲུབས་མའི་བཏུང་བའི་རྒྱུ་ཆ་གཙོ་བོ་ཞིག་ཀྱང་ཡིན།
ཞོའི་ཕན་ཡོན།
དང་ཐོག་དུག་སྦྱོང་གི་སྨན་ལ་ལྕུམ་དཀར་དང་སྦྱར་ནས་དར་བས་རྟ་བྱས་ན་བཏང་ན་ནུས་པ་མངོན་པར་ཐོན་པ་སོགས་ཀྱི་སྤྱོད་སྒོ་ཡོད་པར་མ་ཟད། ཕྱུར་ཁུ་ཞོ་ཕྱུགས་ལ་བླུད་ན་ཤ་ཤེད་རྒྱས་ཤིང་འོ་མ་མང་བ་དང་། གོས་ཀྱི་ཚིལ་དྲེག་འཁྲུད་ནའང་དག་ནུས་ཆེན་པོ་ཡོད། དེ་ཡང《རྒྱུད་བཞི》ལས་འོ་མ་ཕལ་ཆེར་རོ་དང་ཞུ་རྗེས་མངར། སྣུམ་ལྕི་ཟུངས་འཕེལ་མདངས་སྐྱེད་རླུང་མཁྲིས་སེལ། རོ་ཙ་བད་ཀན་སྐྱེད་བསིལ་ལྕི་བ་ཡིན། བ་ཡི་འོ་མ་གློ་རྡོལ་གཅོང་ལ་ཕན། རིམས་རྙིང་གཅིན་སྙི་ཡིད་གཞུང་འཚོ་བྱེད་ཡིན། ར་ཡི་འོ་མས་དབུགས་མི་བདེ་བ་སེལ། ལུག་གི་འོ་མས་རླུང་འཇོམས་སྙིང་ལ་གནོད། རྟ་བོང་འོ་མས་བློ་སོགས་རྨོངས་པར་བྱེད། བཞོས་ཐོག་འོ་མ་དྲོ་མོ་བདུད་རྩིར་མཚུངས། ཞེས་དང་ད་དུང་འོ་མའི་སྙིང་པོ་བཏོན་པའི་ཞོ་སྐྱ་ཡིས། མ་སྙོམས་རིམས་ཆམ་འགྲམས་འཁྲུགས་འཁྲུ་བ་སེལ། ཞོ་ཀུན་རོ་དང་ཞུ་རྗེས་སྐྱུར་བསིལ་སྣུམ། རྟུག་སྐེམ་རླུང་ཚད་སེལ་ཞིང་ཡི་ག་འབྱེད། དར་གསར་བསྐ་སྐྱུར་ཡང་ཞིང་མེ་དྲོད་སྐྱེད། ཆུ་ཁུས་རླུང་མཁྲིས་མི་སྐྱེ་བད་ཀན་སེལ། ཞོ་བཙོས་རྟུག་སྐེམ་ཚད་པས་འཁྲུ་བ་སེལ། ཞེས་པ་སོགས་ཕན་ཡོན་མང་དུ་བསྟན་ཡོད།
ཞོའི་སྟོན་མོ།
བོད་གངས་ཅན་གྱི་རོང་འབྲོག་ཚང་མས་ཞོ་ལ་ལོངས་སྤྱོད་བྱེད་པར་མ་ཟད། ལོ་ངོ་བརྒྱ་ཕྲག་གི་ལོ་རྒྱུས་ལྡན་པའི་ཞོ་ཡི་སྟོན་མོ་གཏོང་སྲོལ་ཡང་ཡོད་པ་ནི་ལྷ་ས་ཁུལ་གྱི་ཞོ་སྟོན་ཞེས་པ་དེ་ཡིན། ཞོ་སྟོན་ནི་དང་ཐོག་སེ་འབྲས་དགའ་སོགས་ཀྱི་དགེ་འདུན་པ་རྣམས་དབྱར་གནས་ཚུགས་ནས་གྲོལ་ཉིན་དགོན་པ་དང་དད་ལྡན་པ་ཚོས་ཞོའི་སྟོན་མོ་འབུལ་སྲོལ་ཆགས་པ་ནས་དར་བར་བཤད། དོན་དམ་དུ་ནམ་དུས་དེར་བོད་དུ་ཞོ་ལེགས་པའི་དུས་ཡིན་པས་སྐྱེ་བོ་སྤྱི་ཡིས་ཞོ་ལོངས་སྤྱོད་བྱེད་ཤུགས་ཆེན་པོ་ཡོད།
རྒྱལ་ཁབ་ཕྱི་ནང་གི་དམངས་སྲོལ་ལ་ཞིབ་འཇུག་བྱེད་མཁན་མཁས་དབང་ཚོས་ལོ་ངོ་བརྒྱ་ཕྲག་གི་ལོ་རྒྱུས་ལྡན་པར་མ་ཟད། ད་དུང་བཟའ་བཏུང་གི་མིང་སྟེ་ཞོའི་མིང་ཐད་ཀར་དུས་སྟོན་གྱི་མིང་དུ་བཏགས་པར་མ་ཟད། ལོ་རྒྱུས་དེ་ཙམ་རྒྱུན་འཁྱོངས་ཐུབ་པ་ནི་མཐོང་དཀོན་ལ་ངོ་མཚར་ཆེ་བ་ཞིག་ཏུ་ངོས་འཛིན་བྱེད་བཞིན་ཡོད།
ད་ཆ་ཞོ་སྟོན་གྱི་རྣམ་པ་དང་། ནང་དོན། བྱེད་སྒོ་ཚང་མ་ཇེ་རྒྱས་ཇེ་འཕེལ་དུ་གྱུར་ནས་ཕྱོགས་བཞིའི་སྐུ་མགྲོན་རྣམས་ཀྱི་ཡིད་དབང་རབ་ཏུ་འཕྲོག་བཞིན་ཡོད་རུང་ཞོ་སྟོན་གྱི་དོན་སྙིང་ངོ་མར་གྱུར་བའི་ཞོ་ཡི་སྟོན་མོ་ནི་ད་ཆ་དགེ་འདུན་པ་ཙམ་དུ་མ་ཟད། མི་སེར་དཀྱུས་མ་དང་། ཡུལ་སྐོར་བ། གྲོང་མི་བཅས་ཀྱི་གདམ་ག་དང་པོར་གྱུར་ཡོད་པས་ཞོ་ཡི་སྟོན་མོ་ནི་སྔར་བཞིན་དོན་དམ་གྱིས་ཕྱུག་པའི་སྟོན་མོ་ཞིག་ཀྱང་རེད།།
རྩོམ་སྒྲིག་པ་མགར་རྒྱལ་སྲས།
དོ་སྣང་ཆེ་བའི་རྩོམ།
རྩོམ་གསར། 10


text:
༢༠༡༠ ཟླ་ ༥ ཚེས་ ༡༤ རེས་གཟའ་པ་སངས།
༄༅། །འདི་གར་སིམ་ལ་ས་གནས་འགོ་འཛིན་ལས་ཁུངས་ནས་བཏང་གནས་ནང་གསལ། ཕྱི་ལོ་ ༢༠༠༩ ཟླ་ ༤ ཚེས་ ༡ ནས་ཕྱི་ལོ་ ༢༠༡༠ ཟླ་ ༣ ཚེས་ ༣༡ བར་དུས་ཡུན་ལོ་གཅིག་ཧྲིལ་པོར་སིམ་ལ་ས་གནས་འགོ་འཛིན་གྱིས་ཆབ་སྲིད་དང་འབྲེལ་བའི་ལས་དོན་མང་དག་ཅིག་སྤེལ་ཡོད། དེ་ཡང་ཕྱི་ལོ་ ༢༠༠༩ ཟླ་ ༧ ཚེས་ ༦ ཉིན་བོད་ཀྱི་ཆོས་སྲིད་གཉིས་ཀྱི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་ ༧༤ ལ་ཕེབས་པའི་སྐུའི་འཁྲུངས་སྐར་དུས་ཆེན་སྲུང་བརྩི་ཞུས་པའི་མཛད་སྒོའི་ཐོག་ས་གནས་མི་མང་དང་སྒྲིག་འཛུགས་སོ་སོའི་རྒྱུན་ལས། སློབ་གྲྭའི་དགེ་ལས་སློབ་ཕྲུག་བཅས་ལྷན་འཛོམས་ཐོག་ས་གནས་འགོ་འཛིན་ནས་དུས་ཆེན་ངོ་སྤྲོད་དང་། རང་གཞུང་བཀའ་ཤག་གི་སྐུའི་འཁྲུངས་སྐར་གསུང་འཕྲིན་སྒྲོགས་སྦྱང་ཞུས་སྟེ་དུས་ཆེན་ཟབ་རྒྱས་ངང་སྲུང་བརྩི་ཞུས་ཡོད། དེ་བཞིན་བོད་མིའི་སྡོད་སྒར་ཁག་ཏུ་བོད་མི་རྣམས་ཀྱི་ཆབ་སྲིད་གོ་རྟོགས་གོང་འཕེལ་དང་། བོད་དོན་གནས་ཚུལ་གསར་པ་འབྱོར་མཚམས་ས་གནས་གཞོན་ནུའི་བརྙན་འཕྲིན་བརྒྱུད་ལམ་ (Cable) བརྒྱུད་ཁྱབ་ཁོངས་མང་ཚོགས་ལ་སྟོན་རྒྱུ། བརྙན་འཕྲིན་འོད་སྡེར་མང་ཚོགས་ལ་གཡར་རྒྱུའི་མཚོན་པའི་ལས་གཞི་རྒྱ་ཆེ་ཞིག་སྤེལ་ཡོད། གཞན་ཡང་ས་གནས་གཞོན་ནུ་དང་བུད་མེད་གཉིས་ཀྱི་གོ་སྒྲིག་འོག་པཌྷ་ཆེན་རིན་པོ་ཆེའི་འཁྲུངས་སྐར་སྲུང་བརྩིའི་མཛད་སྒོར་མཉམ་བཞུགས་བྱེད་བཞིན་ཡོད།ཕྱི་ལོ་ ༢༠༠༩ ཟླ་ ༩ ཚེས་ ༢ ཉིན་ལོ་ལྟར་རང་གཞུང་མང་གཙོའི་ལམ་བུ་སྲོལ་གཏོད་པའི་གཞུང་འབྲེལ་དུས་ཆེན་སྲུང་བརྩི་ཞུས་པའི་ཐོག་ས་གནས་འགོ་འཛིན་ནས་བཙན་བྱོལ་དུ་མང་གཙོའི་འཕེལ་རིམ་སྐོར་དང་། མང་ཚོགས་ཀྱི་ཆ་ཤས་ལེན་སྟངས་སྐོར་ལམ་སྟོན་དང་། དཔལ་ལྡན་བོད་གཞུང་བཀའ་ཤག་གི་གཏམ་བཤད་མང་ཚོགས་སུ་སྒྲོགས་སྦྱང་ཞུས་ཡོད། ཕྱི་ལོ་ ༢༠༠༩ ཟླ་ ༢ ཚེ་ ༥ ཉིན་ (Dr. Mahesh Yadav) ལགས་སིམ་ལར་ཕེབས་ཏེ་རྒྱ་གར་མི་མང་དང་། གསར་འགོད་པ་རྣམས་ལ་བོད་དོན་དྲིལ་བསྒྲགས་གནང་སྐབས། འདི་ལས་ནས་སྣེ་ལེན་གང་འོས་ཞུས་ཡོད་པ་བཅས་སིམ་ལ་ས་གནས་འགོ་འཛིན་ལས་ཁུངས་ཀྱིས་ཆབ་སྲིད་དང་འབྲེལ་བའི་ལས་དོན་ཇི་སྤེལ་གྱི་ལོ་འཁོར་གཅིག་གི་ལས་བསྡོམས་སྙིང་བསྡུས་བཅས།།


text:
ཨ་མདོའི་རྡུང་ལེན། སྤྱི་ཚོགས་དང་མཚམས་ཚིགས།
བདུད་བྷེ། སྨྲ་བརྗོད།
ངའི་གྲོགས་པོ་ཞིག་གིས་དེ་སྔོན་དེ་སྔོན་ཞིག་ལ་དེང་གི་སྐབས་ཨ་མདོ་ལ་རྡུང་ལེན་གྱི་ཆོལ་ཁ་ཞེས་བོས་ཀྱང་ཆོག་པ་འདྲ་ཞེས་ཀུ་རེ་རྩེད་མྱོང་། ཨ་མདོའི་ས་ཆར་རྡུང་ལེན་དར་ནས་ལོ་ནི་མང་པོ་འགོར་མེད་ན་ཡང་། དུས་ཡུན་འདིར་རྡུང་ལེན་གྱི་བརྩམས་ཆོས་ནི་འབོར་ཆེན་པོ་ཞིག་སླེབས་པས། རོང་འབྲོག་ས་ཆའི་རྩེད་དགའི་རྣམ་པ་གལ་ཆེན་ཞིག་ཏུ་གྱུར་ཅིང་། རྡུང་ལེན་པའི་རབས་དང་གཏན་ཆགས་ལྟད་མོ་བ། སྟེགས་བུ་འདྲ་མིན། ཚིག་དབྱངས་རྩོམ་མཁན་སོགས་ཆ་ལག་ཅི་རིགས་ཀྱང་ཞར་དང་ཞོར་དུ་གྲུབ། འདི་ཡང་བོད་ཀྱི་རྩོམ་རིག་དང་རི་མོ་སོགས་སྒྱུ་རྩལ་གྱི་རྣམ་པ་དག་སྔར་ཡོད་ཀྱི་ཆ་ནས་དེང་རབས་སམ་རྣམ་པ་གཞན་ཞིག་ཏུ་ག་ལེར་འཕོ་བཞིན་པའི་སྐབས་བརྒྱུད་མྱོང་བའི་མི་སྐྱ་བརྗོད་ཡུལ་ནས་བརྗོད་མཁན་དུ་གྱུར་ཏེ་རང་གི་བའི་བསམ་སྤྱོད་དང་འཚོ་བ་སྣ་ཚོགས་གཞིར་བཟུང་ནས་སྨྱན་གྱི་སྟེགས་བུ་དང་ཁྱབ་སྒྲོག་གི་ལམ། དགའ་བས་དང་དུ་ལེན་མཁན་སོགས་བྱུང་བ་ལ་བརྟེན་ནས་སྒྱུ་རྩལ་གྱི་རྣམ་པ་དེ་ཉིད་དར་མགོ་ཚུགས་པའི་ལམ་བུ་ཇི་བཞིན་དུ་བརྒྱུད་ཡོད། ལམ་བུ་འདི་བཞིན་དུ་དེང་གི་ཆར་རྡུང་ལེན་ནི་སྣང་ཚུལ་གལ་ཆེན་ཞིག་དང་ལོ་རབས་ལྔ་བཅུ་བའི་རྗེས་ཀྱི་ཨ་མདོའི་ས་ཆར་དར་བའི་སྒྱུ་རྩལ་གྱི་རྣམ་པ་ཞིག་ཏུ་གྲུབ་པས། འདི་ཉིད་ཀྱང་སྤྱི་ཚོགས་དང་མིའི་བསམ་སྤྱོད་ཀྱི་གནས་སྟངས་སྣ་ཚོགས་ལ་འཇུག་བྱེད་ཀྱི་གྲུ་བོ་ཆེའམ་སྒེའུ་ཁུང་ལྟ་བུ་ཡིན་པ་ནི་གོར་མ་ཆག
དཔལ་མགོན། བཀྲ་ཤིས་སྒྲོལ་མ། བདུད་བྷེ།
རྡུང་ལེན་གླེང་བའི་ཚེ་མ་གླེང་ཐུ་མེད་དུ་ཆགས་པའི་མི་བོ་ཆེ་ཞིག་ནི་བདུད་བྷེ་ལོས་ཡིན། ཁོང་གི་སྔོན་ལ་ཡང་རྡུང་ལེན་ལག་ལེན་བྱ་མཁན་ཡོད་ན་ཡང་། བྱས་རྗེས་ཆེ་ལ་ཤུགས་རྐྱེན་ཆེན་པོ་འཇོག་མཁན་སྔར་བཞིན་ཁོ་རང་ཆགས་ཡོད། ཁོ་བོའི་བསམ་པར་བདུད་བྷེས་མི་ཚེ་གང་བོར་རྡུང་ལེན་དར་དུ་བཅུག་པ་དང་། དར་བའི་རྩེར་བསྐྱལ་རྗེས་ཚེ་ཡི་འདུ་བྱེད་ཀྱང་བསྡུས་སོང་བ་ཞིག་ཏུ་བསམ། སྐབས་རེར། བོད་དུ་བདུད་བྷེ་དང་བདུད་བྷེ་མ་ཡིན་པ་སྟེ་རྡུང་ལེན་པ་ལ་རིགས་གཉིས་ལས་མེད་པར་ཡང་འདོད། ཁོང་གིས་ཚེ་གང་བོར་ཚན་པ་གསུམ་མམ་བཞིའི་ལུགས་ཅན་གྱི་ཡིད་འགྱུར་རྡུང་ལེན་དང་། དོན་གྱི་བྱུང་བ་བརྗོད་པའི་སྐོར། དམངས་གླུ། MIDIཡི་རམ་འདེགས་ལ་བརྟེན་པའི་གླུ་སོགས་ལུས་སྣ་ཚོགས་ཀྱི་ཐད་ནས་ལག་ལེན་བྱས་ཤིང་། ལུས་རེ་རེའི་ཐད་ནས་ཀྱང་སྙན་ཤ་སྟག་གི་བརྩམས་ཆོས་སྐོར་རེ་མཛུབ་མོ་ནང་འགུག་གིས་བརྩི་རྒྱུ་ཡོད་པ་ཞིག་ཤུལ་དུ་བསྐྱུར་ཡོད། མ་ཟད་ཉམས་འདྲ་མིན། བརྗོད་བྱ་འདྲ་མིན། དབྱངས་རྟ་འདྲ་མིན། རྣམ་པ་འདྲ་མིན། རོལ་ཆས་འདྲ་མིན་རྡུང་ལེན་རིག་གནས་ཀྱི་མཐོངས་ཆེན་པོ་འདིར་དྲངས་པས། རྡུང་ལེན་རང་ཉིད་ཕུན་སུམ་ཇེ་ཚོགས་སུ་བཏང་ལ། གྲ་རྒྱས་གྲུ་ཡངས་སུ་ཡང་བཏང་བ་མ་ཟད། མི་རྣམས་ལ་རྡུང་ལེན་ཞེས་དུས་བདུད་བྷེ་ཡིད་ལ་ཤར་ཡོང་བ་དང་རྡུང་ལེན་ཞེས་དུས་དྲན་པ་ཞིག་ངང་གིས་འཁོར་ཡོང་བའི་བག་ཆགས་མཐུག་པོ་རེ་བཞག་ཡོད། འདི་ཡང་བདུད་བྷེའི་སྐྱེས་སྦྱངས་ཀྱི་ཤེས་ཡོན་ལས་གཞན། ཁོ་རང་འཚོ་མྱོང་སའི་སྤྱི་ཚོགས་དང་ཉན་མཁན་གྱིས་ཁོ་ལ་གར་སྟེགས་ཆེན་པོ་བསྐྲུན་པ་ཞིག་བསམ་བཞིན་དང་བསམ་བཞིན་མ་ཡིན་པར་བསྐྲུན་པ་དེ་ལ་ཡང་རག་ལས།
2016ལོའི་དཔྱིད་ཀ་ཞིག་སྟེ། སྨུན་སྤྲིན་བན་བུན་རེ་ཞིག་འཐིབས་བསྡད་པའི་ཕྱི་དྲོ་ཞིག་ལ་དྲ་ངོས་ནས་ཁོང་གྲོངས་ཟིན་པའི་གཏམ་གོ་བས་སེམས་ནི་བློང་བློང་བོར་གྱུར། དེ་དུས་གྲོགས་པོ་སྙན་ངག་པ་ཞིག་དང་པེ་ཅིང་གི་མགྲོན་ཁང་ཞིག་ཏུ་བསྡད་ཡོད་ཅིང་། ཞག་དེར་སེམས་པ་ནི་ལྗིད་ཀྱིས་རབ་ཏུ་ནོན། ཁོང་གི་རྡུང་ལེན་མང་པོའི་ཚིག་དོན་བསྐྱར་མར་བསྐོར་བཞིན་ཡང་དང་ཡང་དུ་ཉན་ཞོར་ཕངས་སེམས་དང་སྡུག་ཡུས་སོགས་ཆང་དང་ཆང་ལ་སྤགས་ནས་བསྡད། དེའི་རྗེས་སུ་ཁོ་བོའི་སྙན་ངག་མེ་ལོང་གི་སློབ་ཁྲིད་ཀྱི་རྒྱན་གཅིག་གི་ཟུར་ལྟའི་དཔེར་བརྗོད་ལ་འདས་པོའི་《བྱ་ཞིག་ཡིན་ན་བསམ་བྱུང》ཞེས་པ་ཡང་བཀོད་ཅིང་། སློབ་སྐབས་རེར་རྒྱན་དེར་འཕྲད་ཚད་ལ་ཁོང་གི་རྡུང་ལེན་དེ་ཡང་སློབ་ཁང་ནས་གྲག་ཏུ་འཇུག་རྒྱུ་ནི་སྲོལ་རྒྱུན་ཞིག་ཏུ་གྱུར།
བྱ་ཞིག་ཡིན་ན་བསམ་བྱུང་། །
བྱེའུ་ཞིག་ཡིན་ན་བསམ་བྱུང་། །
ཕ་ཡུལ་ས་ཐག་རིང་བོར། །
འཕུར་རྒྱུ་བྱུང་ན་བསམ་བྱུང་། །
བདུད་བྷེ་གཤེགས་པ་དང་བདུད་བྷེ་གླེང་བའི་ཚ་རླབས་ཤིག་ཀྱང་དུས་མཉམ་དུ་འཕྱུར། མ་ཟད་བདུད་བྷེའི་རྡུང་ལེན་བསྐྱར་ལེན་གྱི་ཚ་རླབས་ཤིག་ཀྱང་རིམ་བཞིན་བྱུང་ལ། དེང་གཞས་ཀྱི་རྣམ་པ་མང་པོས་ཁྲོ་ཁོའི་བདུད་འདུལ་རྡོ་རྗེ་དང་ཁོས་བརྩམས་པའི་རྡུང་ལེན་སོགས་རྒྱུ་ཆའམ་བརྗོད་བྱ་དྲངས་པ་མི་ཉུང་། ལྷག་པར་ཉིས་སྟོང་ལོའི་རྗེས་ནས་སྐྱེས་པའི་ལོ་ཆུང་དག་གི་ཁྲོད་བདུད་བྷེ་གླེང་མཁན་དང་འཚོལ་མཁན་ཀྱང་མང་དུ་འདུག ། ཁོ་ཚོས་བདུད་བྷེའི་གླུ་སྐད་ནི་དུས་རབས་སྔོན་མའི་ལོ་རབས་བརྒྱད་ཅུ་བར་ལོག་བྱེད་ཀྱི་ཟམ་མམ་བརྒྱུད་ལམ་ཞིག་ཏུ་བལྟས་འདུག །
རྡུང་ངམ། དཀྲོལ་ལམ།
ང་རང་ཨ་མདོའི་ཕྱོགས་ཀྱི་རོང་འབྲོག་གཉིས་དར་གྱི་ས་ཆ་ཞིག་ནས་འཚར་ལོངས་བྱུང་། སློབ་ཆུང་དུ་འགྲིམ་སྐབས་ཀྱི་ཉིན་ག་གེ་མོ་ཞིག་གི་ཕྱི་དྲོ། འཛིན་བདག་གིས་སློབ་ཐུན་རྗེས་མ་འཚོག་རྒྱུ་མིན་པ་དང་། དེའི་ཚབ་ལ་བརྙན་འཕྲིན་ནས་འོད་སྡེར་ཡག་པོ་ཞིག་སྟོན་རྒྱུ་ཡིན་པ་མ་ཟད། སྟོན་ས་ངེད་འཛིན་གྲྭའི་སློབ་ཁང་ཡིན་པས་མྱུར་མོར་གཙང་སྦྲ་བྱ་དགོས་པའི་བརྡ་བརྒྱབ། སློབ་གྲོགས་རྣམས་དེ་མུར་འུར་དིར་རེར་སོང་བ་དང་། དགའ་འབོད་དང་རྩེད་དགོད་ཀྱི་བར་ནས་རྐང་མགྱོགས་ལག་མགྱོགས་སྒོས་མདུན་ཅོག་དང་རྐུབ་སྟེགས་སོགས་ཕྱོགས་བཞིའི་གྱང་རྩར་དེད་དེ་བར་དཀྱིལ་སྟོང་བར་བཞག །སློབ་ཁང་གི་མདུན་དཀྱིལ་དུ་བརྙན་འཕྲིན་འཇོག་སའི་མདུན་ཅོག་གཅིག་བཞག་ནས་“གློག་བརྙན་ཁང་”ཆུང་ཆུང་ཞིག་བཟོས་པ་དང་། ཅུང་ཙམ་གྱི་རྗེས་ནས་འཛིན་གྲྭ་གཞན་པའི་འཛིན་བདག་དགེ་རྒན་དག་གིས་སློབ་མ་རྣམས་ཁྲིད་ནས་ངེད་ཚོའི་སློབ་ཁང་དུ་འཚོགས་ཤིང་ཚང་མ་གྲལ་བསྟར་སྒོས་ཙོག་རྗེས་སྨོན་པ་དང་རེ་འདུན་ཁྲི་སྟོང་གི་ཀློང་ནས་བརྙན་འཕྲིན་དངོས་སུ་སྒོ་ཕྱེས། དེ་དུས་བརྙན་འཕྲིན་ནས་བསྟན་པ་ནི་ཏག་ཏག་མདོ་ཁམས་ཡུལ་གྱི་རྡུང་ལེན་འགྲན་སྡུར་སྐབས་དང་པོ་རེད། གློག་འོད་ཁྲ་ཆིལ་དགུ་ཆིལ་གྱིས་བརྒྱན་པའི་གར་སྟེགས་སུ་རྡུང་ལེན་པ་མང་པོས་གཟིག་སྲམ་གྱི་པགས་པ་དང་། གོས་ཆེན་སྣ་ཚོགས་ཀྱིས་གཟབ་འཆོར་སྤྲས་ཏེ། འགྱུར་ཁུགས་ཅི་རིགས་ཀྱི་རྡུང་ལེན་མང་དུ་བླངས། དེ་ནི་ངའི་མི་ཚེའི་ཁྲོད་ཀྱི་བརྙན་འཕྲིན་ལྟ་ཐེངས་དང་པོ་དང་རྡུང་ལེན་ལ་ཉན་ཐེངས་ཀྱང་དང་པོ་ཆགས། ད་ལྟ་ཕྱིར་འདང་བརྒྱབ་ཚེ། གཟིག་སྲམ་གོས་ཆེན་སོགས་ཀྱི་ཤོམ་དང་འཇིལ་ལིར་བབ་པའི་སྐྲ་ལོ་རིང་པོ། ར་ཤེལ་གྱི་བརྙན་མིག ། གར་སྟེགས་སྟབས་བདེ་བོ། བརྙན་ལེན་འཕྲུལ་ཆས་དང་འོད་སྣ་ཚོགས་ལ་ཅུང་ཙམ་ལོབས་ཀྱིན་མེད་པའི་འཁྲབ་སྟོན་པ་སོགས་སྙིང་དུ་སྡུག་ཨང་བསམ།
དེ་ནས་བཟུང་། རྡུང་ལེན་དང་འཕྲད་འདྲིས་མང་མང་ཙམ་བྱུང་། ཆུང་དུས་ངའི་ཞང་བོ་ལ་རྡུང་ལེན་ཞིག་ཡོད་པ་དེའི་སྟེང་ནས་དྲན་དྲན་ཚེས་གཅིག་ང་ཡིས་ཨ་མ་དྲན་ལྟ་བུའི་རྡུང་ལེན་དག་ཀྱང་ཅུང་ཙམ་སྦྱངས། རིམ་བཞིན་གཞུང་གཉེར་སློབ་གྲྭར་འགྲིམས་པ་དང་རྡུང་ལེན་སློབ་སྦྱོང་གི་རྒྱུན་ཀྱང་ཆད། ཡིན་ན་ཡང་། དབྱར་གནང་དང་དགུན་གནང་སོགས་སུ་ཁྱིམ་དུ་ལོག་ཐེངས་རེར་རྡུང་ལེན་ལ་ཉན་རྒྱུ་ཕལ་ཆེར་ཆད་མ་མྱོང་། ཁྱིམ་གྱི་གོ་ཁ་ནས་མེ་ཐལ་འདྲུད་ཞོར་སྒྲ་སྡུད་འཕྲུལ་ཆས་དཀྱིལ་ལ་བསྡུས་ཏེ་བཟའ་ཚང་གང་བོས་རྡུང་ལེན་དང་སྨན་བླའི་ཁ་ཤགས། སྐལ་བཟང་གྲགས་པའི་སྒྲུང་སོགས་ལ་ཉན་པ་དྲན་ཡོང་གི་འདུག དེ་ནི་བྱིས་དུས་ཀྱི་འཚོ་བ་སྣུམ་པོ་ཞིག །
སྐབས་དེར། གེ་སར་སྒྲུང་དང་། རོགས་འཐེན། འདོགས་ར། ཁེད། རྣམ་ཐར་འཁྲབ་སྟོན། བཤད་པ་སོགས་དམངས་ཁྲོད་སྒྱུ་རྩལ་གྱི་རྣམ་པ་མང་པོ་ལས་ཀྱང་རྡུང་ལེན་འདི་རྒན་གཞོན་དང་ཉིན་མཚན། མངོན་ལྐོག་གང་ལ་ཡང་ལྟོས་མི་དགོས་པར། འཇུག་བདེ་ལེན་བདེ། ལྟ་བདེ་ཉན་བདེ་ཞིག་ཡིན་པའི་ངོས་ནས་དམིགས་བསལ་དགའ་བསུ་ཞིག་ཐོབ་ཀྱིན་པ་མཐོང་། རིམ་བཞིན་ཡུལ་ཕྱོགས་མང་པོ་ནས་རྡུང་ལེན་པ་ང་ཡིན་ཁྱོད་ཡིན་མང་པོ་བྱུང་། དེ་དང་ཆབས་ཅིག་གངས་ལྗོངས་ཁུ་བྱུག་སྔོན་མོ་དང་། ཉི་མའི་བུ་རྒྱུད། དུང་གི་ཟླ་བ། གངས་ལྗོངས་པི་ཝང་དཀར་པོ། རྔ་ཡུལ་འཇོལ་མོ། རྨ་གླིང་གླུ་བ། ལ་རྒྱའི་གླུ་བ་སོགས་རྗེས་གྲུབ་བཏགས་མིང་ཀྱང་མང་དུ་བྱུང་ལ། འདི་དག་ལ་ཀུན་ལ་གྲགས་པ་དང་མང་མང་གི་མོས་མཐུན་ཡང་ཐོབ། རྡུང་ལེན་འདི་སྤྱིར་བཏང་རོང་ཕྱོགས་ལས་འབྲོག་ཕྱོགས་སུ་དར་ལ་རྡུང་ལེན་པ་ཡང་མོ་ལས་ཕོ་མང་། དོན་བརྗོད་ལས་ཡིད་འགྱུར་ཤུགས་ཆེ་བ་སོགས་ཧོབ་ཀྱིས་ཚོར་ཡོང་བའི་སྣང་ཚུལ་རེ་འགའ་ཡང་བྱུང་། མ་ཟད། དགེ་རྒན་དང་སློབ་མ་ལྟ་བུའི་རྡུང་ལེན་པའི་རབས་དང་ཁྲིད་རྒྱུན། མངའ་རིས་སྒྲ་བཟོ་སྐྲུན་དང་ཟབ་སྦྱོང་སོགས་ཀྱི་བྱེད་སྒོ། སྟག་ཆུའི་ལང་ཚོ་ལྟ་བུའི་རྡུང་ལེན་གྱི་ཚོགས་པ་སོགས་བྱུང་བས། རྡུང་ལེན་འདི་ཡང་དེང་མའི་མི་སྒེར་པའི་ལག་ལེན་ཞིག་ནས་རིམ་བཞིན་ཞུགས་ཚད་མང་ལ་ཡན་ལག་དང་ཉིང་ལག་མང་བའི་སྒྱུ་རྩལ་གྱི་རྣམ་པ་ཞིག་ཏུ་གྲུབ། དེ་དང་ཆབས་ཅིག་རྡུང་ལེན་པ་ཞེས་དུས་སྐྲ་རིང་པོ་ཅན་ཞིག འབྲོག་པ་ཞིག དགྱེ་སྒུར་དང་རྐང་སྟབས་སོགས་ཕལ་ཆེར་མེད་པ་ཞིག །གདོང་འཛུམ་དང་བཅས་ཉམས་སྟོན་རྒྱུ་གཙོར་བྱ་མཁན་གྱི་འཁྲབ་སྟོན་པའི་རིགས་ཤིག་ཏུ་འདོད་པའི་བག་ཆགས་རེངས་པོ་རེ་ཡང་མང་མང་གི་སེམས་ལབཞག་སོང་སྙམ།
བརྙན་འཕྲིན་གྱིས་ང་ཚོར་ཅི་ཞིག་བྱས་སམ།
ལོ་འདི་དག་གི་ལམ་བུར་ཕྱི་མིག་བལྟས་ཚེ། སྔ་དུས་ཀྱི་རྡུང་ལེན་མང་པོས་སྐད་དང་ངག་གཙོར་བྱས་ལ། ཉན་མཁན་དག་གིས་ཀྱང་སྙན་མི་སྙན། འགུག་བདེ་མིན། སྐད་ཡོད་མེད་སོགས་ཀྱིས་དཔྱད་པ་རྒྱག་དཔེ་ལ། རིམ་བཞིན་ཚིག་གི་ངོས་ཐད་ནས་དོ་སྣང་འབྱུང་མགོ་བརྩམས་ཤིང་། གླུ་ཚིག་གི་སྙིང་དོན་དང་ནང་གནས་ཀྱི་སྲོག་ལ་གོ་བ་བླངས་ཏེ། ཚིག་ཟབ་མིན་དང་རིགས་ཀྱི་ཞེན་པ་བསྟན་ཡོད་མེད་ཀྱིས་དཔྱད་པ་རྒྱག་རྒྱུ་ཞིག་དར། རིམ་གྱིས་རིམ་གྱིས་རོལ་ཆས་མང་པོའི་ཕོག་རྡེབ་དང་མཉམ་འདྲེས་གཙོར་བྱས་ལ། སོར་མོའི་འཁྱུག་ལུགས་དང་རྡུང་སྟངས་ཀྱི་རྩལ་དང་བཅས་པའི་སྤྱིའི་ཉམས་འདོན་སྟངས་ཤིག་ལ་དོ་སྣང་བྱ་བའི་འཕེལ་སྟངས་ཤིག་བརྒྱུད་སོང་སྙམ། འདི་ཡང་ང་རང་གི་ཚོར་བ་ཙམ།
ཕུན་རབ་པ་བསྟན་འཛིན་དཔག་བསམ་གྱིས་བསྒྲིགས་པའི་རྡོ་རིང་བའི་ནང་མ་སྟོད་གཞས་ཀྱི་ཚིག་དང་། དགྲ་ལྷ་ཟླ་བཟང་དང་ཇོ་དཀར་སོགས་ཀྱི་སྒྲ་སྙན་སྐོར་གྱི་དེབ། དཔལ་མགོན། རྡོ་རེད། ཁྲི་ལུང་རྟོགས། རྔ་རྒོད་ཡོན་ཏན་སོགས་ཀྱི་རྡུང་ལེན་སྐོར་གྱི་དེབ། མཚོ་སྔོན་བརྙན་འཕྲིན་ཁང་གི་རྡུང་ལེན་འགྲན་སྡུར་སོགས་རྡུང་ལེན་རིག་གནས་ཀྱི་ཆ་ལག་མང་པོ་ཡོས་འབྲུ་ཟངས་མཐིལ་ནས་བཀད་པ་ལྟར་ཚ་ཚ་འུར་འུར་སྒོས་བྱུང་། དེ་བཞིན་དུ་གློག་བརྙན་དང་སྒྲུང་གཏམ། སྙན་ངག་དང་རི་མོ། བརྐོས་རིས་དང་ཞབས་བྲོ། གར་ཆུང་སོགས་སྒྱུ་རྩལ་གྱི་རྣམ་གྲངས་མང་པོས་ཀྱང་རྡུང་ལེན་རིག་གནས་རྒྱུ་ཆར་བྱས་པ་དང་། བརྗོད་གཞིར་བཏང་པ་སོགས་སྨྱན་འདྲ་མིན་གྱི་མཚོན་བྱ་ཞིག་ཏུ་ཡང་གྱུར་ཅིང་། སྤྱིར་བཏང་གི་དཔྱད་པ་ཐན་ཐུན་ནས་དཀའ་ཐུབ་རྒྱལ་ལྟ་བུས་འབུམ་རམས་པའི་དཔྱད་རྩོམ་གྱི་དཔྱད་བྱར་དྲངས་པ་སོགས་རྡུང་ལེན་ལ་བསམ་གཞིག་དང་དོ་སྣང་། དཔྱད་པ་རྒྱག་མཁན་མང་དུ་བྱུང་།
ཨ་མདོའི་རྡུང་ལེན། འཕྲེད་གཞུང་དང་ཕྱི་ནང་།
ཨ་མདོའི་རྡུང་ལེན་ཞེས་པ་དེང་མ་ཇི་ལྟར་དར་ཚུལ་ལ་འདང་རྒྱག་པའི་ཚེ། དེང་མ་ནས་ལག་ལ་སྒྲ་བཟུང་སྟེ་ཚན་པ་གསུམ་བཞི་ཅན་གྱི་ཚིག་ངག་ལ་སྐྱོར་རྒྱུའི་འཁྲབ་སྟོན་གྱི་རྣམ་པ་ཞིག་ལྟར་དར་བ་ལས། རོལ་ཆས་ངེས་པར་མན་ཐཱོ་ལེན་ཡིན་དགོས་པ་དང་། ཀློག་སྟངས་ངེས་པར་ཨམ་སྐད་ཡིན་དགོས་པའི་སྒྲིག་ལམ་གང་ཡང་མེད་སྙམ། དུས་ཀྱི་འགྱུར་བ་དང་བསྟུན་ནས་སྲོལ་རྒྱུན་ཆུང་ཆུང་རེ་ཡང་གྲུབ་པ་སྟེ། བདུད་བྷེ་དང་དཔལ་མགོན་སོགས་རྡུང་ལེན་པ་དག་གིས་བརྩམས་ཆོས་མང་པོ་འཕྲོ་རིམ་འཕྲོར་བཀྲམས་པ་དང་། འཐུས་ཚབ་ཀྱི་གླུ་ཡག་པོ་རེ་འགའ་ཡང་བྱུང་བ་དང་མཉམ་དུ། ཨ་མདོའི་རྡུང་ལེན་ཞེ་ན་འདི་ལྟ་བུ་ཡིན་པ་དང་། གན་ལྟ་བུ་ནི་ཨ་མདོའི་རྡུང་ལེན་མ་ཡིན་པ་ལྟ་བུའི་ངོས་འཛིན་དང་མཚན་མཚོན་འཇོག་ལུགས་རེ་ངང་ངམ་ཤུགས་ཀྱིས་གྲུབ་སོང་སྙམ། སྐབས་དེ་ཤེད་ལ། རྡུང་ལེན་འདི་ཡང་ས་ཁོངས་རང་བཞིན་གྱི་རིག་རྩལ་རྣམ་པ་ཞིག་གམ། ང་བརྒྱད་ལོའི་རྗེས་ཀྱི་མདོ་སྨད་ས་ཆའི་སྤྱི་ཚོགས་ཀྱི་ངོས་དང་མིའི་བསམ་སྤྱོད་མཚོན་བྱེད་ཅིག །ཡང་ན་དུས་སྐབས་དེར་ལག་ཆགས་པའི་མིའི་དྲན་པ་མཚོན་བྱེད་ཅིག་ཏུ་གྱུར་ནས་འདུག །ལོ་འདི་དག་ལ་རྡུང་ལེན་ལ་དཀྲོལ་ལེན་ཞེས་པའི་མིང་འདོགས་ཤིག་ཡི་གེ་བ་དག་གིས་སྦྱར་པ་དང་། འགྲན་སྡུར་སོགས་སུ་མངའ་རིས་སྒྲ་ལ་སྐར་མ་སྣོན་པ། རྡུང་ལེན་གྱི་བྱུང་བ་དང་འདས་པའི་སྐོར་གླེང་བྱའི་གྲལ་དུ་སླེབས་པ། སྔ་མའི་རོལ་ཆ་དེར་མན་ཐཱོ་ལེན་ཞེས་བཏགས་པ། རྡུང་ལེན་པ་དག་གི་སྐད་ངག་དང་ཆ་བྱད་ལ་མངའ་རིས་སྒྲ་མཛའ་བ་སོགས་ཀྱི་བྱེད་སྤྱོད་ཆུ་བུར་རྡོལ་བ་བཞིན་གང་ས་གང་དུ་བྱུང་བས། མངའ་རིས་སྒྲ་ཡང་ཨ་མདོའི་ཕྱོགས་སུ་གློ་བུར་དུ་ཁྱབ། རོལ་ཆའི་ངོས་ཀྱི་མཉམ་འདྲེས་ཤིག་ཀྱང་ལོ་འདི་དག་ལ་དར་སོང་བ་སྟེ། གྷེ་ཋར་དང་ཡཱོ་ཁི་ལེ་ལེ། གླིང་བུ། ལག་རྔ་སོགས་རྡུང་ལེན་པ་དག་གིས་ཉམས་སུ་བླངས། རོལ་ཆ་འདི་དག་དང་འགྲོགས་པའི་རྡུང་རྩལ་དང་ལུས་ངག་གི་ཉམས་སྟོན་སྟངས། དབྱངས་ཀྱི་རྟ། གླུ་ཚིག་རིགས་འདྲ་མིན་ཡང་རིམ་ཅར་དུ་བྱུང་ནས། རྡུང་ལེན་གྱི་མངའ་ཁོངས་རྒྱ་བསྐྱེད། དེ་དག་ལས་ཀྱང་མངའ་རིས་སྒྲ་དང་མན་ཐཱོ་ལེན་གཉིས་ལས་གམ་བེད་སྤྱོད་པ་སོགས་ཀྱི་ཐད་ནས་རྩོད་གཞི་ཆུང་ཆུང་རེ་ཡང་བྱུང་སོང་སྙམ་སྟེ། གང་རི་བྱ་ཡིན་པ་དང་གང་ཡུལ་བྱ་ཡིན་པ། ཉམས་སུ་ཇི་ལྟར་ལེན་མིན་སོགས།
ལྷ་སའི་འོད་སྡེར་ཚོང་ཁང་ཞིག (2005) པར་བདགRonald Schwantz
འདིའི་སྐོར་གྱི་སྣང་ཚུལ་ནི་སྐབས་འགའི་མདོ་ཁམས་ཡུལ་གྱི་རྡུང་ལེན་འགྲན་སྡུར་ལ་བལྟས་པས་ཀྱང་གསལ། སྐབས་དང་པོ་དང་གཉིས་པའི་མན་ཐཱོ་ལེན་ནས་སྐབས་བཞི་བ་དང་ལྔ་བའི་མངའ་རིས་སྒྲ། སྐབས་བདུན་པ་ལྟ་བུར་ཅུང་ཟད་ཞི་འཇགས་སུ་སོང་སྟེ་མན་ཐཱོ་ལེན་དང་མངའ་རིས་སྒྲ་གཉིས་ཆ་སྤྱོད་མཁན་བྱུང་བ་སོགས། རོལ་ཆ་འདི་གཉིས་ཀྱིས་ལོ་འདི་དག་རིང་རིག་གནས་སྟེང་གི་འདི་དང་ཕྱི། རོལ་ཆ་རང་སྟེང་གི་ལྗིད་དང་རྩུབ་སོགས་ཀྱི་ངོས་ནས་འགྲན་སྡུར་ལྟ་བུ་ཞིག་བྱས་བྱུང་། ལྷག་ཏུ་སྐབས་བདུན་པའི་འགྲན་སྡུར་ལྟ་བུར་སྐལ་བཟང་བཀྲ་ཤིས་སོགས་ཀྱི་མངའ་རིས་སྒྲའི་རྡུང་རྩལ་གྱིས་ང་ཚོ་མདུན་དུ་ཁྲིད་ནས་རྒྱང་རིང་གི་མཐའི་ཀློང་ཞིག་ཏུ་སྐྱེལ་བ་དང་། གུ་རུ་ཚེ་བརྟན་སོགས་ཀྱིས་མན་ཐཱོ་ལེན་གྱི་སྟེང་ནས་བདུད་བྷེའི་གླུ་བསྐྱར་དུ་བླངས་པས་ང་ཚོ་ཕྱིར་འཐེན་ཏེ་ལོ་ཟླའི་དྲན་པ་ཞིག་གི་ཁུག་ཏུ་བསྙལ་བ་སོགས་རོལ་ཆ་རང་རང་གི་གཟི་བག་དང་ཉམས་རྩལ་བསྟན། མ་ཟད་རྡུང་ལེན་ཚོགས་པ་དང་ནང་མ་སྟོད་གཞས་ལེན་མཁན་སོགས་ཀྱང་ཐེངས་འདིའི་འགྲན་སྡུར་དུ་བྱུང་བས་སྤྱིའི་ཆ་ནས་འཁྲུག་ཆ་དོད་ཙམ་བྱུང་། དེ་དང་ཆབས་ཅིག་ང་ཚོར་འདང་རྒྱག་རྒྱུ་ཡང་མང་ཙམ་བཞག་ཡོད་དེ། རྡུང་ལེན་ཞེས་པའི་ཚིག་རང་སྟེང་དུ་རོལ་ཆ་ལ་ཆ་རྐྱེན་བསྟན་ཡོད་མེད། ཨ་མདོའི་རྡུང་ལེན་གྱི་དཔེ་མཚོན་ལྟ་བུ་ལ་བདུད་བྷེ་དང་དཔལ་མགོན་སོགས་འཇོག་ན། གླུ་གང་དག་ཚབ་མཚོན་ཡིན་པ། ཨ་མདོའི་རྡུང་ལེན་ལ་དམིགས་སའི་ཉན་མཁན་དང་ཞབས་འདེགས་ཞུ་སའི་སྤྱི་ཚོགས་ཡོད་དང་མེད་པ། རོལ་མོ་ལ་མི་རིགས་ཀྱི་རང་བཞིན་ཟེར་བ་ཞིག་ཡོད་མིན། ཨ་མདོའི་རྡུང་ལེན་མ་འོངས་པར་གང་དུ་སོང་ན་འགྲིག་མིན་སོགས།
གནད་དོན་འདི་རིགས་ལ་ལན་འདེབས་རྒྱུ་དཀའ་འམ་སླ་ཞེ་ན་སླ་ཡང་། འདང་བརྒྱབ་ན་ལན་བཏབ་ཀྱང་དོན་སྙིང་ཆེར་མེད་པ་འདྲ། དེ་ལ་རྒྱུ་མཚན་མང་པོ་ཡོད། དེ་ལས་གལ་ཆེ་བ་གཅིག་ནི་ཨ་མདོའི་རྡུང་ལེན་ད་ལྟ་ད་རུང་ཡིན་ན་ཡང་འཛིན་རྒྱུ་མེད་ལ་ཆོས་ཉིད་བཙལ་དུ་མེད་པ་ཞིག་ཏུ་གནས་པས་ཡིན། འདིའི་ངོས་ནས་ཨ་མདོའི་རྡུང་ལེན་ནམ་ཡང་འགྱུར་ལྡོག་ཅིག་གི་ཁྲོད་དུ་གནས་ཤིང་། དེང་གི་སྐབས་ལྷག་ཏུ་དཀྱོག་མཚམས་ཤིག་ཏུ་ཁེལ་འདུག་སྙམ། འདིའི་ཐད་ནས་དབུས་གཙང་ཕྱོགས་ཀྱི་ནང་མ་སྟོད་གཞས་ཀྱིས་བརྒྱུད་མྱོང་བའི་ལམ་བུ་དང་ཅུང་ཟད་བསྡུར་ཐབས་མེད། རྡུང་ལེན་དར་བའི་རྒྱུན་ཐུང་ལ་ལུགས་ཀྱི་སྲོལ་སྲབ། མི་བོ་ཆེ་ཉུང་ལ་ལུགས་སྣ་ཚོགས་ཀྱང་གྲུབ་མེད། འདི་ཡང་རྡུང་ལེན་པ་དག་གི་བློ་སྦྱོང་ལ་ཐད་ཀར་རག་ལས། ང་ཚོའི་རྡུང་ལེན་པ་མང་ཆེ་བས་ནི་རྡུང་རྐྱང་ལེན་རྐྱང་ཙམ་ལས། རྒྱུན་རིང་བོའི་ཟིང་ཆ་དང་གཏིང་ཟབ་པའི་ལས་འགུལ་སོགས་བསླངས་པ་མེད་པས་ན། འཕུར་མཆོངས་བྱས་ཚུལ་ཀྱང་བཤད་དཀའ། འོན་ཀྱང་། འདས་པའི་ལོ་འདི་དག་གི་རིང་ལ། རྣམ་དཔྱོད་དང་སྦྱངས་པ་ཆེ་བའི་རྡུང་ལེན་པ་རེ་འགའ་ཡང་བྱུང་དང་འབྱུང་གིན་པ་ནི་ཤིན་ཏུ་དགའ་འོས་པའི་གནས་སྟེ། ཐེངས་འདིའི་འགྲན་སྡུར་ལྟ་བུར། ཉམས་རྒྱག་སྟངས་དང་སྒྲ་རྡུང་སྟངས་སོགས་ཐད་ནས་མ་འདྲ་བ་ཁ་ཤས་མཐོང་། དེ་དག་ལས་སྐལ་བཟང་བཀྲ་ཤིས་ནི་དཔེ་མཚོན་ཞིག་སྟེ། ཁོའི་འགྱུར་བ་དང་ཉམས་གོང་བུ་གཅིག་ཏུ་གྱུར་པའི་རྣམ་པ་དང་། སོར་རྩེ་འཁྱུག་པའི་རྡུང་རྩལ་གྱིས་ལྟད་མོ་བར་ཨ་མདོའི་རྡུང་ལེན་གྱི་གཏེར་སྒོ་གཞན་ཞིག་ཕྱེས་ཤིང་རྒྱང་རིང་གཞན་ཞིག་བསྟན། འདི་ནི་དགའ་འོས་པའི་དོན་ཞིག་སྟེ། རྡུང་ལེན་ཀྱང་ཚིག་ནས་དབྱངས་དང་། ཕྱིའི་ཉམས་ནས་ནང་སེམས་ལ་ཕྱོགས་བཞིན་པའི་རྟགས་ཤིག་མཐོང་། ང་ཚོས་ད་རུང་ཡང་མུ་མཐུད་ནས་ཚིག་ལ་དོན་བརྗོད་འཇུག་པ་དང་། ནང་སེམས་ཕྱིའི་ཉམས་ལ་བསྲེས་པ། རྡུང་རྩལ་ཐད་ནས་ཀྱང་ཞིབ་ཆར་འགྲོ་ཅི་ཐུབ་ཀྱིས་སོར་ལུགས(Fingerstyle)ལྟ་བུར་ཡང་ཚོད་ལྟ་བྱས་ཏེ། ལུགས་དང་རིགས་སྣ་ཚོགས་བྱུང་དུ་འཇུག་རྒྱུ་གལ་ཆེ་བསམ།
སྒྲ་སྙན་(རྡུང་ལེན)གློག་བརྙན་དུ་སླེབས་པ།
དེ་ལ་ཁ་ཅིག་ན་རེ། རྡུང་ལེན་ནི་ངེས་པར་མན་ཐཱོ་ལེན་གྱིས་ལེན་དགོས་ཟེར། དེ་ལ་ངེས་པ་མེད་དེ། རྡུང་ལེན་དང་མན་ཐཱོ་ལེན་གཉིས་དེང་ཐོག་དུས་དང་སྐབས་འགྲིག་ནས་འཕྲད་ཅིང་། བདུད་བྷེས་དར་བའི་རྩེར་བསྐྱལ་པས་མན་ཐཱོ་ལེན་གྱིས་དམིགས་བསལ་ཨ་མདོའི་ས་ཆར་བག་ཆགས་ཡག་པོ་བཞག་པ་མ་གཏོགས། མངའ་རིས་སྒྲ་དེང་མ་ནས་མ་བདམས་པ་ཞིག་མིན། རོལ་མོ་དང་གཞས་ཀྱི་རིགས་གང་ཡིན་ན་ཡང་། སྤྱིར་བཏང་གི་མཚམས་ཚིགས་འཇོག་དུས་རོལ་ཆས་དང་དབྱངས་རྟ། ཚིག་དང་སྒྲིག་གཞི། དམིགས་སའི་ཉན་མཁན་སོགས་ཕྱོགས་མང་པོ་ནས་རིགས་བགར་བ་མ་གཏོགས་རོལ་ཆས་རྐྱང་པའི་སྟེང་ནས་འཇོག་པ་ཕལ་ཆེར་མེད། དེ་བས་ཨ་མདོའི་རྡུང་ལེན་དུ་མངའ་རིས་སྒྲ་བྱུང་བ་ལ་འགལ་ཆ་ཅི་ཡང་མེད། ཡང་ཁ་ཅིག་ན་རེད། རྡུང་ལེན་ནང་མངའ་རིས་སྒྲ་བེད་སྤྱད་ཚེ། རྡུང་སྟངས་ཀྱང་ངེས་པར་དབུས་གཙང་ལྟར་བྱེད་དགོས་ཟེར། དེ་ལ་ཡང་ངེས་པ་མེད་དེ། སྐབས་འདིར་ང་ཚོས་རྡུང་ལེན་ཞེས་པ་རོལ་མོའི་རིགས་ཤིག་ལ་གོ་བ་ལས་ལེན་རྟ་ཙམ་དང་རོལ་ཆས་ཙམ། འདས་ཟིན་གྱི་དྲན་པ་ཙམ། མི་གཅིག་གཉིས་ཤིག་གིས་ཚད་གཞི་བྱས་པའི་སྒྱུ་རྩལ་ཙམ་ལ་མི་གོ ། དེ་ལྟར་ན་རྡུང་ལེན་འདི་ལ་ཡང་ས་ཁོངས་རང་བཞིན་གྱི་ཁྱད་ཆོས་ཤིག་གྲུབ་ནས་ཡོད་པ་དཔེར་ན། རྡུང་ལེན་གྱི་ཚིག་གི་དོན་མདོ་སྨད་ཆོལ་ཁའི་མིའི་འཚོ་ཚིས་དང་འབྲེལ་བ། དབྱངས་རྟ་དང་འགྲོས་རྡེབ་སོགས་བདུད་བྷེ་དང་དཔལ་མགོན་སོགས་རྡུང་ལེན་པ་སྔ་མ་དག་གམ་མི་མང་མང་གི་དྲན་ངོགས་ཀྱི་བག་ཆགས་དང་མཐུད་ཐུབ་པ། རྡུང་སྟངས་ཡང་དེ་སྔའི་རྡུང་སྲོལ་དང་རྦད་དེ་ཁ་ཁར་མ་སོང་བ་ཞིག །ཆ་ལུགས་དང་ཆས་གོས། ཚིག་གི་སྒྲ་སོགས་སྤྱིར་བཏང་ཨམ་སྐད་ཀྱི་སྒྲ་འབྱིན་སྟངས་རྨང་གཞིར་བྱས་པ་ལྟ་བུའི་སྲོལ་རྒྱུན་ཆུང་ཆུང་རེ་ཆགས་འདུག་ན་ཡང་། འདི་དག་ཨ་མདོའི་རྡུང་ལེན་གྱི་མཚམས་ཚིགས་སམ་ཁྱད་ཆོས་འབའ་ཞིག་ཏུ་ནི་བརྩི་མི་རིགས། འོ་ན་འཕེལ་རྒྱས་གཏོང་ཕྱོགས་ཀྱང་གོང་གི་སྲོལ་རྒྱུན་ཆུང་ཆུང་འདི་དག་རྨང་གཞིར་བྱས་པ་ཞིག་ངེས་པར་ཡིན་དགོས་པར་འདོད། དེ་ལ་དཔེར་ན་ཐེངས་འདིའི་འགྲན་སྡུར་ཁྲོད་ཀྱི་དཔལ་ཆེན་རྡོ་རྗེ་ལྟ་བུ། ཁོས་བླངས་པ་དག་ལ་ཁྱད་ཆོས་གོང་ལྟར་མེད་པས་ཨ་མདོའི་རྡུང་ལེན་དུ་འཇོག་དཀའ། དཔྱད་པ་རྒྱག་སྐབས་ཀྱང་ནང་མ་དང་སྟོད་གཞས་ལྟ་བུའི་ཁྱབ་ཁོངས་ནས་ཡག་བཙོག་བཤད་པ་ལས་མེད། འདིའི་ཐད་ནས་རྡུང་ལེན་པ་དག་གིས་བོད་(མི་རིགས་གཞན་པ་)ཀྱི་ས་ཆ་སོ་སོའི་ཡུལ་ལུང་གོམས་གཤིས་དང་བསམ་སྤྱོད། རིག་གནས་ཀྱི་མངོན་སྟངས་དང་སྒྱུ་རྩལ་གྱི་རྣམ་པ། ལྷག་པར་ཡང་རོལ་ཆས་འདྲ་མིན་ལ་སྦྱོང་རྒྱུ་གལ་ཆེ། ང་རང་གི་སེམས་ལ་ཡང་ད་ལྟའི་རྡུང་ལེན་གྱིས་ངེས་པར་དོལ་བོའི་གཞས་ནང་གི་དོན་བརྗོད་པའི་སྤྲོས་བརྗོད་ཀྱི་ཐབས་དང་། སྟོད་གཞས་ནང་གི་རྡོག་རྩལ། ནང་མའི་འཁྲུག་གཞས་ཀྱི་རྟ་སོགས་རོལ་མོའི་ཆ་ལག་གམ་སྒྲིག་གཞི་ལ་ངེས་པར་སློབ་སྦྱོང་དང་ཚུར་ལེན་བྱ་དགོས་པར་འདོད། འདི་དག་གི་ངོས་ནས་རྒྱ་ཆུང་ངུས་འགེབས་པ་དང་ཚད་ཤིང་ཁ་ཤས་བཟོས་ནས་རྡུང་ལེན་མཚན་ཉིད་པ་འདི་རེད་ཅེས་གཏན་ཁེལ་བྱ་བ་སོགས་གང་ཡིན་ཡང་རྡུང་ལེན་འཕེལ་རྒྱས་ལ་མི་ཕན་པས། གནད་དོན་འདི་རིགས་སྤྱི་ཚོགས་ཀྱི་འགྱུར་བ་དང་ཉན་མཁན་གྱི་དགོས་མཁོ་ལ་སྒོ་བསྟུན་པ་ལས་མེད།
བླ་བྲང་དུ། དུས་རབས་གོང་མའི་ལོ་རབས་སུམ་ཅུ་པ། པར་བདག་མི་གསལ།
སྐབས་གཉིས་པ་དང་གསུམ་པ་ལྟ་བུར་གསར་རྩོམ་རྡུང་ལེན་མང་ལ་དེ་དག་ཀྱང་རིམ་བཞིན་གྲགས་ཅན་དུ་གྱུར་པ་དང་། རིམ་བཞིན་ནམ་ཐེངས་འདིའི་འགྲན་སྡུར་ལྟ་བུར་སྔ་མའི་རྡུང་ལེན་གྲགས་ཅན་བསྐྱར་ལེན་བྱས་པ་མང་ལ། གསར་བུ་གསར་མོ་དག་གིས་རྡུང་ལེན་གསར་རྩོམ་ཐད་ནས་དཀའ་ཁག་མང་དག་ཡོད་དུས་ཤིག་ལ་ཁེལ་འདུག་ལ། ལོ་འདི་འགའི་རྡུང་ལེན་ཆེད་སྒྲིག་དང་རྐྱང་གཞས་སོགས་ལ་བལྟས་པས་ཀྱང་རྡུང་ལེན་གྲགས་ཅན་དུ་གྱུར་པ་ཉུང་། འདི་དག་ལས་ཀྱང་ང་ཚོའི་རྡུང་ལེན་གྱི་མུ་མཐུད་འཕེལ་རྒྱས་ལ་རྣམ་དཔྱོད་མཐུན་རྐྱེན་ཨ་འཛོམས་དགུ་འཛོམས་བྱས་ཡོད་པའི་རྡུང་ལེན་པ་མང་དུ་བྱུང་ནས། རྡུང་ལེན་གྱི་ཆུ་ཚད་ཇེ་མཐོར་གཏོང་བ་དང་ལམ་ཁ་གསར་པར་ཚོད་ལྟ་བྱ་བ། རྡུང་ལེན་གྱི་རྒྱང་རིང་གསར་པ་སྟོན་པ་སོགས་ལ་ཤ་འབད་རུས་འབད་བྱ་དགོས་པའི་དུས་ཤིག་ལ་ཁེལ་ཡོད་པ་ཡང་རྟོགས་ཐུབ། དེ་ལྟར་མིན་ཚེ། སྐད་དང་ཡི་གེ་རྒྱུད་འཛིན་བྱེད་དང་མི་རབས་ཀྱི་དྲན་པ་མཐུད་བྱེད། ཚོར་བ་བདེ་སྡུག་བཏང་སྙོམས་ཅི་རིགས་སྟོན་བྱེད་ཅིག་ནས་ལམ་ལ་ཆས་ཡོང་བའི་རྡུང་ལེན་རིག་གནས་འདི། དེང་གི་ཆར་རོང་འབྲོག་གི་ལས་གཉེར་མཁན་ཇེ་ཉུང་དུ་འགྲོ་བཞིན་པ་དང་། ལོ་ཆུང་ཚོ་སློབ་གྲྭར་འགྲོ་ཐལ་ཆེ་བ་སོགས་ཀྱི་རྐྱེན་པས་འདི་ག་རོལ་མྱོང་དང་མཛད་སྤྱོད་བྱ་མཁན་ཇེ་ཉུང་དུ་ཆགས་འགྲོ་བའི་ངེས་པ་ཡང་མཆིས། འོན་ཀྱང་འདས་པའི་ལོ་འདི་འགའི་སྣང་ཚུལ་ལ་བལྟས་ཚེ། རོལ་མོའི་གཞུང་དང་རྡུང་རྩལ་ལ་ངེས་པར་འཇུག་དགོས་པའི་ངེས་ཤེས་ཤིག་རྡུང་ལེན་པ་དག་ལ་ཆགས་ཡོད་པ་དང་། རྡུང་ལེན་གྱི་གར་སྟེགས་སུ་མི་གསར་པ་དང་གསར་པ་མུ་མཐུད་དུ་སླེབས་ཀྱིན་པ་སོགས་ལས་ང་ཚོའི་རྡུང་ལེན་གྱིས་ཀྱང་དབྱར་ལྗོངས་གསར་པ་ཞིག་བསུས་ཡོང་བའི་ལྟས་འདུག །དེ་ལ་རྡུང་ལེན་འདི་ཉིད་སྔོག་འདོན་དཔྱིས་ཕྱིན་པ་ཞིག་བྱས་ཏེ། དོན་བརྗོད་རིང་མོའི་རྡུང་ལེན་དང་། རྡུང་ལེན་གྱི་མཉམ་སྒྲོག་རོལ་མོ། སྒྲའི་སྒ་དང་མདའ་སོགས་ཀྱང་སྒྲ་ཁུངས་བྱས་པའི་རྡུང་སྟངས་སོགས་ནང་དོན་དང་རྣམ་པ། སྒྲིག་གཞི་དང་ཚོར་བ།ཉམས་སྟོན་ལུགས་སྣ་ཚོགས་ཚོགས་ཀྱི་རྡུང་ལེན་བརྩམས་ཆོས་མང་ཙམ་འབྱུང་བར་རེའོ། །
རྩོམ་ཁུངས། མཆོད་མེ་དྲ་བ།


text:
Degé Kangyur volume 61, F.205.a
ཆེ་ཞེ་འདིའི་ལན་ཇི་སྐད་གདབ་པར་བྱ་སྙམ་མོ། །དེ་ནས་བར་སྣང་ལས་བཙུན་པ་རབ་འབྱོར་ཁྱོད་ཀྱིས་ཅུང་ཟད་ཅིག་ཐོབ་པའམ། རྟོགས་པའམ། མངོན་སུམ་དུ་བྱས་པའམ། མངོན་པར་རྟོགས་པ་གང་གིས་དགྲ་བཅོམ་པ་ཡིན་པར་ཤེས་པ་དེ་ཆེ་ཞེ་འདི་ལ་སྟོན་ཅིག་ཅེས་སྒྲ་བྱུང་ངོ་། །དེ་ནས་ཚེ་དང་ལྡན་པ་རབ་འབྱོར་གྱིས་བར་སྣང་དེ་ལས་སྒྲ་བྱུང་བ་དེ་ཐོས་ནས་བུད་མེད་དེ་ལ་འདི་སྐད་ཅེས་སྨྲས་སོ། །ཆེ་ཞེ་བདག་ནི་སོ་སོའི་སྐྱེ་བོ་ཡང་མ་ཡིན། སློབ་པ་ཡང་མ་ཡིན། དགྲ་བཅོམ་པ་ཡང་མ་ཡིན་ནོ། །སྨྲས་པ། བཙུན་པ་རབ་འབྱོར་དེ་བདག་གིས་ཇི་ལྟར་གཟུང་བར་བགྱི། སྨྲས་པ། ཆེ་ཞེ་དེ་བཞིན་གཤེགས་པའི་སྤྲུལ་པའི་གདགས་པ་ཇི་ལྟ་བ་དེ་བཞིན་དུ་བདག་ལ་ཟུང་ཤིག །སྨྲས་པ། བཙུན་པ་རབ་འབྱོར་ནི་དགྲ་བཅོམ་པ། ཟག་པ་ཟད་པ། ཉོན་མོངས་པ་མེད་པར་གནས་པ་རྣམས་ཀྱི་མཆོག་དང་ཡོན་གནས་ཞེས་བགྱི་བ་ལགས་སོ། །སྨྲས་པ། ཆེ་ཞེ་བདག་ནི་དགྲ་བཅོམ་པ། ཟག་པ་ཟད་པ། ཉོན་མོངས་པ་མེད་པར་གནས་པ་རྣམས་ཀྱི་མཆོག་དང་ཡོན་གནས་མ་ཡིན་ནོ། །སྨྲས་པ། བཙུན་པ་རབ་འབྱོར་དེ་ལྟར་ན་ཤེས་བཞིན་གྱིས་བརྫུན་གསུང་བར་མི་འགྱུར་རམ། སྨྲས་པ། ཆེ་ཞེ་གལ་ཏེ་བདག་ཟག་པ་ཟད་པ། ཉོན་མོངས་པ་མེད་པར་གནས་པ་རྣམས་ཀྱི་མཆོག་དང་། ཡོན་གནས་ཡིན་པར་འཛིན་པར་གྱུར་ན་ནི་དེ་ལྟར་ན་བདག་བརྫུན་དུ་སྨྲ་བར་འགྱུར་ན། གང་གི་ཕྱིར་བ་དག་དེ་ལྟར་མི་འཛིན་པ་དེའི་ཕྱིར་བ་དག་ནི་ཡང་དག་པར་སྨྲ་བ་ཡིན་གྱི་བརྫུན་དུ་སྨྲ་བ་ཞེས་མི་བྱའོ། །སྨྲས་པ། བཙུན་པ་རབ་འབྱོར་སྒོ་གང་འདིར་ལྷ་བདེན་པ་མཐོང་བ་ཆོས་མཉན་པའི་ཕྱིར་འདུས་པ་རྣམས་ལ་སླུ་བར་མི་འགྱུར་རམ། སྨྲས་པ། ཆེ་ཞེ་བདེན་པ་མཐོང་བ་གང་དག་ཡིན་པ་དེ་དག་ནི་སླུ་བར་མི་ནུས་སོ། །སྨྲས་པ། བཙུན་པ་རབ་འབྱོར་གྱིས་བདེན་པ་རྣམས་གཟིགས་སམ། སྨྲས་པ། མཐོང་ངོ་། །སྨྲས་པ། གལ་ཏེ་བདེན་པ་རྣམས་མཐོང་དུ་རུང་ན་ནི་དེ་དག་བདེན་པ་མ་ལགས་པར་འགྱུར་རོ། །དེ་ཅིའི་སླད་དུ་ཞེ་ན། བདེན་པ་རྣམས་ནི་སུས་ཀྱང་མཐོང་བར་མི་ནུས་པའི་སླད་དུའོ། །རབ་འབྱོར་གྱིས་སྨྲས་པ། ཆེ་ཞེ་བདེན་པ་མཐོང་བ་ཞེས་བྱ་བ་དེ་གང་གི་ཚིག་བླ་དགས་ཡིན།


text:
༢༠༠༩ ཕྱི་ཟླ་ ༥ ཚེས་ ༧ རེས་གཟའ་ཕུར་བུ།
༄༅། །ཨ་རིའི་གྲོང་ཁྱེར་ནིའུ་ཡོག་ཏུ་རྟེན་གཞི་བྱས་པའི་དཔལ་ས་སྐྱའི་ཆོས་ཚོགས་ཀྱི་ངེས་སྟོན་པ་དང་ཝིག་རམ་ཤཱི་ལ་རྨང་འཛུགས་གནང་མཁན་བླ་མ་པདྨ་དབང་གྲགས་ལགས་ལ་ཨ་རིའི་(National Ethics Coalition of Organization Foundation,Ins.)ཞེས་པའི་ཚོགས་པས་ཨི་ལིསེ་མཚོ་གླིང་གི་ཆེ་བསྟོད་གཟེངས་རྟགས་(Ellis Island Medal of Honor Award)ཞེས་པ་ཞིག་འབུལ་ལམ་ཞུ་འཆར་ཡོད་འདུག ཨི་ལིསེ་མཚོ་གླིང་གི་ཆེ་བསྟོད་ཀྱི་གཟེངས་རྟགས་དེ་བཞིན་ལོ་ལྟར་ལོ་རྒྱུས་ཀྱི་དོན་སྙིང་ལྡན་པའི་ཨི་ལིསེ་མཚོ་གླིང་དེའི་ཐོག་ཕུལ་སྲོལ་ཡོད་པ་ཞིག་དང་། དེ་ཡང་གང་ཟག་སུ་ཞིག་གིས་སྤྱི་ཚོགས་ནང་ཞབས་འདེགས་ཞུས་པ་ཙམ་མ་ཟད་མི་མང་ལ་ཕན་བདེ་སྐྲུན་ཐུབ་མཁན་འདེམས་ཐོན་བྱུང་བ་ཞིག་ལ་གཟེངས་རྟགས་དེ་འབུལ་སྲོལ་ཡོད་འདུག
ཐེངས་འདིར་བླ་མ་པདྨ་དབང་གྲགས་ལགས་ལ་གཟེངས་རྟགས་འབུལ་རྒྱུ་ཐུགས་གཏན་འཁེལ་ཡོད་པ་དང་། དེ་ཡང་ཁོང་གིས་ནིའུ་ཡོག་གྲོང་ཁྱེར་ཁུལ་གྱི་མི་མང་རྣམས་ལ་ཞི་བདེ་དང་བཟོད་བསྲན་བཅས་ཀྱི་ཐོག་ལ་ལམ་སྟོན་ཟབ་མོ་གནང་རྐྱེན་དེའི་ཁུལ་གྱི་མི་མང་རྣམས་ལ་ཕན་རླབས་ཤུགས་ཆེ་བྱུང་བར་ཆེ་བསྟོད་ཞུ་སླད་འདེམས་ཐོན་བྱུང་བ་ཞིག་ཡིན་འདུག བྱ་དགའ་འབུལ་བཞེས་ཀྱི་མཛད་སྒོ་ནི་ ༢༠༠༩ ཕྱི་ཟླ་ ༥ ཚེས་ ༩ རེས་གཟའ་སྤེན་པའི་དགོང་དྲོའི་ཆུ་ཚོད་ ༦།༠༠ ཐོག་ཨི་ལིསེ་མཚོ་གླིང་དུ་སྐོང་ཚོགས་གནང་རྒྱུ་དང་མཛད་སྒོ་གྲུབ་རྗེས་ཨི་ལིསེ་མཚོ་གླིང་གི་ག་རེཌེ་ཚོགས་ཁང་དུ་དགོང་དྲོའི་གསོལ་སྟོན་གཟབ་རྒྱས་ཤིག་ཀྱང་བཤམ་རྒྱུ་ཡིན་འདུག
བླ་མ་པདྨ་དབང་གྲགས་ལགས་ཀྱི་སྐུ་ཚེའི་ལོ་རྒྱུས་སྙིང་བསྡུས།
བླ་མ་པདྨ་དབང་གྲགས་ལགས་ནི་ཕྱི་ལོ་ ༡༩༥༤ ལོར་སྟོད་སྤུ་ཧྲེང་དུ་སྐུ་འཁྲུངས་ཤིང་། ཕྱི་ལོ་ ༡༩༥༩ ལོར་བཙན་བྱོལ་དུ་འབྱོར་ནས་རྒྱ་གར་ལྷོ་ཕྱོགས་མོན་གྷོ་འདོད་རྒུ་གླིང་དུ་གཞིས་ཆགས། ཁོང་གི་ཁྱིིམ་དུ་ཕྲུ་གུ་ལྔ་ཡོད་པ་ནས་གསོན་པོར་གནས་པ་ཁོ་རང་གཅིག་པུ་ཡིན་འདུག ཁོང་དགུང་ལོ་བདུན་གྱི་སྐབས་རབ་ཏུ་བྱུང་ནས་ས་སྐྱ་ཁྲེི་འཛིན་རིན་པོ་ཆེ་དང་དེ་མིན་བླ་ཆེན་ཁག་གི་དྲུང་ནས་ནང་ཆོས་ཐོས་བསམ་གནང་། ཝར་ཎ་བོད་ཀྱི་མཐོ་སློབ་ཁང་དུ་སློབ་སྦྱོང་མཐར་ཕྱིན་གནང་སྟེ་ཕྱི་ལོ་ ༡༩༨༠ ལོར་སློབ་དཔོན་གྱི་མཚན་ཐོག་ནས་སློབ་ཐོན་གནང་། ཕྱི་ལོ་ ༡༩༨༢ ལོར་ས་སྐྱ་ཁྲི་འཛིན་རིན་པོ་ཆེ་མཆོག་ནས་ས་སྐྱ་སློབ་གྲྭ་ནས་ཁོ་རང་ཨ་རིར་བོད་རིགས་གཞོན་སྐྱེས་རྣམས་ཀྱི་དགེ་རྒན་གནང་བར་བཏང་གནང་མཛད། བོད་ཀྱི་ཐུན་མོང་མ་ཡིན་པའི་ཆོས་དང་། རིག་གཞུང་། ཤེས་ཡོན་བཅས་ཀྱི་དགོས་དོན་ལ་གཟིགས་ནས་སྐུ་ཉིད་ནས་ཕྱི་ལོ་ ༡༩༨༩ ལོར་ཝིག་རམ་ཤཱི་ལ་བསྟི་གནས་ཁང་གསར་འཛུགས་གནང་བ་དང་ཕྱིས་སུ་བསྟི་གནས་ཁང་དེ་ནིའུ་ཡོག་དང་ནིའུ་ཇར་སིའི་ནང་ཁྱབ་འཕེལ་ཕྱིན་ཡོད། བསྟི་གནས་ཁང་དེ་དག་ནས་བོད་ཀྱི་ནང་ཆོས་དང་སྒོམ་གྲུབ་ཚུལ་སོགས་སློབ་ཁྲིད་གནང་གི་ཡོད། བླ་མ་པདྨ་དབང་གྲགས་ལགས་ནས་ལོང་བ་ཚོའི་ཆེད་འབུར་ཡིག་གསར་བཏོད་གནང་བ་དང་། བལ་ཡུལ་སྤོག་ར་གཞིས་ཆགས་སུ་པདྨ་ཚལ་དགོན་སྡེའི་སློབ་གཉེར་ཁང་དང་། མོན་གྷོ་འདོད་རྒུ་གླིང་དུ་པདྨ་ཚལ་སློབ་གྲྭ་གསར་འཛུགས་གནང་ཡོད། འདས་པའི་ལོ་ངོ་ ༢༠ ནང་ཁོང་ནས་ནུབ་ཕྱོགས་ཡུལ་གྲུ་ཁག་གི་སློབ་ཕྲུག་རྣམས་ལ་སློབ་སྟོན་གནང་བ་མ་ཟད་ས་ཕྱོགས་གང་སར་ཕེབས་ནས་བོད་ཀྱི་ནང་ཆོས་དར་སྤེལ་བཏང་གནང་ཡོད། ཁོང་གི་བྱང་ཆུབ་པའི་དབྱིན་སྐད་དང་། ཁྱད་དུ་འཕགས་པའི་རྣམ་དཔྱོད། བྱམས་བརྩེའི་ཐུགས་ཀྱིས་རྐྱེན་པས་དེང་དུས་ཀྱི་སྤྱི་ཚོགས་ནང་སྙན་གྲགས་ཅན་གྱི་མི་སྣ་ཞིག་ཆགས་ཡོད།།


text:
Degé Kangyur volume 44, F.91.b
།སྨན་ཆེན་དཔེར་ན་རྐང་ལག་མཉམ་པ་དང་ལྡན་པའི་གཟུགས་ཆུའི་སྟེང་དུ་བབ་པ་དེ་ལ་ནི་དྲོ་བ་འམ། གྲང་བ་འམ། ལུས་ངལ་བར་འགྱུར་བ་མེད་ཅིང་ལུས་དེ་ལ་ནི་ཤའི་དུམ་བུ་ཡང་མེད་དོ། །གྲིབ་མ་དེ་ལ་ནི་ཁམས་ཀྱིས་བླངས་པ་ཡང་མེད་དོ། །མིའི་གཟུགས་བརྙན་ཆུའི་ནང་དུ་བྱུང་བ་དེ་ལས་ནི་སྡུག་བསྔལ་བའི་སྒྲ་འམ། བདེ་བའི་སྒྲ་འབྱུང་བ་ཡང་མེད་དོ། །དེ་བཞིན་དུ་རྣམ་པར་ཤེས་པ་དང་པོ་ཤི་འཕོས་ནས་ལུས་ཀྱི་ཁོག་པ་བོར་ཏེ་གཟུགས་བརྙན་གྱི་རྣམ་པ་ལྟ་བུར་འགྱུར་རོ། །སྨན་ཆེན་དེ་ལྟར་ན་རྣམ་པར་ཤེས་པ་བསོད་ནམས་སུ་ཉེ་བར་འགྲོ་བ་ནི་ལྷ་རྣམས་ཀྱི་ནང་དུ་སྐྱེ་བ་ཡོངས་སུ་ལེན་པར་འགྱུར་རོ། །དེ་སྐད་ཅེས་བཀའ་སྩལ་ནས། བཅོམ་ལྡན་འདས་ལ་སྨན་ཆེན་གྱིས་འདི་སྐད་ཅེས་གསོལ་ཏོ། །བཅོམ་ལྡན་འདས་རྣམ་པར་ཤེས་པ་སེམས་ཅན་དམྱལ་བ་རྣམས་སུ་ཇི་ལྟར་སྐྱེ་བ་ཡོངས་སུ་ལེན་པ་ལགས། བཅོམ་ལྡན་འདས་ཀྱིས་བཀའ་སྩལ་པ། སྨན་ཆེན་བསོད་ནམས་མ་ཡིན་པར་ཉེ་བར་འགྲོ་བའི་སེམས་ཅན་དམྱལ་བ་རྣམས་སུ་སྐྱེ་བ་ཡོངས་སུ་ལེན་པ་དེ་ཉོན་ཅིག །སྨན་ཆེན་འདི་ལ་སེམས་ཅན་ལས་མི་དགེ་བས་ཡོངས་སུ་ཟིན་པ་ནི་སེམས་ཅན་གྱི་རིས་ནས་འཆི་འཕོ་སྟེ། ཤི་འཕོས་པ་དེ་འདི་སྙམ་དུ་མི་དེ་ནི་ང་ཉིད་ཡིན་ཏེ། སེམས་ཅན་དམྱལ་བ་འདི་ནས་ཤི་འཕོས་སོ། །འདི་གཉིས་ནི་བདག་གི་ཕ་མ་ཡིན་ནོ་སྙམ་དུ་དྲན་པ་སྐྱེའོ། །ཤི་འཕོས་པ་དེའི་ལུས་དེ་ནི་ཐ་མལ་པའི་གཟུགས་ཀྱི་རང་བཞིན་གྱི་རྣམ་པ་དང་ལྡན་པར་འགྱུར་ཏེ། ཡན་ལག་སྐྱེས་པ་རྣམས་ཀྱང་དེ་དང་འདྲ་བ་ཉིད་དུ་སྣང་ངོ་། །དང་པོ་ཤི་འཕོས་པ་དེ་མྱ་ངན་གྱིས་གཡེངས་ནས་སེམས་ཅན་དམྱལ་བ་སྣ་ཚོགས་སྣང་བ་མཐོང་ངོ་། །རྣམ་པར་ཤེས་པ་དང་པོ་ཤི་འཕོས་པ་དེའི་ལས་སེམས་ཅན་དམྱལ་བ་དང་འབྲེལ་བར་འགྱུར་ཏེ། ཕྱོགས་ཁ་ཅིག་ན་ནི་སེམས་ཅན་དམྱལ་བའི་ས་གཞི་ཁྲག་གིས་གཏོར་བ་མཐོང་ནས་དེ་དེར་ཆགས་པ་སྐྱེད་པར་འགྱུར་རོ། །དེ་ཆགས་པར་གྱུར་ནས་སེམས་ཅན་དམྱལ་བའི་ལུས་འགྲུབ་པར་འགྱུར་ཏེ། དེའི་རྣམ་པར་ཤེས་པ་དེ་ལས་ཀྱི་རྐྱེན་གྱི་དབང་གིས་ཆུའི་རྗེན་ཤུལ་ཤིན་ཏུ་རུལ་ཅིང་མཆོག་ཏུ་དྲི་མི་ཞིམ་པ་མནམ་པའི་ནང་དུ་ལུས་སྐྱེ་བ་ཡོངས་སུ་ལེན་ཏེ། དཔེར་ན་མི་གཙང་བ་དང་། ལྗན་ལྗིན་མནམ་པོའི་རྐྱེན་གྱིས་སྲིན་བུ་སྐྱེ་བ་དང་།


text:
ཁཱལ་མུག་སྤྱི་མཐུན་རྒྱལ་ཁབ་ཀྱི་ཤེས་རིག་བློན་ཆེན་མཆོག་ནས་༧གོང་ས་མཆོག་གི་དགོངས་བཞེད་ལྟར་ཆོས་ལུགས་ལ་མ་བརྟེན་པའི་བཟང་སྤྱོད་སྐོར་གྱི་བསླབ་གཞི་(See learning)ལག་བསྟར་གནང་རྒྱུ་ཞལ་བཞེས་གནང་ཡོད་འདུག
རུ་སོག་སྐུ་ཚབ་དོན་གཅོད་ཏེ་ལོ་རིན་པོ་ཆེས་ཁྰལ་མུག་སྤྱི་མཐུན་རྒྱལ་ཁབ་ཀྱི་ཤེས་རིག་བློན་ཆེན་སྐུ་ཞབས་ཨེར་ཌིན་བྷི་ནོབ་ ( Erdne Brinove )མཆོག་དང་མཇལ་འཕྲད་གནང་སྟེ། ༧གོང་ས་རྒྱལ་བ་རིན་པོ་ཆེ་མཆོག་གི་དགོངས་བཞེད་བཞིན་ཨེ་མོ་རི་གཙུག་ལག་སློབ་གཉེར་ཁང་གིས་བསྒྲིགས་པའི་སྤྱི་ཚོགས་དང་ཚོར་ཤེས། བཟང་སྤྱོད་སྐོར་གྱི་བསླབ་གཞི་( see learning )ངོ་སྤྲོད་གནང་ཡོད་པ་དང་། ཁྰལ་མུག་ཤེས་རིག་བློན་ཆེན་སྐུ་ཞབས་ཨེར་ཌིན་བྷི་ནོབ་མཆོག་ནས་ལག་བསྟར་ཞལ་བཞེས་གནང་ཡོད་འདུག་ལ། བསླབ་གཞི་དེ་ཇི་ལྟར་ལག་བསྟར་གནང་མིན་ཐད་ཆེད་མཁས་མི་སྣ་དང་། དགེ་རྒན་རྣམས་ལ་མཉམ་རུབ་ཀྱི་ཚོགས་འདུ་བསྐོང་འཆར་ཡོད་འདུག
༸གོང་ས་མཆོག་གི་སེམས་ཀྱི་སློབ་གསོའི་དགོངས་བཞེད་ཀྱི་ཆ་ཤས་སུ་གྱུར་བའི་སྤྱི་ཚོགས་དང་ཚོར་ཤེས། བཟང་སྤྱོད་བཅས་ཀྱི་ཤེས་ཡོན་བསླབ་གཞི་དེ་ད་ལྟའི་ཆར་རྒྱལ་ཁབ་མང་པོའི་ནང་ལག་བསྟར་བྱེད་མུས་ཡིན་པ་ལྟར། ད་ཐེངས་རུ་སོག་ཏུ་བསླབ་གཞི་དེ་ལག་བསྟར་གནང་ཐུབ་ཚེ། སྐུ་ཚབ་དོན་གཅོད་ཏེ་ལོ་རིན་པོ་ཆེ་མཆོག་ནས་རོགས་འདེགས་གནང་དང་། ཟབ་སྦྱོང་དང་། བགྲོ་གླེང་སོགས་གོ་སྒྲིག་ཞུ་འཆར་ཡོད་འདུག
དེ་འབྲེལ་གནས་ཚུལ་ཐད་སྐུ་ཚབ་དོན་གཅོད་ཏེ་ལོ་རིན་པོ་མཆོག་གིས། ད་ལྟ་ཨུ་རུ་སུའི་སྐད་ཡིག་ཏུ་ཕབ་སྒྲུར་བྱེད་མུས་ཡིན་པའི་བསླབ་གཞི་དེ་ཆེས་མཐའ་མའི་ཕྱོགས་སྒྲིག་གི་རིམ་པར་ཐོན་ཡོད་པ་དང་། གང་མགྱོགས་པར་འགྲེམས་བྱས་ནས་ཨུ་རུ་སུ་རྒྱལ་ཡོངས་ལ་ངོ་སྤྲོད་གནང་རྒྱུ་ཡིན་སྐོར་གསུངས་འདུག
ཆོས་ལུགས་ལ་མ་བརྟེན་པར་འགྲོ་བ་མི་ཚང་མ་གཅིག་འགྱུར་གྱི་འདུ་ཤེས་བཟུང་བའི་བསླབ་གཞི་དེ་ནི། ༧གོང་ས་སྐྱབས་མགོན་ཆེན་པོ་མཆོག་གིས་འགྲོ་བ་མིའི་རིགས་ཀྱི་སེམས་ཁམས་སློབ་གསོའི་ཆ་ཤས་སུ་གཏོགས་པ་དང་། དེ་ནི་ང་ཚོའི་སེམས་ཁམས་གསོ་བྱེད་ཀྱི་མན་ངག་དང་། བྱམས་བརྩེ་དང་གཞན་ཕན་གྱི་བསམ་པ་གཞི་ལ་བཞག་ནས་འཇིག་རྟེན་ཡུན་གནས་ཡོང་བའི་ཐབས་ལམ་ཞིག་ཡིན་པ་གསུངས་ཡོད་པ་རེད།
ཨུ་རུ་སུའི་སྐད་ཡིག་ནང་ཕབ་སྒྱུར་བྱས་པའི་སྤྱི་ཚོགས་དང་། སེམས་མྱོང་། བཟང་སྤྱོད་བཅས་ཀྱི་ཤེས་ཡོན་བསླབ་གཞི་དེ། རུ་སོག་སྐུ་ཚབ་དོན་ཁང་གིས་ལྟ་ཞིབ་གནང་སྟེ། མོ་སི་ཁོ་ནང་རྟེན་གཞི་བྱས་པའི་བོད་སྐྱོབ་དགེ་རྩ་ཚོགས་པས་ (Save Tibet Foundation) ཕབ་སྒྱུར་བྱེད་མུས་ཡིན་རེད།
དཔལ་ལྡན།


text:
༢༠༡༡ ཟླ་ ༡ ཚེས་ ༤ རེས་གཟའ་མིག་དམར།
༅༅། །འདི་གར་ཐེ་ཝན་སྐུ་ཚབ་དོན་ཁང་ནས་བཏང་གནས་ནང་འཁོད་དོན། ཕྱི་ལོ་ ༢༠༡༠ ཟླ་ ༡༢ ཚེས་ ༣༡ ཉིན་ཐེ་ཝན་བོད་གཞུང་སྐུ་ཚབ་དོན་ཁང་གི་ལམ་སྟོན་འོག་ཐེག་གསུམ་ཆོས་གླིང་ཆོས་ཚོགས་དང། ལོང་ཤན་དགོན་པ།(Longshan Temple) ཕ་ཤན་དགོན་པ། (Fa-Shan) བཅས་ཀྱིས་གོ་སྒྲིག་ཐོག་འཛམ་གླིང་ཞི་བདེ་དང་ཆོས་ལུགས་མཐུན་སྒྲིལ་ཆེད་སྨོན་ལམ་ཚོགས་ཡོད། དེ་ཡང་སྨོན་ལམ་ཚུགས་སྐབས་ཐེ་ཝན་དུ་རྟེན་གཞི་བྱས་པའི་ཐེ་ཝན་དང་བོད་པའི་དགོན་སྡེ་དང་སློབ་གཉེར་ཁང་སོགས་ཀྱི་གྲྭ་བཙུན་དང། ནང་ཆོས་ཉམས་ལེན་བྱེད་མཁན་མང་ཚོགས་བཅས་ཁྱོན་མི་གྲངས་ ༦༠༠ བརྒལ་བ་འདུ་འཛོམས་ཐོག་བོད་གཞུང་ཐེ་ཝན་སྐུ་ཚབ་དོན་གཅོད་ཟླ་བ་ཚེ་རིང་ལགས་ཀྱིས་འཛམ་གླིང་ནང་གི་ཆོས་ལུགས་ཕན་ཚུན་མཐུན་སྒྲིལ་གལ་ཆེན་པོ་ཡིན་སྐོར་དང་།
༸གོང་ས་༸སྐྱབས་མགོན་ཆེན་པོ་མཆོག་གིས་འཛམ་གླིང་གི་ཆོས་ལུགས་ཕན་ཚུན་མཐུན་སྒྲིལ་གོང་འཕེལ་གཏོང་རྒྱུའི་མཛད་ཁུར་སྐོར་ལ་གསུང་བཤད་གནང་ཡོད། དེ་བཞིན་མཁན་པོ་ཚེ་རྣམ་དང་ཐེ་ཝན་གྱི་གནད་ཡོད་དགེ་འདུན་པ་རྣམས་ཀྱིས་ཐེ་ཝན་ནང་གི་ནང་ཆོས་ཉམས༌ལེན་པ་ནང་ཁུལ་མཐུན་ལམ་གནང་རྒྱུ་ཙམ་མ་ཟད། ཆོས་ལུགས་མཐུན་སྒྲིལ་ཆེད་ཕྱག་ལས་མཉམ་རུབ་གནང་རྒྱུ་གལ་ཆེ་ཡིན་སྐོར་གསུང་བཤད་གནང་ཡོད་པ་བཅས།།


text:
༄༅། ། བོད་མིའི་སྒྲིག་འཛུགས་ནས་འདི་ལོ་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་རྒྱུ་ཡིན་པ་དང་སྟབས་བསྟུན། བོད་ཀྱི་གཞོན་ནུ་ལྷན་ཚོགས་ནས་བོད་པའི་གཞོན་སྐྱེས་རྣམས་ཀྱི་འཕྲོད་བསྟེན་དང་ནང་ཁུལ་གྱི་འབྲེལ་ལམ་སོགས་ཀྱི་ཆེད། ཕྱི་ལོ་ ༢༠༡༨ ཟླ་ ༦ ཚེས་ ༡ ཉིན་རྡ་སྟེང་བོད་ཁྱིམ་སློབ་གྲྭའི་རྩེད་ཐང་དུ་ཕྱི་ཟླ་ ༦ པའི་ཚེས་ ༡ ནས་ ༡༠ བར་ཉིན་བཅུའི་རིང་གི་བོད་ཀྱི་རྒྱལ་ཡོངས་རྐང་རྩེད་སྤོ་ལོའི་འགྲན་བསྡུར་ཆེན་མོ་ཞིག་དབུ་འཛུགས་གནང་སོང་།
དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩ པའི་ཐོག་སྐུ་མགྲོན་གཙོ་བོར་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་དང་། དམིགས་བསལ་སྐུ་མགྲོན་དུ་རྡ་སའི་ཧིན་བོད་མཛའ་འབྲེལ་ཚོགས་པའི་ཚོགས་གཙོ་སྐུ་ཞབས་ཨ་ཇེ་སིང་མོན་ཀོ་ཊི་ཡ་ (Ajay Singh Mankotia) ལགས། དབུས་གཞོན་ནུ་ལྷན་ཚོགས་ཀྱི་ཚོགས་གཙོ་དང་རྒྱུན་ལས་རྣམ་པ། གཞན་ཡང་ཚོགས་པ་ཁག་གི་ལས་སྣེ་རྣམ་པ། ས་གནས་ཁག་བཅུ་དྲུག་ནས་ཕེབས་པའི་རྩེད་འགྲན་པ་རྣམ་པ། དེ་བཞིན་ས་གནས་མི་མང་བཅས་ཚང་འཛོམས་ཀྱིས་རྩེད་འགྲན་དབུ་འབྱེད་ཀྱི་མཛད་སྒོ་ཞིག་ཚོགས་གནང་སོང་།
སྐབས་དེར་མཛད་སྒོའི་སྐུ་མགྲོན་གཙོ་བོ་དཔལ་ལྡན་ཚོགས་གཞོན་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་འཚམས་འདྲི་དང་སྦྲགས་གསུང་དོན། བར་ལམ་ནས་བཙན་བྱོལ་སྤྱི་ཚོགས་ནང་སྒྲིག་འཛུགས་འདྲ་མིན་གྱིས་ ལས་དོན་སྣ་ཚོགས་གོ་སྒྲིག་གནང་གི་ཡོད། དཔེར་ན་ང་རང་ཚོའི་གནས་ཚང་བོད་དོན་རྒྱབ་སྐྱོར་བ་རེད། དེ་བཞིན་སྤྱི་ཚོགས་ནང་འགན་འཁྱེར་མཁན། བོད་པའི་རྩ་དོན་དེ་རྒྱལ་སྤྱིའི་ནང་སླེབས་ཐུབ་ན་བསམ་པའི་ཐུགས་རེ་ཡོད་མཁན་ཚོས་གོ་སྒྲིག་ཞུས་པའི་ལས་དོན་མང་པོའི་ནང་ང་རང་བཅར་རྒྱུའི་གོ་སྐབས་བྱུང་། ལྷག་པར་དུ་ད་ལྟ་གོང་དུ་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཙོའི་གཏམ་བཤད་སྐབས་ཞུས་པ་གཞིར་བཟུར་། ད་ལོ་བོད་མིའི་སྒྲིག་འཛུགས་ནས་རྒྱ་གར་གཙོས་རྒྱལ་སྤྱིའི་གཞུང་མང་གཉིས་ལ་བཀའ་དྲིན་རྗེས་དྲན་དང་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་རྒྱུ་ཆགས་བསྡད་ཡོད། དེ་འདྲ་ཡིན་ཙང་བོད་མིའི་སྒྲིག་འཛུགས་ངོས་ནས་ཐུགས་རྗེ་ཆེ་ཞུའི་ལས་འཆར་སྣ་མང་བང་བསྒྲིགས་ནས་གནང་བཞིན་ཡོད་པ་དང་། དེ་བཞིན་བོད་མིའི་སྒྲིག་འཛུགས་ཀྱི་ཁྱབ་ཁོངས་སུ་ཡོད་པའི་ས་གནས་སོ་སོའི་ལས་ཁུངས་ཀྱིས་སོ་སོའི་ས་གནས་ལ་དཔག་པའི་རྒྱ་གར་ལ་ཐུགས་རྗེ་ཆེ་ཞུའི་ལས་རིམ་གོ་སྒྲིག་ཞུ་ཡི་ཡོད།
བོད་ཀྱི་གཞོན་ནུ་ལྷན་ཚོགས་ཀྱིས་འགན་འཁྱེར་ནས་ཕྱར་གྲུ་མཉམ་འདེགས་གནང་རྒྱུའི་ཆེད། ཚོགས་པའི་འགན་འཛིན་ལྷན་ཚོགས་ཀྱིས་གྲོས་ཆོད་ཀྱི་དགོངས་དོན་གཞིར་བཟུར་ཕྱག་བསྟར་གནང་སྟེ། དེ་རིང་འདིར་རྐང་རྩེད་སྤོ་ལོའི་འགྲན་བསྡུར་དེ་ཡང་རྒྱ་གར་གཞུང་མང་གཉིས་དང་། བྱེ་བྲག་ཏུ་ཧི་མཱ་ཅལ་མངའ་གཞུང་དང་མི་མང། བོད་མིའི་སྒྲིག་འཛུགས་ཀྱི་བསྟི་གནས་ཆགས་སའི་བཞུགས་སྒར་རྡ་སའི་རྫོང་དང་མི་མང་ཡོངས་རྫོགས་ལ་ཐུགས་རྗེ་ཆེ་ཞུའི་ངོ་བོའི་ཐོག་ནས་བོད་ཀྱི་རྒྱལ་ཡོངས་རྐང་རྩེད་སྤོ་ལོའི་འགྲན་བསྡུར་འདི་ལྟ་བུ་ཞིག་གོ་སྒྲིག་ཞུས་ཐུབ་པར། ངས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ནས་ལེགས་སོའི་བསྔགས་བརྗོད་ཞུ་རྒྱུ་ཡིན།
རྩ་བའི་དེ་རིང་འདིར་བོད་ཀྱི་གཞོན་ནུ་ལྷན་ཚོགས་ནས་བོད་རྒྱལ་ཡོངས་རྐང་རྩེད་སྤོ་ལོའི་འགྲན་བསྡུར་ཐེངས་དང་པོ་གོ་སྒྲིག་གནང་བ་དང་། དེ་ནི་ནམ་རྒྱུན་རྩེད་འགྲན་རིམ་པ་མང་པོ་གོ་སྒྲིག་གནང་བའི་ནང་ནས་གཅིག་ཆགས་ཀྱི་ཡོད་རེད། གཞི་རྩའི་བོད་ཀྱི་ལོ་རྒྱུས་ནང་བལྟས་པ་ཡིན་ན། བོད་ནང་རྐང་རྩེད་སྤོ་ལོའི་རུ་ཁག་བྱུང་ཡོད་པ་དང་། ང་ཚོ་བཙན་བྱོལ་ནང་སླེབས་རྗེས་ཡར་རྒྱས་ཆེན་པོ་བྱུང་ཡོད། སྔོན་མ་རང་དབང་ལུང་པའི་ནང་ཡོད་པའི་རྐང་རྩེད་སྤོ་ལོའི་འགྲན་བསྡུར་དང་། ད་ལྟ་བཙན་བྱོལ་ནང་ཡོད་པའི་སྐབས་སུ་རྐང་རྩེད་སྤོ་ལོའི་འགྲན་བསྡུར་གཉིས་སྤྱིའི་ཆ་ནས་རྐང་རྩེད་སྤོ་ལོའི་འགྲན་བསྡུར་གཅིག་པ་རེད་ཀྱང་། ངོ་བོ་དང་རྣམ་པའི་ཐོག་ནས་བཙན་བྱོལ་ནང་མི་ལོ་ ༦༠ འཁོར་ལ་ཉེ་བའི་གནས་སྐབས་དེའི་ནང་སྡིངས་ཆ་ཐོབ་ཐབས་དང་། བོད་ཀྱི་ངོ་བོ་མཚོན་སྟངས། དེ་བཞིན་འཛམ་གླིང་རྒྱལ་ཁབ་གཞན་གྱི་ནང་སྡིངས་ཆ་ཐོབ་ཐབས། རྒྱབ་སྐྱོར་ཐོབ་ཐབས་ཀྱི་རྣམ་པ་མི་འདྲ་བ་ཞིག་ཆགས་ཡོད།
རྣམ་པ་ཚོས་དགོངས་པ་མངའ་གསལ་བཞིན་ད་ལྟ་ཨིན་ཇིའི་རྒྱལ་ས་ལོན་ཌོན་དུ་ འཛམ་གླིང་རྐང་རྩེད་སྤོ་ལོའི་རྩེད་འགྲན་ (CONIFA World Football Cup 2018) རྩེ་བཞིན་ཡོད་པ་དང་། དེའི་ནང་གཉའ་གནོན་དང་བཙན་གནོན་འོག་ཡོད་པའི་འཛམ་གླིང་གི་རྒྱལ་ཁབ་ཁག་དང་། ཆེད་རང་བཙན་ཡིན་པའི་རྒྱལ་ཁབ་ཚོས་མཉམ་ཞུགས་གནང་གི་ཡོད་པ་དེར་བོད་པའི་རུ་ཁག་ཀྱང་མཉམ་ཞུགས་གནང་ཐུབ་པ་དེ་བོད་པའི་ལོ་རྒྱུས་ཀྱི་རང་བཞིན་ཞིག་དང་། རྐང་རྩེད་སྤོ་ལོའི་འགྲན་བསྡུར་ལམ་གྱི་སྡིངས་ཆ་ཆེན་པོ་ཞིག་ཡིན་པར་ངོས་འཛིན་བྱེད་ཀྱི་ཡོད། དེ་བཞིན་འདིར་རྒྱ་གར་ནང་བོད་མིའི་སྒྲིག་འཛུགས་ཀྱི་བསྟི་གནས་ཆགས་ས་རྡ་སར་བོད་ཀྱི་གཞོན་ནུ་ལྷན་ཚོགས་ཀྱིས་གོ་སྒྲིག་ཞུས་པ་དེ་ཡང་རྩེད་མོ་ཞིག་དང་། འགྲན་བསྡུར་ཙམ་མ་ཡིན་པར་ང་ཚོའི་གནས་བབ་ཐོག་ནས་ལོ་རྒྱུས་རང་བཞིན་ལྡན་པ་ཞིག་རེད།
རྩ་བའི་ང་ཚོ་ཐང་སྟེང་ལ་མར་འདོན་ནས་སྒྱུ་སྩལ་དང་ལུས་སྦྱོང་གི་ཐོག་ནས་རྩེད་མོ་རྩེ་རྒྱུ་ཞིག་ཆགས་ཡོད་པ་དང་། ད་ལྟ་གོང་དུ་གཞོན་ནུ་ལྷན་ཚོགས་ཀྱི་ཚོགས་གཙོ་དང་དམིགས་བསལ་སྐུ་མགྲོན་རྣམ་གཉིས་ཀྱིས་གསུངས་པ་ནང་བཞིན་ང་ཚོ་དེ་རིང་ནང་ཁུལ་གྱི་འགྲན་བསྡུར་རེད། དེ་ལ་ས་ཐག་རིང་པོ་ནས་ཕེབས་ཏེ་འདིར་མཉམ་དུ་འཛོམས་ནས་མཇལ་འཕྲད་ཅིག་ཀྱང་ཡོང་གི་ཡོད། ཡིན་ནའང་ང་ཚོ་སྔིངས་ཆ་གཞན་དག་ཅིག་ལ་སླེབས་པའི་སྐབས་སུ་བོད་མི་རིགས་ཀྱི་ངོ་བོ་དང་། བོད་ཟེར་བ་དེ་རྒྱལ་ཁབ་གཅིག་ཡིན་པ། མི་རིགས་ཡོད་པ་དེ་རྒྱ་ནག་གཞུང་གིས་རྩ་བརླག་དང་རྩ་མེད་བཟོ་བཞིན་ཡོད་ཀྱང་། ང་ཚོས་ཆུ་བོ་རྒྱུན་ལྡན་བཞིན་སྲ་ཐག་ཐག་གནས་ཐུབ་ཡོད་པ། ང་ཚོའི་འཐབ་རྩོད་མུ་མཐུད་སྙུག་བསྲིངས་ནས་འཛམ་གླིང་དེའི་སྟེང་མ་ཡལ་བ་བྱེད་བཞིན་པའི་རྣམ་པ་དེ་རྣམས་ཕྱིར་སྟོན་དགོས་པ་གལ་ཆེན་པོ་མཐོང་།
རྐང་རྩེད་སྤོ་ལོ་དེ་འགྲན་བསྡུར་གྱི་ངོ་བོ་ཞིག་ཡིན་ཡང་། རྩེད་འགྲན་དེའི་ལོ་རྒྱུས་རྒྱབ་ལྗོངས་ཡོད་པ་རྣམས་ཤེས་དགོས་རྒྱུ་གལ་ཆེན་པོ་རེད། ལོ་རྒྱུས་ཐོག་ནས་བོད་ནང་རྐང་རྩེད་སྤོ་ལོ་དེ་ཨིན་ཇི་བརྒྱུད་ནས་དར་ཡོང་བ་ཞིག་རེད། དེ་བཞིན་རྩེད་འགྲན་དེ་ག་དུས་བྱུང་བ་དང་། ག་བར་བྱུང་བ། ག་རེ་བྱས་ནས་བྱུང་བ་རྣམས་རྩེད་འགྲན་པ་རྣམས་ཀྱིས་མཁྱེན་ཐུབ་པ་བྱེད་དགོས་རྒྱུ་ཤིན་ཏུ་ནས་གལ་ཆེན་པོ་རེད། ཕྱི་ལོ་ ༡༨༨༣ ཟླ་ ༡༢ ཚེས་ ༡༩ ཉིན་ཨིན་ཇིའི་ལོན་ཌོན་གྲོང་ཁྱེར་ཞིག་ལ་ཐོག་མར་དར་བ་དང་། དེ་ཡང་གྲལ་རིམ་མི་སྣ་ཚོའི་སེམས་པ་གུ་ཡངས་ཆེད་འགོ་འཛུགས་ཡོད། རིམ་པས་དེང་སང་འཛམ་གླིང་རྒྱལ་ཁབ་ཁག་ ༢༠༠ ལྷག་དང་། རྩེད་འགྲན་ལོངས་སུ་སྤྱོད་མཁན་མི་གྲངས་ས་ཡ་ ༢༥༠ ཙམ་ཡོད།
དེ་བཞིན་ (World Olympic) རྒྱལ་སྤྱིའི་རྩེད་འགྲན་ཆེན་མོའི་འགྲན་བསྡུར་ནང་ཐོག་མར་ ༡༩༠༠ ལོར་སྐྱེས་པའི་རྐང་རྩེད་སྤོ་ལོའི་འགྲན་བསྡུར་དེ་མཉམ་ཞུགས་གནང་ཡོད་པ་དང་། དེ་ནས་ ༡༩༩༦ ལོར་གཞི་ནས་བུད་མེད་ཚོའི་རྐང་རྩེད་སྤོ་ལོའི་འགྲན་བསྡུར་ཀྱང་མཉམ་ཞུགས་བྱེད་འགོ་བཙུགས་ཡོད། རྩེད་མོ་དང་འགྲན་བསྡུར་ཙམ་མ་ཡིན་པར་དེའི་ལོ་རྒྱུས་ཤེས་པའི་ཐོག་ནས་མཉམ་ཞུགས་བྱེད་པ་ཡིན་ན་ཡག་པོ་ཡོད།
ང་ཚོ་བཙན་བྱོལ་ནང་ཆ་བཞག་པ་ཡིན་ན། བོད་མིའི་བླ་ན་མེད་པའི་དབུ་འཁྲིད་སྤྱི་ནོར་ ༸གོང་ས་༸སྐྱབས་མགོན་ཆེན་པོ་མཆོག་གི་སྐུའི་མ་ཡུམ་ཆེན་མོའི་དྲན་རྟེན་ཆེད། རྒྱལ་ཡུམ་ཆེན་མོ་དྲན་རྟེན་རྐང་རྩེད་སྤོ་ལོའི་འགྲན་བསྡུར་ཐོག་མར་རྡ་སར་འགོ་བཙུགས་གནང་བ་དང་། བར་ལམ་ནས་རྒྱ་གར་ས་ཁུལ་སྣ་ཚོགས་ནང་རྩེད་འགྲན་གནང་བཞིན་ཡོད། ཕལ་ཆེར་རྒྱལ་ཡུམ་ཆེན་མོའི་རྐང་རྩེད་སྤོ་ལོའི་འགྲན་བསྡུར་ཐོག་མར་དབུ་འཛུགས་སྐབས་བོད་ཀྱི་གཞོན་ནུ་ལྷན་ཚོགས་ཀྱང་རྩེད་འགྲན་གྱི་ཚོགས་ཆུང་ནང་མཉམ་ཞུགས་ཡོད་པ་གོ་ཐོས་བྱུང་། དེ་བཞིན་དེ་རིང་བོད་ཀྱི་རྒྱལ་ཡོངས་རྐང་རྩེད་སྤོ་ལོའི་འགྲན་བསྡུར་འགོ་བཙུགས་ཐུབ་པ་དེ་གཙོ་བོ་ ༸གོང་ས་མཆོག་གི་ཐུགས་རྗེའི་བཀའ་དྲིན་དང་། ཡང་སྒོས་རྩེད་འགྲན་དངོས་སུ་འགོ་བཙུགས་གནང་མཁན་བོད་ཀྱི་གཞོན་ནུ་ལྷན་ཚོགས་ཀྱི་ངོས་ནས་དཀའ་ལས་བརྒྱབ་པའི་འབྲས་བུ་རེད་ཅེས་ཞུ་འདོད་བྱུང་།
དེ་བཞིན་ང་རང་བོད་རིགས་དང་བོད་རིགས་མ་ཡིན་པའི་སྐུ་སྐྱེས་མའི་རྐང་རྩེད་སྤོ་ལོའི་འགྲན་བསྡུར་ཞིག་དང་། ཧི་མཱ་ཅལ་མངའ་སྡེའི་གསར་འགྱུར་བརྒྱུད་ལམ་ཞིག་གིས་རྡ་ས་ཉེན་རྟོག་ཐང་ཆེན་དུ་གོ་སྒྲིག་གནང་བའི་རྐང་རྩེད་སྤོ་ལོའི་འགྲན་བསྡུར་བཅས་གཉིས་ལ་དམིགས་བསལ་སྐུ་མགྲོན་དུ་བཅར་རྒྱུ་བྱུང་། སྐབས་དེ་དུས་ཀྱང་བཀའ་མོལ་ཞུ་རྒྱུ་བྱུང་།
དེ་རིང་རྐང་རྩེད་སྤོ་ལོའི་འགྲན་བསྡུར་ནང་ཡོད་མཁན་རྩེད་འགྲན་པ་ཡོངས་ཀྱིས་འཛམ་གླིང་ནང་གི་སྙན་གྲགས་ཅན་གྱི་རྩེད་འགྲན་པ་ཚོའི་མིང་ཤེས་ཀྱི་ཡོད་པར་ཡིད་ཆེས་ཡོད། རྒྱལ་སྤྱིའི་རྐང་རྩེད་སྤོ་ལོའི་འགྲན་བསྡུར་སླེབས་ལ་ཉེ་བ་སོང་ཙང་། འཛམ་གླིང་རྐང་རྩེད་སྤོ་ལོ་རྩེད་མཁན་གྲགས་ཅན་ (Pele,Maradona, Ronaldo) ལྟ་བུ་ཡོང་མ་ཐུབ་རུང། རྒྱ་གར་ནང་གི་བོད་ཀྱི་རྩ་དོན་ཐོག་བློ་ཉེ་པོ་ཡོད་མཁན་རྐང་རྩེད་སྤོ་ལོ་རྩེད་མཁན་གྲགས་ཅན་ (Bhaichung Bhutia) ལྟ་བུ། བོད་པའི་སྤྱི་ཚོགས་ནས་མ་འོངས་པར་རྒྱལ་སྤྱིའི་རྐང་རྩེད་སྤོ་ལོའི་འགྲན་བསྡུར་ནང་བོད་པ་རང་གི་མིང་ཐོག་ནས་རྐང་རྩེད་སྤོ་ལོ་གྲགས་ཅན་ཆགས་ཐུབ་པའི་འབད་བརྩོན་བྱེད་ན་ཡག་པོ་ཡོད་པ་སོགས་ཀྱི་གསུང་བཤད་གནང་གྲུབ་མཚམས་དེ་རིང་གི་རྩེད་འགྲན་དབུ་འཛུགས་ཀྱི་གསལ་བསྒྲགས་གནང་སོང་།
ཕྱོགས་མཚུངས་དབུ་འབྱེད་མཛད་སྒོའི་ཐོག་དམིགས་བསལ་སྐུ་མགྲོན་དང་། གཞོན་ནུ་ལྷན་ཚོགས་ཀྱི་ཚོགས་གཙོས་ཀྱང་གསུང་བཤད་གནང་ཡོད་པ་བཅས་ཀྱི་གནས་ཚུལ་དུ། །


text:
ཕྱི་ལོ་༢༠༡༢ ཕྱི་ཟླ༡༡ ཚེས་ ༤ ཉིན། བོད་ནང་གི་སྔ་དྲོ་ཆུ་ཚོད་ ༡༠ ། ༣༠ སྟེང་། མདོ་སྨད་རེབ་གོང་ཆུ་མ་སྡེ་བརྒྱད་ཚོ་དགུའི་གྲས་ཀླུ་གཤོང་སྡེ་བ་ནས་ཡིན་པ་རྒྱལ་གཅེས་དཔའ་བོ་རྡོ་རྗེ་ལྷུན་འགྲུབ་ལགས་ཀྱིས། རྨ་ལྷོ་བོད་རིགས་རང་སྐྱོང་ཁུལ་གྱི་ལྟེ་གནས་རོང་བོ་རྒྱལ་ཐང་གི་གྲོང་ཁྱེར་ལ་ལམ་ཆེན་འགག་མདོ་ཁ་ཤས་ཡོད་པ་ལས། ནུབ་ཁུལ་བྱ་ཁྱུང་ལམ་ཁུལ་གྱི་སུམ་མདོར། རང་ལུས་མེར་བསྲེགས་ཀྱིས་རྒྱ་གཞུང་གི་ནོར་འཁྲུལ་ཅན་གྱི་སྲིད་བྱུས་ལ་ངོ་རྒོལ་བྱས་ཏེ། རེབ་གོང་རོང་བོའི་ས་དཀྱིལ་འགྲོན་ཁང་གི་སྲང་ལམ་ནས་མེ་སྦར་ཏེ་སྐད་ཤུགས་ཆེན་པོས་ཀི་སྒྲ་དང་བཅས་”བོད་ལ་རང་དབང་དགོས། ༸རྒྱལ་བ་བསྟན་འཛིན་རྒྱ་མཚོ་བོད་ལ་ཕེབས་དགོས། ད་ངའི་རེ་བ་འགྲུབ་སོང་།” ཞེས་སྐད་འབོད་བྱེད་བཞིན་རོང་བོ་གྲྭ་ཚང་སྡེབ་ཚོང་ཁང་གི་སྒོ་འགྲམ་བརྒྱུད་ཁ་པར་ཀུང་ཟི་དང་པོ་ཡོད་སའི་(china mobile) བར་དུ་གོམ་བགྲོད་བྱས་ཤིང་། སྐར་མ་གསུམ་ཙམ་གྱི་རྗེས་སུ་ས་ལ་འགྱེལ་བ་དང་། དེ་གར་རྒྱ་མི་དང་ཁ་ཆེ། བོད་པ་མང་པོས་དབྱར་རྩྭ་དགུན་འབུ་ཚོང་ལས་ཉོ་སྒྲུབ་བྱེད་སར་ཁེལ་ཡོད་ནའང་། མི་མང་པོས་མེ་མ་བསད་པར་ཡུན་ཙམ་བཞག་ནས་ཉལ་ཆས་ཤིག་གི་ནང་བཏུམས་ཏེ། སྐུ་ཕུང་རྒྱ་གཞུང་གི་ལག་ཏུ་ཤོར་མ་བཅུག་པར་དུས་ཡུན་ཐུང་ངུའི་ནང་། རེབ་གོང་རོང་པོ་དགོན་ཆེན་གྱིས་གཙོས་དགོན་པ་ཁག་གི་དགེ་འདུན་པ་རྣམས་དང་། ཐག་ཉེ་རིང་གི་མང་ཚོགས་མང་པོ་ག་ས་གང་ནས་མཉམ་འཛོམས་བྱུང་སྟེ། སྐུ་ཕུང་རོང་བོ་བདེ་ཆེན་ཆོས་འཁོེར་གླིང་གི་སྒྲོལ་མ་ཐང་ཆེན་དུ་གདན་ཞུས་ཀྱིས་རྒྱལ་ཡུམ་རྗེ་བཙུན་སྒྲོལ་མའི་སྐུ་དྲུང་དུ། རྒྱལ་བ་རིན་པོ་ཆེའི་སྐུ་པར་མཐོང་གྲོལ་རིན་པོ་ཆེ་བཤམས་པའི་མདུན་ལ་གདན་ཞུས་ཀྱིས་ཚང་མས་གུས་བརྩིའི་ཁ་བཏགས་འཐེན་པ་དང་། སྨོན་ལམ་གསུང་འདོན་གནང་ཞིང་། རྒྱུན་རིང་བསྡད་ན་རྒྱ་གཞུང་ཉེན་རྟོག་པ་ཡོང་ཉེན་ཆེ་བས། རྨ་ལྷོ་མི་རིགས་དགེ་ཐོན་སློབ་གྲྭའི་ནང་བརྒྱུད་དེ། རྒྱ་ཆེའི་སེར་སྐྱ་མང་ཚོགས་སྟོང་ཕྲག་མང་པོས་ཁོང་གི་སྐུ་ཕུང་རེབ་གོང་རོང་པོ་དགོན་པའི་རྒྱབ་རིའི་མདུན་པང་གི་གདོང་རྒྱལ་ལ་ཁ་ཟེར་བ་དེར་གདན་ཞུས་སྐབས། ཁོང་གི་སྡེ་བ་གཅིག་པ་དང་ཨ་ཕ་སོགས་དེ་གར་དངོས་སུ་ཡོང་བས། གཞི་ནས་དཔའ་བོ་ཁོང་གྲོང་སྡེ་གང་གི་ཡིན་པ་སོགས་ཀྱི་ངོ་འཕྲོད་བྱུང་སྟེ། བོད་ནང་གི་ཆུ་ཚོད་ ༢ །༣༠ སྟེང་དགེ་འདུན་པའི་སྨོན་ལམ་ཆོ་ག་གསུང་འདོན་དང་། མང་ཚོགས་ཀྱིས་མ་ཎི་འདོན་དབྱངས་དང་ཀི་བསྭོ་ལྷ་རྒྱལ་སོགས་ཀྱི་སྐད་འབོད་ལྡིར་བའི་ཁྲོད་ནས་སྐུ་ཕུང་སྦྱིན་བསྲེགས་གནང་འདུག སྐུ་ཕུང་ཞུགས་འབུལ་ཞུ་ཡུལ་དུ་མི་མང་སྟོང་ཕྲག་མང་པོ་འཛོམས་ནས་དཔའ་བོ་ཁོང་ལ་མྱ་ངན་གུས་འདུད་དང་ནང་མིར་གདུང་སེམས་མཉམ་སྐྱེད་ཞུས་ཡོད་འདུག
སྐུ་ཕུང་སྦྱིན་བསྲེགས་བྱེད་སྐབས་ཨ་ཕས་ངས་སྐད་ཆ་བཤད་ཐུབ་ཀྱི་མི་འདུག་ཀྱང་། “ངའི་བུ་འདི་ལྟར་གཞན་དོན་དུ་ཤི་སོང་བ་ཡིན་པས་སྡུག་བསྔལ་བྱེད་ཀྱི་མེད། ཞི་ལིའི(བུའི་མིང་།)་ཡིད་ཚིམ་སོང་ནི་རེད། རེབ་གོང་གི་སེར་སྐྱ་ཡོངས་ཀྱིས་དེ་རིང་རྙོག་དྲ་གཞན་མི་བཟོ་རྒྱུ་ངའི་རེ་བ་ཡིན་” ཞེས་སྐུ་ཕུང་ཞུགས་འབུལ་བྱ་ཡུལ་ནས་མང་ཚོགས་ལ་སེམས་གསོ་བྱས་ཏེ། སེར་སྐྱ་མང་ཚོགས་མིག་ཆུ་ཁྲོམ་ཁྲོམ་བཞུར་ཡོད་འདུག་ལ། དེ་བཞིན། ཆུ་མ་སྡེ་བའི་རྒད་པོ་གསུམ་གྱིས་མང་ཚོགས་ལ་སེམས་གསོ་དང་འབྲེལ་བའི་གཏམ་བཤད་བྱས་ཤིང་། དེ་ཚོས་ཀྱང་ཕ་འབྲུག་ཐར་རྒྱལ་གྱིས་བཤད་པའི་སྐད་ཆའི་ནང་དོན་དེ་བཤད་ཡོད་འདུག་པ་དང་། དེའི་ནང་གི་རྒད་པོ་གཅིག་གིས། “ང་ལོ་བརྒྱད་ཅུར་འབུད་ལ་ཁད་ཡོད། ཚང་མས་ངའི་ཁ་ལེན་རྒྱུ་འདི་རེ་བ་ཡིན་” ཞེས་བཤད་རྗེས། “རྒྱལ་བ་བསྟན་འཛིན་རྒྱ་མཚོ་ཕྱིར་བོད་ལ་མགྱོགས་པོར་ཕེབས་པར་སྨོན”་ཞེས་ཀྱང་བཤད་འདུག།
རྒྱལ་གཅེས་དཔའ་བོ་ཁོང་གི་ཕ་འབྲུག་ཐར་རྒྱལ་གྱིས། ངའི་བུ་དང་བཟའ་ཟླའི་དབར་ལ་རྙོག་དྲ་གཅིག་ཀྱང་མེད་པའི་ཁར་ནང་མི་ལ་དཔལ་འབྱོར་གྱི་དཀའ་ངལ་ཡང་མེད་པར་ཁྱིམ་ཚང་མཐུན་པོ་འགྲིག་པོ་ཡོད་པ་དང་། དེར་མ་ཟད་ཁོང་དུས་རྒྱུན་བོད་མི་རིགས་ཀྱི་ལ་རྒྱ་ཧ་ཅང་ཆེ་བ་དང་༸གོང་ས་༸རྒྱལ་བ་རིན་པོ་ཆེ་ལ་དད་གུས་ཀྱང་ཧ་ཅང་ཡོད་མཁན་ཞིག་ཡིན་པས་ངའི་བུས་བོད་བསྟན་པ་ཆབ་སྲིད་ཀྱི་ཆེད་དུ་རང་སྲོག་བློས་བཏང་བ་ཡིན་པས་ངས་སེམས་ཁུར་དང་མིག་ཆུ་ཙམ་ཡང་བཞུར་གི་མེད་ཅེས་ཁོང་གི་ཨ་ཕའི་ཚབ་བྱས་ཏེ། རྒན་རྒོན་ཞིག་གིས་མི་མང་ལ་གསལ་བཤད་གནང་བ་དང་། སྐུ་ཕུང་སྦྱིན་བསྲེགས་བྱས་རྗེས་མི་དམངས་ཚང་མ་ལ་རྙོག་དྲ་སོགས་མི་བཟོ་བར་བདེ་འཇགས་ངང་རང་རང་གི་ས་གནས་སོ་སོར་ལོག་ཕེབས་རོགས་ཞེས་རེ་ཞུ་འབོད་སྐུལ་གནང་འདུག འདི་ཉིན་གཟའ་ཉི་མར་ཁེལ་བས་སློབ་གྲྭ་ཁག་གི་སློབ་ཕྲུག་དང་སེར་སྐྱ་མང་ཚོགས་སྟོང་ཕྲག་མང་པོ་འཛོམས་ཡོད་འདུག།
རྒྱལ་གཅེས་དཔའ་བོ་ཁོང་གིས་རང་ལུས་མེར་བསྲེགས་ལས་འགུལ་སྤེལ་བའི་རྗེས་ཙམ་ནས་རྒྱ་ནག་གཞུང་གིས་ཉེན་རྟོག་པ་དང་དམག་མིས་སྲང་ལམ་དག་ལ་སྐོར་གཡེང་དང་། དམ་དྲག་བྱེད་འགོ་ཚུགས་པ་དང་། ད་ཐེངས་མང་ཚོགས་ཀྱིས་སྐད་འབོད་བྱེད་སྐབས་དང་། སྐུ་ཕུང་གདན་ཞུ་དང་། ཞུགས་འབུལ་སྐབས་རྒྱ་གཞུང་གིས་མང་ཚོགས་འཛིན་བཟུང་དང་། གཅར་རྡུང་། དྲག་གནོན་སོགས་ཀྱི་གནས་སྟངས་བྱུང་མེད་ནའང་། གནས་ཚུལ་འདིའི་སྐོར་ཕྱིར་བསྒྲགས་མི་ཆོག་ཚུལ་མང་ཚོགས་ནང་ཁྱབ་སྤེལ་ཤུགས་ཆེ་བྱེད་ཀྱི་ཡོད་འདུག
རྒྱལ་གཅེས་དཔའ་བོ་རྡོ་རྗེ་ལྷུན་འགྲུབ་ལགས་ནི། ད་ལྟ་རང་ལོ་ ༢༥ ཡིན་པ་དང་། ལྷ་བྲིས་སྒྱུ་རྩལ་གྱི་ཕྱག་ལས་གནང་མཁན་ཞིག་ཡིན་པ་དང་། ཁོང་གི་ཕ་མིང་ལ་འབྲུག་ཐར་རྒྱལ་ད་ལྟ་ལོ ༥༠ དང་། ཨ་མའི་མིང་ལ་ཤ་བོ་གཡང་མོ་ཟེར་ཞིང་ལོ་ ༤༤ ། རྒྱལ་གཅེས་དཔའ་བོ་ཁོང་གི་བཟའ་ཟླའི་མིང་ལ་གཡང་མོ་མཚོ་ཟེར་ཞིང་ལོ་ ༢༦ ཡིན་འདུག ཁོང་བཟའ་ཟླ་གཉིས་ལ་བུ་དང་བུ་མོ་གཉིས་ཡོད་པ་ལས། རྒན་པ་བུ་ཀུན་བཟང་རྡོ་རྗེ་ལོ་ ༤ དང་། ཆུང་བ་བུ་མོ་ཏིང་འཛིན་སྒྲོལ་མ་ལོ་ ༢ ཡིན་འདུག
དཔའ་བོ་ཁོང་གི་སྐུ་ཕུང་ཞུགས་འབུལ་ཞུ་ཡུལ་གདོང་རྒྱལ་ལ་ཁ་ནི། རེབ་གོང་གི་ལོ་རྒྱུས་ནང་དམིགས་བསལ་ས་ཆ་ཞིག་ཆགས་ཡོད་ལ། དེར་བླ་ཆེན་དག་སྐུ་གཤེགས་པའི་སྐབས་སྐུ་གདུང་ཞུགས་འབུལ་བྱ་ཡུལ་ཞིག་ལས། དུར་ཁྲོད་ཀྱི་མིང་དང་ངོས་འཛིན་ཡོད་པ་ཞིག་མིན་པ་མ་ཟད། སྤྱིར་བཏང་གི་བླ་མ་དང་གྲྭ་པ། ལྷག་པར་དུ་མང་ཚོགས་དཀྱུས་མའི་རིགས་འདས་གྲོངས་སྐབས་སྐུ་ཕུང་ཞུགས་འབུལ་ཞུ་ཡུལ་ཞིག་མིན་པ་རེད། ཡིན་ནའང་། འདི་ལོའི་ཕྱི་ཟླ་ ༣ ཚེས་ ༡༧ ཉིན་རེབ་གོང་ཤ་སྦྲང་ནས་ཡིན་པ་རྒྱལ་གཅེས་དཔའ་བོ་བསོད་ནམས་དར་རྒྱས་ལགས་ཀྱིས་རང་ལུས་མེར་བསྲེགས་ཀྱིས་རྒྱ་གཞུང་ལ་ངོ་རྒོལ་གྱིས་སྐུ་གཤེགས་རྗེས། ཁོང་གི་སྐུ་ཕུང་གདོང་རྒྱལ་ལ་ཁ་ནས་ཞུགས་འབུལ་ཞུས་ཡོད་ལ། དེ་ནི་རེབ་གོང་གི་ལོ་རྒྱུས་ནང་ས་གནས་འདིར་མི་སྐྱ་ཞིག་གི་སྐུ་ཕུང་ཞུགས་འབུལ་ཞུས་པ་ཐོག་མ་དང་། དེ་རིང་རྒྱལ་གཅེས་དཔའ་བོ་རྡོ་རྗེ་ལྷུན་འགྲུབ་ལགས་ཀྱི་སྐུ་ཕུང་ས་གནས་དེར་ཞུགས་འབུལ་ཞུས་པ་ནི་ཐེངས་གཉིས་པ་དེ་ཆགས་ཡོད། འདི་ནི་མང་ཚོགས་ཀྱི་ངོས་ནས་དཔའ་བོ་ཁོང་ཅག་གི་མཛད་རྗེས་ལ་བླ་ན་མེད་པའི་གུས་བརྩི་ཞུས་པའི་རྣམ་པ་ཞིག་ཆགས་ཡོད། ཉེ་སྔོན་ནས་ས་གནས་གཞུང་གི་ལས་ཁུངས་ཁག་ནང་གློག་ཀླད་རིགས་དྲ་རྒྱའི་སྐུད་ལམ་དུ་ཐད་ཀར་མཐུད་སྦྱོར་མི་ཆོག་པ་དང་། དྲ་ལམ་དུ་གང་བྱུང་འཛུལ་ཞུགས་ཐད་དམ་དྲག་བྱེད་བཞིན་ཡོད་ལ། ད་ལྟའི་ཆར་རེབ་གོང་ལ་འབྲེལ་བ་བྱེད་ཁག་ཏུ་སོང་སྟེ། གློག་ཀླད་དྲ་ལམ་ཆ་ཚང་བཀག་ནས་ཕྱི་ལོགས་སུ་འབྲེལ་བ་བྱེད་པར་བཀག་སྡོམ་ཤུགས་ཆེ་བྱེད་ཀྱིན་པའི་གནས་སྟངས་ཆགས་འདུག རྒྱལ་གཅེས་དཔའ་བོ་རྡོ་རྗེ་ལྷུན་འགྲུབ་ལགས་ནི། ཕྱི་ལོ་ ༢༠༠༩ ལོ་ནས་ཕྱི་ལོ་ ༢༠༡༢ ལོའི་ཟླ ༡༡ ཚེས ༠༤ བར་བོད་ནང་རང་ལུས་མེར་བསྲེགས་གནང་མཁན་ ༦༣ དང་། རང་ལུས་མེར་བསྲེགས་ཀྱིས་འདས་གྲོངས་སུ་གྱུར་པ་ ༥༢ ཆགས་ཡོད་པ་རེད།
བོད་ནང་གི་བོད་མི་ཚོས།” ༧གོང་ས་མཆོག་བོད་དུ་ཕེབས་འཇུག་དགོས། བོད་མི་ཚོར་རང་དབང་དགོས་”ཞེས་སོགས་ཀྱི་འབོད་སྒྲ་བསྒྲགས་ཏེ། གཅིག་མཇུག་གཉིས་མཐུད་ཀྱིས་རང་ལུས་མེར་བསྲེགས་ཀྱིས་རྒྱ་གཞུང་ལ་ངོ་རྒོལ་གྱི་ལས་འགུལ་གཞི་རྒྱ་ཆེ་རུ་འགྲོ་བཞིན་ཡོད་པ་དང་། དེའི་རྒྱུ་རྐྱེན་ནི། བོད་མི་ཚོའི་ལུས་སེམས་གཉིས་དང་ཚེ་འདི་ཕྱི་གཉིས་ཀྱི་མགོན་སྐྱབས་༧གོང་ས༸་སྐྱབས་མགོན་ཆེན་པོ་མཆོག བོད་མི་མང་གི་རེ་འདུན་ལྟར་བོད་དུ་ཕེབས་འཇུག་རྒྱུར་བཟང་ཕྱོགས་ཀྱི་འགྱུར་བ་གཏོང་རྒྱུ་དང་མཐའ་ན་མཐུན་ཕྱོགས་ཀྱི་རྣམ་འགྱུར་ཙམ་ཡང་མེད་པ། དེ་ལས་ལྡོག་སྟེ་རྒྱ་ནག་གཞུང་གིས་མཚན་སྨད་དང་ཉེས་འཛུགས་སྣ་ཚོགས་བྱེད་བཞིན་ཡོད། དཔེར་ན། ཟླ་འདིའི་ཚེས་ ༢༤ ཉིན་རྒྱ་ནག་ཕྱི་སྲིད་བློན་ཆེན་གྱི་མགྲིན་ཚབ་པ Hong Lei’s ཟེར་བས་པེ་ཅིང་དུ་གསར་འགོད་ལྷན་ཚོགས་ཤིག་གི་ཐོག་ཏུ། “བོད་ནང་རང་ལུས་མེར་བསྲེགས་ཀྱི་རྒྱུ་རྐྱེན་ཏཱ་ལིའི་ཕྱོགས་ཁག་ལ་ཐུག་ཡོད་པ་དང་། ཕྱོགས་ཁག་དེས་རྒྱལ་ཁབ་ཁ་བྲལ་གྱི་དམིགས་ཡུལ་བཟུང་ནས། བོད་ནང་གི་བོད་མི་ཚོར་རང་ལུས་མེར་བསྲེག་གཏོང་དགོས”ཞེས་སྐུལ་མ་བྱེད་ཀྱི་ཡོད་ཅེས། གཞི་རྩ་དང་དཔང་རྟགས་གང་ཡང་མེད་པར་གཞི་མེད་ཀྱི་སྐྱོན་བརྗོད་བྱས་ཡོད།
ས་གནས་རྒྱ་གཞུང་ཉེན་རྟོག་ལས་ཁུངས་ནས། བོད་མིའི་རང་ལུས་མེར་བསྲེགས་དང་འབྲེལ་ཡོད་མི་སྣ་རྩིས་སྤྲོད་བྱེད་མཁན་བྱུང་ཚེ་རྒྱ་སྒོར་ཁྲི་ ༥ ནས་ ༢༠ བར་གྱི་བྱ་དགའ་སྤྲོད་རྒྱུ་ཡིན་པའི་བརྡ་ཁྱབ་སྤེལ་ཡོད་པ་དང་། བོད་མི་ཚོས་རང་ལུས་མེར་བསྲེགས་བཏང་དང་གཏོང་བཞིན་པའི་རྒྱུ་རྐྱེན་ནི། རྒྱ་ནག་གཞུང་གིས་ཤེས་བཞིན་དུ། དངུལ་སྤྲད་ནས་འགོག་ཐབས་བྱས་དང་བྱེད་བཞིན་པའི་གཡོ་སྒྱུ་དེ་ཡིན་པ། དེང་སྐབས་ཨ་རི་སོགས་སྟོབས་ཆེན་རྒྱལ་ཁབ་ཁག་གི་གསར་འགོད་པ་དང་ཆབ་སྲིད་མི་སྣ་སོགས་ཀྱི་དོ་སྣང་བྱེད་ཡུལ་ཆེ་ཤོས་ཤིག་ཆགས་བཞིན་ཡོད། རྒྱ་ནག་གཞུང་གི་བྱ་སྤྱོད་དེས་བོད་མིའི་དངོས་ཡོད་གནས་སྟངས་གསལ་རྟོགས་མེད་པ་དང་། བོད་མི་རིགས་ཀྱི་སྙིང་སྟོབས་དང་ལ་རྒྱ་ལ་རྒྱུས་མངའ་རྩ་བ་ནས་མེད་པའི་རྟགས་མཚན་གསལ་པོ་ཡིན། ད་དུང་ཡང་རྒྱ་ནག་གཞུང་གིས་འདི་ལྟར་ཞག་འགྱངས་ཉིན་ཕུད་ཀྱིས། འཛམ་གླིང་མི་མང་མགོ་སྐོར་གཏོང་ཆེད་དུ་གཞི་མེད་ཀྱི་སྐྱོན་འཛུགས་དང་། གཡོ་སྒྱུ་ཁོ་ནས་འཛམ་གླིང་མི་མང་མགོ་སྐོར་གཏོང་ཐབས་བྱས་དང་བྱེད་བཞིན་ཡོད།
བོད་ནང་རང་ལུས་མེར་བསྲེགས་ཀྱི་ཆབ་སྲིད་ཀྱི་ལས་འགུལ་སྤེལ་བཞིན་པ་འདིའི་ངོ་བོ་ནི། རྒྱལ་སྤྱིའི་སྟེང་འཚེ་མེད་ཞི་བའི་ལས་འགུལ་ཚད་མཐོ་ཤོས་ཤིག་ཡིན་པར་ངོས་འཛིན་བྱེད་བཞིན་ཡོད་པ་དེ་ལྟར་ཡང་། བོད་མི་རིགས་ལ་མི་འབོར་ཉུང་ཞིང་། ད་ལྟའི་བོད་ནང་གི་གནས་སྟངས་ཛ་དྲག་ཅན་དེའི་འོག བོད་མི་གཅིག་གི་སྐུ་སྲོག་ཤོར་ནའང་། བོད་མི་རིགས་ལ་གྱོང་གུད་ཆེན་པོ་ཡིན་པ་སྨོས་མ་དགོས་པས། བོད་མི་མང་སྤྱི་འཐུས་ལྷན་ཚོགས་ནས་རང་ལུས་མེར་བསྲེགས་ཀྱི་ལས་འགུལ་ལ་བློ་འཚབ་ཆེན་པོ་ཡོད་པ་དང་། བོད་མི་རྣམས་ཀྱིས་སླད་ཕྱིན་སོ་སོའི་ཚེ་སྲོག་ལ་གཅེས་འཛིན་དགོས་པའི་འབོད་སྐུལ་ཞུ་རྒྱུ། རྒྱ་གཞུང་གི་ངོས་ནས་ཛ་དྲག་གི་གནས་སྟངས་འདིའི་རྒྱབ་ལྗོངས་ལ་དྲང་བདེན་གྱིས་ཞིབ་འཇུག་བྱེད་དགོས་པར་མ་ཟད། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གཞི་མེད་ཀྱི་མཚན་སྨོད་སྐུར་འདེབས་གང་བྱུང་བྱེད་པ་ནི། གཞིས་བྱེས་བོད་མི་ཡོངས་ཀྱི་སྙིང་ལ་གྲི་བཙུགས་པ་ལྟ་བུའི་ན་ཟུག་གཏོང་གི་ཡོད། ད་དུང་མཁྲེགས་འཛིན་གྱི་སྲིད་བྱུས་ལ་འགྱུར་བ་མ་བཏང་ན། བོད་ས་ཁྱོན་ཡོངས་སུ་ད་ལྟའི་གནས་ཚུལ་འདི་ལས་ཇེ་སྡུག་ཏུ་འགྱུར་སྲིད་པས་འབྱུང་འགྱུར་གྱི་འགན་ཡོངས་རྫོགས་རྒྱ་ནག་གཞུང་གིས་ཁྱེར་དགོས་ཞེས་བོད་མི་མང་སྤྱི་འཐུས་ལྷན་ཚོགས་ཀྱི་ངོས་ནས་རྒྱལ་སྤྱིའི་ནང་ཐེངས་མང་ཞུས་ཡོད་ལ་ད་དུང་ཡང་འདི་བཞིན་ནན་བརྗོད་བྱེད་རྒྱུ་ཡིན།